text:
早幾日睇日曆先發現,我仲有六星期就會再去峇里
而我上一次去嘅遊記竟然三分一都未寫好...
無論你係睇台灣嘅峇里旅遊blog, 而或者係閃令令旅遊書
佢地都會話你聽Potato Head Beach Club係如果你第一次去峇里,必須要去「朝聖」嘅一個地方
我印象最深刻係香討甚至有巴打話,如果你係帶埋囡囡去峇里,想威威比佢睇,就帶佢去薯仔頭啦!!!
我身為一個囡囡,去過幾次峇里,之前成日經過薯仔頭,都唔知點解無乜衝動好想入去
今次去完,身為囡囡嘅我唔覺得帶我入去嘅仔仔好威威
淨係覺得可能我真係老喇,對人多擠迫嘅地方接受度大大下降
Potato Head Beach Club係Seminyak (水明漾區),隔離就係W Hotel同埋最新開嘅Alila Seminyak;所以如果純粹用欣賞日落嘅角度黎睇,三間都差唔多
原本第一間嘅薯仔頭係印尼首都耶加達,相信係由於頗成功嘅關係,佢地係2010年12月就係峇里開佢地第二間薯仔頭分店
呢句 "No Alcohol Branded Attire allowed beyond this point"我望見果陣仲以為佢講笑
點知我架車未泊定,真係見到有個白人肥仔比人check到而被迫要除衫
佢仲要係天時暑熱,特登著住件外套打算遮住入面件Bintang背心
結果唔知點解比security發現,我睇住佢被迫除低件背心,露出白雪雪嘅肚腩 xDDDD
泊低架車,你就會見到薯仔頭最出名嘅建築外圍
成個薯仔頭經驗,其實最好玩嘅地方就係泊完車望住個建築物果吓,同埋行入去Beach Club嘅經驗
我地去大概係下午3點幾4點,唔算早亦唔算太夜,當日亦並非星期六日
但係真係非常極之多人
你見到遠方有白色太陽傘嘅Sun Deck已經滿晒,而草地上亦密密麻麻瞓滿晒人
可能由於呢個地方實在太出名,正所謂屋大咩都惡少少
個reception亦態度麻麻地話你知,你可以選擇一係就坐係bar area / 餐廳慢慢等,到你會黎話你知,亦順便話你知佢地minimun charge係Rp. 500,000 (約HK$280)
呢種咁令人感動嘅招待,實在令我好想一去再去
而相片入面亦好似未能真正顯示到當日到底人多到一個點嘅情況
但係我好記得我當時感覺就似星期日唔小心去咗皇后像廣場,又或者係維園草地
價錢唔平,要消費到最低消費唔困難
當日我叫咗杯Bloody Mary, 有影相但係好檬,但係都幾難飲吓
上到騎樓位置,果度嘅服務態度比起Reception囡囡好一百萬倍
甚至遇到個過份熱情嘅服務員,係我地隔離不停撩我地傾計
亦順便透露薯仔頭係2016年將會係香港開分店!
開係邊就實在唔知,不過如果香港真係會有呢種Beach Club其實都幾爽
其實通常去Beach Club做咩? 大部份人都係好似同以下人兄一樣,以瞓鴉片床嘅姿態取得wifi password, 然後不停上網
By the way, 好多人都話薯仔頭有個Pool Side係中間有間Bar, 可以邊嬉水邊飲嘢
由於當日Beach Side / Pool Side Full 晒,而我亦唔知道到底佢係一直都無位,定係無理過所有留waiting list 嘅人,所以我埋唔到去
當日所見,個Pool入面的確有好多外籍青年係度嬉水
大家都拎住杯啤 / Cocktail好開心地啜吓啜吓....
唔知呢,我覺得一堆青年人 + 啤酒 + 係水入面 + 廁所好遠
我覺得有少少污糟
可能我真係老喇
無話推介唔推介,純粹個人口味
即係可能有人覺得黎香港唔去星光大道+食添好運就實在係憾事一樁
於我黎講,我真係會選擇其他無咁「熱鬧」嘅地方
Potato Head Beach Club Bali
地址: Jl. Petitenget No. 51B, Seminyak, Kuta, Kabupaten Badung, Bali
電話: +62 361 4737979
營業時間: 11:00–02:00
如果想留意多d有關峇里既資訊, 請多多支持去我地嘅facebook page比個like! :)
https://www.facebook.com/withlovebali


c: text/html

text:
Saturday, April 18, 2009
40w0d Midby 出動喇~~ (分娩篇一)
送給我既女兒Midby, 等佢長大識字後睇番媽媽生佢時既一點一漓
先兆?
尋晚39w6d唔知係唔係食得太多涼野, 定係上天安排左Midby要準時來臨呢個世界, 我o係晚上去toilet時見到好小好小...好淡色既分泌, 個份量少到唔去留意根本唔會見到, 我當時心想: 係唔係呢? 又唔係好敢同人講, 怕令到人地空歡喜一場, 所以我只係密密去toilet check 下, 當然緊係冇再流更多啦..., 當然應該10點-12點呢段時間左右.
食呢d 野真係有效?
尋日下午食左綠豆沙, 第一次一個人成碗食哂, 之後整埋個白蓮鬚, 再食埋矮瓜 (我其實本身唔知矮瓜有催產作用, 係睇左外國d info 先知).我見到丁咁多既分泌, 唔敢太開心, 心想係唔係因為食得太涼, 個子宮頂唔順呢...成晚唔係好敢訓, 係度打機, 等到兩點幾鐘又去toilet check, 好似見到有d 分泌夾住好好好好少量既紅色野...係唔係呢?
結果兩點幾去訓, 到4點40分左右去左toilet, 去完都係冇咩特別, 番到房, 下體有幾滴野明顯令我feel到佢流出, 我檢查後見到有兩滴血, 深色既, 又唔係人地所講係鮮紅既, 其實當晚我都有宮縮, 不過實在太多太多次了, 都唔知係假定真, 我都冇去計佢幾密喇, 不過唔同既係呢一晚有好好好輕微既作M感覺, 唔係去留意, 都係唔會feel 到.一見到血, 仲唔係見紅? 叫醒左Midby爸, 當時係4:50am, 同佢講之後, 佢對我笑左一笑, 我估佢心諗: 係喇掛....等到喇終於!!
我仲好傻咁問佢, 係唔係整損左下面, 所以有血呢? 打左比媽咪, 佢緊係叫我入醫院啦, 但係我睇左esdlife 既姐妹既經驗, 見紅起碼等成日先真正作動...咁點好呢? Dr Wong事先又叫我見紅都要入院, 因為見紅唔係一定代表作動, 有其他可能, 好似胎盤有事等等...如果等兩個鐘頭之後先入醫院check, 已經太遲...
準備入醫院
所以我唔太敢o係屋企等太耐, 7點幾打比Dr Wong, 佢都叫我入院, 我9點左右就到醫院喇.
我除左係有見紅之外, 真係咩都冇, 問左媽咪同sonia, kerrie, 佢地都話冇咁快, 佢地都係見紅之後好多個鐘後先會有作動, 加上我都冇咩預感覺得Midby仔就快來臨, 所以去到醫院, 個樣都唔似生得咁就去登記.
首先去到3/F, 即係產科o個層填好多張forms, 又簽名, 又答幾題問題, 又打手指摸, 之後Midby爸o係個位度等, 我就入去做基本既檢查, 要全部衫除哂, 所有頸飾呀, 咩accessories 都要除低, 著上佢地既粉紅色衫, 上床, check BP, 當時都幾高下 (我既BP), 1st 就14x, nurse叫我放鬆再check, 2nd time 好似仲高, 唔知係唔係成17x tim! 之後護士亦都同我shave 左d 陰毛, 我見到佢有個表, 列出邊個男醫生同埋女醫生要patient shave 陰毛, 邊個都shave 部份, etc.我見唔到Dr Wong既名, 唔知係唔係因為個表只係列出佢註院既醫生呢? 呢個過程比我想像中好唔同, 我以為係100%將所有毛shave 走...點知佢只係shave 陰道兩側o個d, 我仲以為好痛, 點知又唔係喎.之後就big pan 喇, 個女護士同我檢查下體, 唉...同Dr Wong根本冇得比.個女護士話Midby個頭仲係好高 (呢個時候同我講呢d 野, 想打呀!!), 但就話我子宮頸軟喇, 不過未真正開, 1 finger, 佢打電話比Dr Wong時report 呢d 野, 之後帶我去候產室, 話我揀既3人房仲未有位住, 冇所謂啦, 候產緊係去候產室架啦!!
候產室十多個小時無痛楚的等候篇
去到5人既候產室見到有一兩位媽媽o係度等, 姑娘叫我上床做1個鐘聽bb心跳, check下我有冇宮縮, 佢地話有喎....1個鐘唔易過呀, 因為o係張床上面又唔可以訓, 因為bb一郁我就要press個button, 之後1個鐘喇, 姑娘話bb心跳冇問題, 我都有宮縮, 話1x 分鐘一次, 唔係密, 不過係架喇, 係作動既宮縮, 係regular 架喇.
老實講, 如果呢隻宮縮都算, 咁我已經1-2個weeks之前開始經歷左喇喎...做完o個一個鐘既心跳機之後, 我就即刻起身行行企企坐坐喇, 我知道訓係對子宮開好冇幫助, 所以Midby爸間唔中會同我o係3/F行, 不過呢...3/F 有 d幾大o者, 慢慢行都係行得10分鐘, 我見到Midby爸都好悶喇, 佢同我又睇magazines, 又打機, 又睇TV, 佢lunch上去canteen食左個唔好食$4x 既set, 之後出左去買lunch比我食.哈哈...我真係巴閉呀, 去等生仔時, 個老公仲去九龍城, 上埋去openrice 搵d 好食既野比我充饑.媽咪叫我食飯, 唔係既會唔夠力, 所以佢就買個菜遠肉片飯我食, 我仲記得我都唔係好敢食哂, 因為驚"報假案" (未生得, 比醫院退貨), 又唔知等多幾多日先生, 到時Midby會太肥太大隻, 所以我都食剩幾啖.
之後around 一點幾兩點時, Dr Wong 已經來左, 我仲話: wa, 你咁早呀? 佢話來睇下我點, 之後同我檢查, 當時應該有2 fingers, 不過佢冇同我講, 只係用手指show左個size 比我睇, 話開到咁大, 之後佢話估我係穿左水先真係作動.佢走左之後我都係行行企企, 間唔中有姑娘會過來check 下BP, 又會檢查開到幾多, 不過幾次佢地行過來時見到我個樣都冇咩改變, 都會問我: 係唔係唔痛呀? 唔痛唔同你檢查喎! (我個心都唔知幾唔想佢同我檢查...明知都未開架啦, 如果開既, 實會痛d 架嘛) 其中有一個護士同我講叫我最好聽日先生, 唔好今日生, 因為今日係受難節, 最好聽日, 再遲幾日又唔好, 係復活節, 但我心想: ha? 有得我揀架咩? 最好係快d 生啦~
成個下午就係咁過, 都有宮縮, 不過同之前一兩個week既一樣, 都係個肚硬, 好似regular, 又好似唔regular, 都唔知係唔係, 已經習慣哂了.Time 過佢, 好似around 10 分鐘有一次, 我間唔中又會打電話番去比媽咪同埋奶奶佢地, 佢地聽起把聲似好冷靜, 不過奶奶佢地好想出來, Midby爸叫佢地唔好喇, 唔知我幾時, 醫生話一係今晚, 一係聽日, 所以出左來都係得個等字.等既過程中, 我打左電話比honey, june, kerrie, kate, cindy, 媽媽同埋奶奶.奶奶佢地好緊張, 仲話出來睇我, 但Midby爸就話我咩動靜都冇, 出來都係等, 叫佢地唔好出.我間唔中又會打比媽咪吹下水, 哈哈...去到成10點時打比媽咪, 我都係同佢講我冇咩痛, 可能遲d 先生.
候產室所見所聞
等既過程中見到有三個令我印象深刻既媽媽.一個就35w內地媽媽, 勁噁, 最後醫生即日同佢開刀law BB出來, 因為見佢太辛苦.另一個就我床邊生2nd 胎既媽媽, 佢入來時開左兩度, 之後做心跳機時個姑娘話佢既進度好好, 所以推佢入去產房, 當然既我仲係坐o係度咩都冇動靜, 都唔知幾jealous 佢咁快可以生得呀, 事後原來佢o係同我係同房, 原來佢穿水之後入院就吊催生藥, 所以咁快就入產房.
成個晚上都係等等等, 最衰係冇得上網, 唔係既時間會過得好快.間唔中我又去check下d 紅, 都唔係好似m咁既, 間唔中有d, 間唔中就停左.Midby爸又出左去買dinner喇.今次去得耐d, 番來一袋二袋, 買左兩個唔同既麵比我食, 仲有一個菜, 佢自己就麥記.
我唔係食左好多乍, 唔係唔好食, 不過我都食剩左, 比埋佢拾手尾.
穿水陣痛
去到10點半, 姑娘叫我又上床做多次心跳機喇, Midby爸陪多我一陣就要走了...我同佢講有咩事會call佢, 我同佢都估可能係第二日先會生, 之後佢走喇...我就做心跳機啦, 我仲未識驚, 仲會好八掛去睇下個report, 睇下我有冇宮縮, 有個好好既四眼姑娘過來話我有密左既宮縮, 不過力度唔及我入院時咁強喎....佢仲話唔會成晚叫醒我喇, 叫我好好休息, 有咩就call佢.
點知一路做個心跳機時, 一路開始都覺得有d 收縮既感覺, 力度好似大左, 有一兩下都會有d 痛, 但係我記得d 人話痛得幾下唔係真野, 真正開得大度數時會痛好耐, 唔會只係廿幾三十秒咁快.當時又係唔識驚喎...到11:00點, feel 到Midby郁得勁左, 我仲諗會唔會整穿d 水呢? 諗左幾下就feel 到下面d 水湧出來.我聽唔到有pot 一聲, 係冇聲既, 只係好多好暖既水流出來.仲有...好大陣味, d 味令我即時諗起Midby爸買比我食既dinner.我仲即時諗: oh...原來我地食咩, d 胎水都會變成o個隻味架!
我call 護士來, 結果call左幾聲先得個d auntie 來, 佢知道我穿水只係問我有冇戴衛生巾, 唉...搞錯呀? 我開始驚, 因為知道BB o係穿左水之後會唔知幾多個hours 內出世, 唔係好易會有感染架.
之後個好人姑娘入左來, 就話我未夠痛入去產房, 佢話叫我做完個機之後 (即係11:30pm), 再等多半個鐘, 即係12:00 佢就會入來check 下我度數夠唔夠.我呢個等候時間即刻打比Midby爸, 但係mobile 呢個時間冇電, 打左一次冇聽, SMS 佢又唔知佢收唔收到...最後個mobile auto off埋.我真係老定, 入醫院時竟然帶NDS charger都唔帶Mobile charger.我問對面床既太太借左個mobile, 打番屋企同Midby爸講, 叫佢來喇.同時同佢講RR934 好似Work喎, 但我既mobile 冇電, 冇得聽, 佢話會帶MP3 機比我.
由11:30pm等到12:00開始覺得難捱, 因為驚Midby既安全, 佢冇再郁咁多, 一穿左水我既宮縮真係又密又多左, 但係而家諗番...真係唔係咁痛喎, 我擔心既係...唔知醫院會唔會report 比Dr Wong知我穿左水呢?
好喇, 12:00喇, 好人姑娘同我check, 我好驚呀....佢之前o個次check得好痛架, 當時都係得2度, 不過今次check 已經7度喇, 好開心呀! 咁快既? 由11:00pm 穿水到12:00 由2開到7度? 佢仲話bb個頭低左好多喇 (但係我又feel唔到bb個頭有咩唔同到, 又feel唔到佢點郁喎.不過o個時開始有痛架喇, 個肚好谷好硬, 有d 頂唔住, 我問佢幾時有笑氣聞, 佢話唔可以太早聞, 因為會好暈喎... (ha? 開左7度都唔可以用笑氣呀? o係候產室等幾耐先可以入產房架?)
入產房前準備 - 無痛分娩??
冇幾耐, 前後唔夠5分鐘, 佢就比我入產房lu, 仲叫我去左toilet, 有尿就去呵清先 .o個個好好人既姑娘好識得鼓勵我, 佢叫我去產房前我問佢: 係唔係呢個時候唔可以用epidural架喇? 我唔係要用, 只不過想問下而家係唔係唔可以用架喇? (因為我知道生得時係要停藥, 等我地有痛既感覺先可以去用力生.) 呢個四眼好人姑娘話: 緊係唔洗用啦, 慳番成萬蚊呀! 我尋日講talk先講過....好開心呀! 我唔洗用epidural喇! 我已經可以入產房, 我仲未用笑氣呀!
我仲可以行入toilet, 我仲可以去toilet, 不過就要爭取時間, o係唔收縮時去toilet.見到衛生巾已經濕透喇, 當時我估我宮縮得幾密, 因為去toilet既時間內都已經縮一次喇, 所以出到去時, 都唔係好行到, d auntie 見到我就話叫我坐輪椅, 但係佢又同我拾野, 一路拾佢一路話我d 野好散...喂呀, 我點知我幾時生, 我冇準備到嘛, 我又唔係好想等佢...最後我都唔係好記得喇, 好似係坐輪椅過去產房架, 個產房同候產室同一層, 勁近, 就等如A座同D座咁遠, 去到產房比我想像上冇咁驚, 佢張床唔係我之前見過o個d 手術床咁冷既, 我落左輪椅之後個auntie 就叫我自己上床, 上上下床個肚又硬喇, 痛就唔係真係好痛, 不過會有d 那住那住既感覺, 所以唔可以一氣呵成上床, 要等等, 但係見到d 護士又好似好急, 我都忍唔住話sorry, 等等, 個肚好硬呀...
入左產房後準備工作
之後上左張床, 佢地叫我點訓好 d...基本上當時因為個肚成日好快硬(陣痛), 所以好detaills既我都唔係好記得, 由於Midby爸比左佢隻手錶我用, 等我去check下自己既陣痛幾密, 但我又唔係好識得整甩佢, 兩個護士都整唔甩, 最後有個護士就話: 叫佢老公入黎啦!
另外一個o係我右面既護士就不斷去整我隻錶, 最後未等到Midby爸入到來, 佢已經成功整甩左喇.呢個時候, 左面既就幫我貼番個check bb心跳+我既宮縮既機, 張床係有熱氣架, 我事後問Midby爸feel唔feel到, 佢話冇, 但我覺得有一陣陣既暖氣o係張床度透入我身體內, 好暖好暖架, 佢叫我將兩腳分開 - 呢個動作真係好尷尬, 但o個一刻因為陣痛好密, 咩都唔係好理喇, 就分開對腳, 將件入醫院時已經著既紅色長衫整高, o係候產室o個個好好四眼護士就比左笑氣我, 叫我痛就吸, 我就以為痛o個下就吸, 之後用口呼, 所以law住吸左一陣又law開去呼.原來係吸同呼都係o係個mask內進行.我之前睇babykingdom見到d 人話笑氣好難聞, 冇野喎, 我又唔覺得有咩特別, 只係個mask有d 膠味.你問我笑氣有冇作用, 我答唔到, 因為我用既時間唔夠1分鐘, 就已經feel到 "便意".呢個時間已經唔可以再去用笑氣, 護士law走我既笑氣, 我仲問佢點解我唔可以用, 佢話要生喇, 如果唔係唔知痛就出唔到力, 我知我已經進入最後一個階段喇~
分娩時會有"便意"?
"便意" 呢兩個字聽落好肉酸, 但真係冇任何詞語比"便意"更貼切. 我就同我左面既護士講, 我好想"呵".我問佢可唔可以呵, 佢話緊係唔得啦, 呵爆你呀! 唔係呀? 我真係好想"呵", 我知道有"便意" 代表Midby快出世喇, 我問佢唔可以呵咁點? 佢叫我忍! 點忍呀? 佢又唔教我點忍?
好在佢即刻再check我開既度數, 其實每一次check都比之前一次easy, 因為已經開得大左, 唔覺得佢地既手o係內面整到我好痛, 佢check完之後就話: "hey, 拾仔啦!".
Midby出世篇(一) --- 用力生之前既準備時間
我知道我已經可以去生Midby喇.Dr Wong仲未到, 不過我問左面護士, 我可唔可以去"呵"呀, 佢話"呵啦, 呵啦".佢叫我將d 力去哂個肚度, 一痛就去呵, 過左一陣Midby爸就入來, 同想像一樣, 佢要戴個纖維帽, 著左纖維衫外面, 我仲有閒情逸緻去睇佢裡面係唔係著叮噹衫, 係呀...Midby爸番左屋企都係換第二件叮噹衫呀! 唔知點解, 我總係覺得亞女出世時, Midby爸會著叮噹衫.Midby爸話佢之前祈左禱, 仲話會之後同我講番佢講左d 咩野, 仲話係註定我o係法國呢間醫院生bb.不過當時已經宮縮好密喇, 而家recall番都唔係好recall到佢講過咩野.(Midby爸, 你記得既, 你幫下打番o係度啦!!)
Midby爸入到來企o係我左面, 佢同其他護士一齊同我打氣.雖然我覺得d 護士唔係好友善, 但係呢個時候佢地一齊同我加油同打氣, 幫到我好多.由於Dr Wong仲未到, 我好懷疑我可唔可以未o係佢來到之前用力, 我仲好傻咁諗, 如果我已經生左, 之後佢先來, 會唔會仲收我接生費呢? 我呢個人o係呢d 時候仲會諗埋呢d 無聊野, 冇幾耐Dr Wong就到了, 佢話亞女都識揀日子, 揀假期去出世.可能Midby爸o個時都緊張啦, 佢見到Dr Wong就叫佢一聲"黃生".哈哈, 我聽到架! 之後佢都知自己叫錯, 好似叫番聲Dr Wong.佢開始坐埋位時, 就問護士: 佢有冇打針呀 (epidural)? 護士示意冇啦, 佢就話: 好野喎! (好開心, Dr Wong讚我喎!) 因為我產檢時同佢講過, 我會用epidural, 不過頂得到就唔用.
我聽到佢之後同d 護士傾幾句, 類似係驚佢趕唔到來, 佢仲話一聽到我穿水已經起身ready喇, 因為佢知我好快就會生架喇.佢入來之後好冷靜地, 同我消毒下體, 佢用d 黃色既暖水夾埋好多棉花由我既陰毛開始倒去下面, 令到整個有陰毛既地方, 同埋陰部都消好毒.佢又放d 膠袋物體o係我兩隻腳度, 所以生bb既過程, 我對腳係不見天日既.之後就開始比我用力喇, 我前面係Dr Wong, 左右兩面有護士, 加埋左面仲有Midby爸, 好多人叫我點用力.最初我谷哂d 力o係面上, 護士話我錯哂, 叫我谷去肚度, 我仲以為自己好快就會生到tim, 因為最初幾下我真係幾大力架! 我估開始時已經12點幾喇, 我一子宮收縮就用力, 佢地話會知我幾時收縮, 只我只係o係痛時用力就可以.咁多個人同我講野, 我最聽得入耳既緊係我最信任既Dr Wong, 佢提我幾樣野: 1) 要用力時長d再長d, 2) 用完力之後抖氣唔好抖咁大口, 如果唔係, bb會入番去.o係每次用力時d 護士都話呢下做得好喇...呢下又點樣點樣, Midby爸又會話做得好呀...o岩喇..... 其實我當時好懷疑架! 係唔係真呀? 定係標準產房對白呀?
Midby出世篇(二) -- 真正用力生Midby
唔理咁多, 佢地既鼓勵說話係真係假我都唔理喇, 護士叫我再大力d, 叫左幾聲, 我發現原來我真係未出哂力架! 右面護士叫Midby爸用隻手托住我背部, 唔知係為左令我舒服d 定係令我易d 出力.有幾下右面既護士都托住我隻右腳, 等我可以出儘力, 我覺得佢咁做有用, 不過佢唔係下下都有幫我托住隻腳, 佢亦都叫我由本身扶住較前既扶手, 變成扶住較後 (近住醫生位) 既扶手.總之整個過程就係重覆又重覆, o係陣痛來時, 亦即係個肚硬時, 出儘全身既力.間唔中我仲 feel到床既熱氣谷上去我頸度, 好舒服, 但我既汗亦流好多, Midby爸又同我摸汗, 我合埋對眼又打開對眼, 成個過程都係咁.Midby爸問護士我既陣痛幾密一次, 護士冇正式答到, 只係話好密架喇.我都知啦....洗鬼你講! 我估真係唔估1分鐘就有1次陣痛.
我真正出哂力幾下Midby仔就出世.我仲記得真係出力時我刻意諗起Midby, 個心裡叫住Midby個名...真係幾次乍, 就生左Midby出來.
Midby出世篇(三) -- 剪會陰, 用工具協助生產?
o係產程接受尾聲, 即係Midby仔出世前唔知幾多分鐘, Dr Wong同我打左兩支止痛針, 佢話要剪小小會陰, 我知道呢個係必要做既, 只要佢打左針既, 我唔理咁多啦, 都唔洗擔心會好痛.我feel到佢有打針, 但係佢有冇剪到真係feel唔到.從前好多人都話剪都唔會覺得痛, 因為陣痛會好厲害, 會蓋過一切.但我既陣痛又唔係大眾所形容咁痛, 但點解我都feel唔到剪我既會陰呢? 當時有幾下我仲去feel下剪左未, 同時Dr Wong亦問我係唔係好累, 佢見到我好累, 佢話如果我冇力, 佢就搵野幫我, 佢意思即係指用vacumn suck BB出來, 佢之前都提過, 就係如果BB係poterior baby, 即係面向我肚, 就要用instrument 幫架喇, 我個Midby仔o係最後幾次check up 都係posterior position, 不過o係生既過程裡我都唔理佢有冇轉到身喇.當Dr Wong 問完我之後我仲問番佢, 有咩唔好處如果用左野幫...佢話bb個頭可能有部份短暫性會腫 (我唔係好記得個佢點形容, 因為我知道Midby爸會幫我聽), 但我都冇答Dr Wong 我洗唔洗用野去幫, 我只係每次有陣痛時就出盡力, 冇幾耐, 唔知邊一下, 真係唔知邊一下, 因為下下我都用力, Midby仔個頭就已經出左喇.由於之前所謂出盡力其實都唔夠既, 所以當Dr Wong同埋護士提我要用力再長d時, 我就諗住Midby, 心裡叫住佢個名, 之後聽到護士講左幾句野, 又叫: 望鐘望鐘, 之後有人報時, 我都唔知咩事, 原來Midby仔個頭已經出左來喇.哈哈, 好似d 電影橋段咁.之後我仲係發緊夢, 因為用力去生o個下同Midby仔個頭已經出左來既感覺係混雜一齊, 根本唔會feel到個頭已經出左, 反而因為佢地講, 我刻意去感受時, 我就feel到連佢既身體都出埋來呢一下.正如其他人所講, 個頭出左, 個身就好易出埋來.好奇怪, Midby成個人仔出哂來之後, 我冇哂陣痛了.Midby爸就好開心同我講: 你真係可以natural birth呀! 護士好快好快就將Midby仔放o係我肚上, 我見到Midby時o係我個身上, 真係唔識反應, 只係見到有舊白白地色既野o係我身上, 當時既Midby係冇喊架, 佢望住佢爸爸, 我見到佢望住佢爸爸, 我覺得好感動, 不過Midby爸唔係好識得反應, 佢都冇同Midby講咩野, 反而我就不斷叫住Midby個名: Midby...Midby...我係媽媽呀! 我係媽媽呀! 呢句說話係由Midby 係我肚內, 每晚我都會講幾次, 我希望佢來到呢個世界上好快就認得我把聲.
Midby出世篇(四) -- 剪臍帶, 抽臍帶血
想順產係我好堅持既一個決定, 我明白順唔順到產唔到我話事, 我感恩既係: 神比左最好既我.我唔係一個好乖, 好識去侍奉主既人, 但係我同Midby爸都好好彩, 有神既x顧.Midby爸亦好知道我既心願, 所以Midby仔一出世之後Midby爸就即刻同我講: 你可以natural birth呀!
我即刻都同左Dr Wong講多謝, 不過佢好忙呀, 佢要幫Midby抽臍帶血, law出埋個胎盤, 之後又要聯針呀, 所以我唔係好聽到佢有應我.我見到姑娘將Midby放o係我右面既床仔度, 應該係同佢做d 基本既清潔, 好似抽左d 鼻同口既分泌, 我都有見佢law起把較剪, 但我睇唔清楚佢係唔係同佢剪臍帶喇.事前Midby爸同我冇request 要剪臍帶, Midby爸亦講過佢唔想影video, 因為佢想親身投入咁去experience 呢d 咁珍貴既片段.Midby爸不斷o係我身邊同我講野, 佢話Midby仔幾大聲喊得, 又話Midby仔點樣點樣...當然我已經一d 都唔覺得痛, 肚亦唔覺得硬, 但係好累, 所以唔係好記得所有野.接住就係護士將Midby放o係我身邊, 同我影相, 我既眼鏡o係分娩時比佢地law開, 所以我叫Midby爸比番我, 等我先睇到Midby仔.我問Midby爸law眼鏡時, 佢仲話: 係喎!! 戴番眼鏡之後, 我就同Midby影左幾張相, 護士問Midby爸有冇相機, Midby爸話有, 不過o係出面, 不過最後佢都用手機影.
我地一家三口就影左張合照, 就如我之前見Baillie, Choi 仔同烜烜既相一樣.我仲識得擔心個樣唔靚, 第時張相點比人睇...你話我生仔都生得分心個人.當時既Midby係合埋雙眼, 比白色既被緊緊包住, 放左o係我左面, 而Midby爸就係o係Midby既左面, 即係我地兩個夾住Midby仔.我當時見到既Midby仔, 同我o係4D 見到佢既, 真係好似, 唔怪之得d 人話4D 同出世個樣好似啦...其實我覺得Midby好肉酸架, 係就係我生出來, 但係問心, 佢出世o個刻比我見到既樣, 真係幾肉酸.當時睇佢似老爺個樣, 哈哈...堂堂女仔來架嘛, 點解似爺爺架?
Midby出世篇(五) -- 聯針
o係護士同我地影相時, 我相信Dr Wong 同緊我抽緊臍帶血, 我下體完全feel 唔到有任何感覺.影完相後, Midby仔就由護士抱走, Midby爸亦o係呢個時候同我分開一段時間喇~~事後我先知道佢跟左Midby同護士出去再影多幾張相.走之前, Dr Wong同姑娘講: 抽唔到就抽bb 啦! 唔知係唔係指抽d 血去化驗或是抽臍帶血呢? 事後Midby爸見到Dr Wong, 佢去恭喜Midby爸, 同佢講唔係抽到好多臍帶血...Midby爸講番比我知時, 我幾失望架, 因為我對我既胎盤同埋臍帶好有信心, 我覺得我身體keep 得咁健康去生Midby, 佢既臍帶血應該都會好多架嘛 (不過我唔知兩者有冇直接關係).o係Midby, Midby爸同埋護士都出左去時, 剩番我同Dr Wong, 我記得佢叫護士開d 音樂, 但最後我都聽唔到有咩音樂囉.o個位o係候產室好好既四眼姑娘過左來睇我, 仲捉住我隻手 (肉麻d 講...真係好窩心架, 有個人o係呢個時間捉住自己) 話我好叻, 仲話之前幫我檢查時其實係幫左我一把, 類似係整個頭仔落d 定點樣點樣.
之後Dr Wong應該同我開始聯針喇.我feel唔到佢聯針, 只係見到佢拉左條好長既線時, 我先知佢聯緊.當時既我真係唔識驚, 仲好冷靜, 仲識得同Dr Wong傾計, 我仲問佢cancel 個trip 咁d 錢點好, 佢話佢唔係join package, 仲買左保險, 所以佢都claim到好多錢.我又問佢點解唔去台灣呀, 日本, 佢話已經去過好多次台灣喇....其實我知Dr Wong擔心我驚佢同我聯針, 所以都刻意同我chit-chat, 其實我唔驚架...已經生左Midby, 聯針一d 都唔痛, 只係有一兩下佢整到我pat pat 有d 位, 我細細聲叫左聲, 佢問我: 痛呀? 其實個感覺好輕微, 可能o個度d 麻醉藥冇cover 到啦.佢仲叫護士law d 笑氣比我問, 哈哈, 我話唔洗...其實男醫生真係有呢樣野好, 佢比女性細心好多.個個護士同我檢查時搞到我勁痛, 只有Dr Wong 先唔會搞到我痛.不過佢聯針聯到pat pat 度, 我懷疑個傷口都應該幾大, 好在當時唔痛乍!
Midby出世篇(六) -- 產房休息
Dr Wong 搞埋d 手尾之後, 佢就出左去, 我聽到d 姑娘同Dr Wong 講笑, 問佢好多次幾時請姑娘呀, 請時要請佢地, 講左好多聲, 好開心, 好多歡笑聲.我心裡就八八掛掛諗喇: 係唔係Dr Wong出好高人工呢? 還是Dr Wong 有料, d 姑娘想跟佢呢? 我呢個時候仲有精神去諗呢d 八掛野, 哈哈...
當所有人出哂去時, 得番我一個o係產房, 個心情開始識得興奮喇.我望住牆上既十字架, 好由衷講左幾次: 感謝主!!! 我又同我既子宮姐姐講句多謝, 令我咁快咁易生左Midby, 總之我就好開心講左好多次多謝!!!
一個人o係產房既時間好難過, 覺得特別漫長, 因為知道Midby爸一個人o係出面等, 好想快d 見佢, 個心情又興奮, 又訓唔到, 只係好想快d過一個鐘.我成日都望下出面, 睇下d aunties呀, 姑娘會唔會經過, 快d 比我出去, 過左應該有一個鐘喇, 有兩個姑娘來睇我, 佢地問我有冇按個肚 (根本冇人叫我咁做!!!), 我話冇, 之後右面個姑娘就同我按, 一按就按到我好痛好痛, 仲令我下體流左好多好多野出來, 好驚!!!! 佢地兩個四隻手一齊同我按個肚, 壓落去好痛, 痛到我捉住佢隻手.起初我同佢地講對唔住, 因為太痛, 我忍唔到, 右面個姑娘反而話: 我唔好意思先係.但係之後佢不斷同我按, 我都捉住佢, 又好大反應, 搞到佢好唔高興, 仲話我: 可唔可以唔好咁大反應?
講真, 呢短短十分鐘令到我之後幾日都好有陰影, 唔敢去按個肚 (姑娘叫我記住去按肚, 令子宮內既惡露排出).佢地按時我知道下體流左好多好多野, 左手面既姑娘問右手面既好唔好比我滴咩咩咩, 右面既就話都好, 之後就出左去打電話比Dr Wong, 話亞李xx 咩咩咩咩...好唔好用咩咩咩...之後就law左支野出來, 插入o係我右手度一早整好既針, 話因為我冇按到個肚, 仲有好多血o係入面, 我流既血比普通人多, 所以同我滴d 野, 令到個子宮收縮.
姑娘走左就有個auntie 入來同我番病房喇.等左咁耐, 終於可以見Midby爸了.走之前姑娘同auntie 佢地計我用左幾多pads, 佢地話10巾2針 (我估係用來計數), auntie 話冇喇, 用哂d 衛生巾啦, 用哂啦, 叫老公買喇, etc.呢個時候同我講呢d 野, 邊入到腦架!
我訓o係床度, 由auntie 推我去病房...佢地唔會由d 大街大巷過既, 會由d 自動門o個度出入, 入到去病房我既床度時, 已經係黑麻麻喇, 我左右兩面既產婦都已經訓左覺喇.我一路滴o個支野, 一路間唔中feel到下體流好多野出來, 其實都幾驚....咁大個女都冇見過咁多血.
好快見到Midby爸喇.事後佢講比我知, 原來一直o係出面等我, 見到我比人推入來, 先跟住入去病房.to be continued
1 comment:
Hello Midby 媽,ReplyDelete
I saw your blog post about your natural delivery experience. Really appreciate the fact that you are sharing your natural birth experience. My baby will arrive at the end of november this year. ATM i'm still deciding whether to ask Dr Wong to be my obstetrician.. Can you answer 2 questions for me? Thanks in advance.
1. 黃醫生知你DUE DATE 但點解會去旅行around your due date?
2. 最後你講到生完要按肚, 但Dr Wong 點解無同你解釋好, 搞到你後來咁痛又出多左血?
Thanks!!
Ashley

robotstxt: allowed

filter: keep


text:
呢個梓皓又激嬲爸爸喇
呢個梓皓昨晚又發皮氣喇. 話說今朝半夜兩點鐘,
梓皓話比我知佢賴咗尿, OK我哋無怪責佢, 知佢今晚食咗粥, 又啱啱先戎咗夜片, 可能偶爾失手啫. 就拿拿林弄走床上濕咗嘅被單,
叫佢起身落地換衫, 點知佢唔肯, 爸爸咪搬佢去廁所囉, 爸爸幫佢淋身換衫, 媽咪我就整理張濕床--啲尿多到床墊都過底, 被仔濕晒,
連枕頭都濕埋, 總之就全部換 換 換.
爸
爸喺廁所同梓皓角力, 初時我都聽到爸爸好聲好氣同佢解釋--賴咗尿濕晒要淋身換衫, 知你好眼瞓, 你合作就好快可以瞓, 點知呢個仔得寸進尺,
同佢著好衫入房, 佢竟然自己除晒啲衫赤條條坐喺張床度唔瞓, 想同佢著返, 佢就發皮氣用腳亂踢. 激嬲爸爸當然比人趕出房教訓啦,
今次比爸爸困入廁所, 叫佢今晚瞓廁所. 梓皓當然大喊啦. 媽咪我就叫爸爸唔好困佢入廁所, 因廁所唔開燈真係好黑, 會嚇親佢. 點知爸爸開返門,
梓皓就玩鬥氣自己大力閂門, 氣得爸爸用衫架教訓佢. 呢個仔終於知驚喇, 自己走上床著返衫.
又係同佢講道理嘅時候喇---同佢講賴咗尿濕晒唔舒服就要換衫, 唔只梓皓眼瞓, 爸爸媽咪都好眼瞓, 如果梓皓無賴尿, 咪可以瞓到天光囉,
爸爸媽咪已經分工合作諗住快啲整好可以瞓, 但梓皓就發皮氣, 激嬲爸爸媽咪, 咁又攪咗接近一個鐘喇, 梓皓唔發皮氣, 就已經瞓咗喇. 你要記住:
梓皓乖嘅話天使爸爸媽咪會喺梓皓身邊錫晒佢, 但如果梓皓好似剛才咁亂發皮氣, 魔鬼爸爸媽咪就會出現教訓梓皓喇. 佢答知道. 跟住好快就瞓咗喇.
到今朝同佢搽lotion時, 發現佢手臂有兩大條紅痕, 好明顯係昨晚嘅"戰績"啦, 問佢痛唔痛, 本來無事嘅佢, 就乘機話隻手無力, 叫我同佢揸住隻杯飲奶喎, 呢個梓皓仔真係..玩撒嬌! 同佢搽去瘀靈, 再同佢著件風褸遮住先出門口返學, 應該無人睇到嘅.
到返屋企時, 看見房門口有兩粒通粉型的膠狀東西, 又唔似係玩具. 研究完之後, 原來係衫架甩落嚟嘅, 可想言之昨晚爸爸真係好火遮眼, 教訓得梓皓好"金". 媽咪諗起都肉痛呀!
呢個梓皓仔等你成日亂發皮氣吖, 魔鬼爸爸好惡架!


text:
我喜歡的歌曲
幾日前, 的起心肝, 將心愛既歌曲整理一吓, 輯成一隻光碟, 亞C先生話過燒錄音樂, 要用印有高音符號响面, 燒音樂專用既光碟, 佢仲話過要細火慢燒, 放假無聊做就最啱
嘩, 剩係英文歌已經超過700M, 要恨心地抽番兩隻出嚟, 鬼咩, 我見一隻聽一隻就鍾意一隻, 這個「歌迷」真太濫, 仲有, 幾乎全部都係我出世之前既英文歌添, 諗諗吓, 都係要多得我既父親母親大人, 唔好搞錯, 佢哋唔聽英文歌架, 佢哋得閑會聽吓帝女花, 搜書院
咁囉喎, 又要想當年嘞, 好記得响我兩歲嗰陣, 屋企有一個正方型盒狀物體, 好似好 貴, 唔係點解會畀佢哋高高掛起, 佢個頂打開就可以放唱片, 側邊好多制, 擰擰吓就會有聲音發出, 講吓嘢又唱吓歌咁, 我細細個已經立下偉大既人生目標, 就係為求成功, 起勢向上爬, 擰到佢發聲, 咭咭笑兼拍晒手掌咁跳番落嚟, 好有成就感
咁都冇畀老豆老母炳? 冇喎, 我係大女, 嗰陣仲係得我一個, 亞媽話我細個真係好百厭, 所以帶個細佬嚟, 咁都得?
講番, 嗰時個收音機播放既都會係十年廿年前既歌曲, 好似家陣電台都會播番2000, 1990, 1980啲歌曲一樣啦, 可能嗰時聽埋聽埋, 已經深深印在小小的腦海裡, 到依家一聽到呢啲歌曲, 就會覺得似曾相識咁, 喚醒番兩歲時聽過既歌曲既回憶
▼ 紅噹噹娘炳織花棉納拜年look, 一跳就跳咗上公園張木凳度當行平行木, 呢啲驚險場面, 雙親見慣晒, 淡定, 有錢剩, 反而有個親戚飛撲上前護駕, 當日嚇親您, 依家同您講句唔好意思!


text:
終於去左搵呢兩兄弟.
好耐之前睇中果個比小朋友彈既鋼琴,竟然已經無得賣,咁樣唯有再搵過,差住先啦,唔會走左你地既.
好耐無同何太一齊食飯,可能已為人母兩年既關係,佢d語氣越黎越似我阿媽,睇黎何生都比佢恰得好利害.唯一唔同既係,何太好多時都會叫工人做野,我阿媽就會自己走左去做.所以我都唔係好習慣食飯既時候,有人會一個人在廚房自己食.與其話我唔習慣,不如話我唔中意,就算係工人,我都唔明點解要咁做.
我識何生既時候係小學六年級,果時何太仲未係何太,只係我家姐.果時大家都好多黑頭,好鬼青春.但係果日我望住何生個頭,白左好多,自己近黎既白頭髮又多到唔知邊度走出黎.望住兩個細路,真係歲月摧人老.
近來想上戲院睇Batman,但係又未睇第一集,老細就借左第一集既Blu-ray比我,咁我唯有帶埋上何生屋企睇.Blu-ray真係清,只係播左第二集條Imax版trailer已經嚇到魚旦傻左唔出聲,當然,佢只係比d小丑既面具嚇親.問佢係唔係驚,佢又拎住頭答我一個驚字.結果睇完條trailer就收工,費事佢地訓唔著.
過左陣就代何太講睡前小故事比魚旦聽,本故事書個名叫「小英雄拉比」.拉比係一隻小刺蝟,佢細個既時候比松鼠爸爸同松鼠媽媽以為係一個大果實,就咁拎左番屋企養.拉比大左d既時候,就開始唔中意自己身上既刺,因為佢經常唔小心吉傷人同整爛d野.使唔使咁深呀,不過又好好睇.講到一半,魚旦開始講返個故仔比我聽,原來佢已經聽左好多次.咁問佢鍾唔鍾意聽,佢竟然答媽媽鍾意講,要問多佢一次,佢先答鐘意.最後小拉比利用身上既刺打敗左大野狼,成為小草原入面既英雄.
走果時問魚旦記唔記得我教佢做咩,佢大大聲話記得.
「咁係咩呀?」
我叫你自己學做,你又屈我叫媽媽做,攪到我比何太話.睇你咁細個就識兜圈答問題,大個都應該係大把時間自尋煩惱多架啦.


text:
唐詩詠有樣有身材兼有演技,表現比起陳凱琳絕對唔輸蝕,不過公司大細超,離巢可能都係遲早問題.
真面目
冇碇企 捧晒港姐幫 做到心淡 唐詩詠:我哋好被動
大台小生花旦輪住走,講到尾都係同硬谷港姐幫上位有關,搞到一班默默耕耘多年嘅藝人心淡走人囉!最近連維基百科都顯示唐詩詠同大台完咗約,仲轉投蕭定一旗下喎!堅定流?
《 FACE》問過唐詩詠,雖然佢即時否認,不過就話中有話:「 TVB每年都會捧一啲人……我哋好被動嘅!」明嘅!話晒唐詩詠入行 12年,演技唔錯又好形象,不過就似足陳國邦,至今仍未試過做女一滋味,就算今次真係離巢都好易理解
大台除咗製作出名是是但但外,對旗下藝人亦明顯大細超,就連貢獻咗 15年青春嘅陳國邦都宣布離巢唔再續約,一句講晒,背後死因咪又係同公司硬捧一班新人上位有關!
蕭定一︰從來冇傾過
大台藝人紛紛離巢,就連親生仔女林峯,胡杏兒一樣冇面畀,出面大把公司爭住用,諗都諗到,大台喺藝人心目中,地位有幾咁「重要」!近日,《 FACE》發現維基百科顯示唐詩詠原來已經同大台完咗約,仲話佢已經泊到蕭定一呢個好碼頭添!
《 FACE》致電唐詩詠,佢即時澄清:「佢錯咗喇!我仲有好長約!(新人如陳凱琳上位快,會否意興闌珊?)我相信 TVB每年都會力捧一啲人,我都做咗一段時間,知道呢一樣嘢,對我係冇任何影響.我覺得自己心態一直都好好,亦都知道自己鍾意演戲,所以呢啲娛樂嘅嘢影響唔到我!(會不甘心?)其實我哋都係好被動嘅!最緊要做好自己,要時刻提醒自己!」蕭定一睇完維基百科,回覆就話:「咁搞笑?從來冇傾過!(有意簽?)公司暫時都唔會簽女藝人喇.」
犧牲品
大台爆發藝人逃亡潮,明眼人一睇就知咩事!仆身仆命為公司付出咁多年,點知到頭嚟都係難逃投閒置散厄運,心淡離場是常識吧!至於現時都仲有唔少藝人經歷咁嘅遭遇㗎!
採訪,撰文:娛樂組
攝影:娛樂組


text:
夜媽媽,走去聽送禮勤嘅《月半小夜曲》,click click下聽埋佢首告別校園時,又聽埋溫拿首《千載不變》.唔好笑,呢啲老餅歌你細個,或者最起碼中學雞聽嗰陣聽一定覺得係柒,但係唔洗三幾年當你逐漸變得麻甩,興趣開始由踢波,打Fifa變成賭波,度波纜果陣,就會發覺呢啲歌正撚過你聽嗰啲濕鳩乜撚嘢治愈系情歌,定唔知乜撚嘢周柏豪好多,好撚多.
忽然見到已經又有一班中學雞放榜,發現原來自己唱告別校園時已經係又一年前嘅事.舊年聽《千載不變》都仲覺得好多唔同嘅情誼係千載不變,一年後,發現根本原來唔係咁嘅事.一年過咗,四萬二千一倒咗,但係發覺好似得到好多,但其實失去咗其實都好多,或者係仲多.
早兩個禮拜搭火車,落車撞到個熟悉嘅背影,係自己中學同學,一個曾經好熟嘅異性中學同學(屌,雖然我係特登講異性同學,但係同佢從來無任何嘢發生過,不論感覺上同實際上都係,但係佢好靚,嗚呀).打咗個招呼,但係發覺完全唔知講乜好.由以前可以乜9都講一餐可以講一日到而家只係由月台行去閘口嘅距離都可以大家相對無言懵柒柒咁,最後佢仲要借尿遁(Fine,或者我諗多咗,或者佢真係急尿).
不過屌你啦,你回想自己人生入面,有幾多次撞到人果陣你話急尿走咗去而你係真係急尿?如果有嘅話,我肯定你係尿頻,或者膀胱炎.
再轉搭狗巴由火車站返自己條邨.一路坐車一路覺得好難過,難過唔係因為佢借尿遁,大家係呢種Situation下其實大家心知道大家唔係互相討厭大家,而係嗰種「今天相對已無言」嘅無奈感覺.雖然呢個人唔係我對佢有愛情感覺嘅人,但係嗰一刻「不如不見」嘅Melody依然喺腦海中,揮之不去.因為我覺得,嗰個髮型由少女清純馬尾變成中分啡頭嘅女仔,個樣同講嘢個語氣,好陌生.
即使再見面 成熟地表演 不如不見
- 陳奕迅《不如不見》
真係嘅.一年前,或者對新鮮放榜嗰批新晉DSE雞嚟講,對自己Form6嗰年發生過啲咩仲係肯定可以好似如數家珍咁數出嚟.但係一年之後,你多咗Hall嘅經歷,多咗一班你係facebook叫佢地係屋企人嘅莊員,仲有一班其實你係facebook會見到佢icon, status,但係實際上你連佢中文全名都講唔出嘅人之後,你會發覺記憶開始,有少少模糊.有人問一年大學生活係咪多咗好多朋友.我覺得,數目上係,我指Facebook嗰個朋友數目呀.但係實際上你同佢真係Close,真係掌握大家彼此之間人際關係家庭關係以致佢搭咩車返學佢住邊條邨等等等等嘅人,其實係少咗.
DSE雞:少咗?點解少咗呀?頂多咪無多過?
懵撚/西,因為你舊嗰班friend,你即使心理上依然覺得同佢係好朋友,但實際上你已經同佢疏遠咗.你唔知佢同樓上兩層嗰個讀BBA Year2嘅組爸(太斯文,都係叫返獸父啦.)發展成點,甚至係,你唔知佢有啲咩新朋友,或者佢住個Hall叫咩名.
新的朋友 不再重疊 我的世界 你在邊緣
- 梁靜茹,盧廣仲《不是我不明白》
記得年頭嗰陣其中一個最好嘅異性朋友飛去外國(係喇,今次呢個真係有嘢).臨送佢機之前約咗一班中學friend去茶餐廳食嘢.食食下,其中一個可以話熟又可以話唔係好熟嘅,無啦啦走咗出去.得我一個發現咗佢出咗去,於是我岳高頭望一望出去睇下佢做咩.
God.佢都食緊嘢.我食緊西多嗰陣佢食緊煙.要明白對一個出身喺一間個個都好pure好true,最pure嘅地方就係大家都覺得自己好唔pure嘅新界英中,發現自己圈子已經開始有人食煙,嗰一刻係好震撼(按:我知你哋笑我幼稚,但係我圈子好乖,ok?).當然而家我已經開始覺得無乜嘢,因為呢一年入面你每一日都變緊,變得對身邊好多千奇百趣嘅嘢都只係有 ”Oh Really?” 嘅感覺.
講返送機,送佢走嗰一刻我好難過,但係我無喊.一直到喺機場坐巴士返大埔,穿過城隧吐露港我都無.直到落車坐喺張長凳上面.我喊到仆街.因為我終於知道,同一個彼此熟悉,而相處舒服嘅人分別,係真係好撚痛苦.唔好同我講啲咩科技發達隨時可以聯絡乜乜柒柒嗰啲,They are bull shit.我話我想仲可以同佢一齊喺香港搭無冷氣嗰啲熱狗巴吹風呀,咁得唔得吖?用Whatsapp定用Line可以做到呀?
或者你最熟嗰三幾個依然係好好嘅朋友,但而唔係最熟嗰班,唔知幾多個月,就會開始越走越遠,直到大家變成好似幾個陌生人咁.“往年許多親切臉”就真係停留咗喺往年.
好喇,以下呢篇說話係俾仲係未踏入惡魔世界嘅年輕人們的(即係未入U,甚至連DSE都未考嗰啲呀):
呢一刻你會為咗入到三大神科,或者係一科你理想中嘅科目而高興,或者係考得唔好,入咗水泡科,或者甚至U都入唔到而難過.好快你會投入新嘅生活,唔洗擔心你會適應唔到,因為無乜邊個到頭來真係適應唔到.你會有組爸組媽,有Roommate,有好多同你擦身而過一年嘅人,又或者係你新嘅伴侶.
你會變,即使你覺得自己無變.趁呢一刻大家未越走越遠,把握多啲機會約下出嚟相聚下.信我,九月之後你地會見少好多,當疏遠,越走越遠嘅時候你就會明嗰種無奈感,而偏偏你到時都會逃避.到一年之後你會發覺身邊多咗嘅朋友好似好模糊,而最無奈係連舊朋友都變得開始模糊.
如果有去外國嘅朋友,而如果真係熟嘅話,記得去送佢機.你會終於知道離別嘅滋味,而如果佢嘅離去可以令到你流眼淚嘅話,記得唔好忘記佢.
仲未讀完中學,特別係今年Form6嗰啲,記得記得一定要一定要珍惜呢一年,因為呢一年將會係你最難忘最青春而同身邊嘅好多人關係最緊密嘅時候.諗辦法記低你地每一堂啲老師有幾好笑有幾仆街,記低自己最後一次嘅學校旅行,記低自己最後一年同自己日日坐隔離嗰個,因為你呢一世人,唔會再有三十幾人一齊同你去郊野公園鳩跑,唔會有個人日日朝八晚三坐你隔離同你9up.記低當你仲好熱血,覺得千載不變嘅歌詞所有都係真實嘅歲月,記低當你唱呢首歌會係毫無顧慮嘅歲月.
原文連結


text:
周秀娜喺 nowTV《攣直後援會 II》中接受測試,喺 3位裸男中估誰是同性戀者.
真面目
估中有獎 3肌男測基 周秀娜:睇有冇剃格肋底毛
美國通過咗全國同性婚姻合法化,睇 facebook朋友頭像轉晒七色彩虹就知幾令人鼓舞之但係同志都係平凡人一個啫,有冇辦法一眼睇得出呢?周秀娜就有特別的測基技巧.
早前娜姐周秀娜上 nowTV節目《攣直後援會 II》,要喺 3位裸男當中估誰是基男,娜姐嘅絕招竟然係睇吓對方有冇剃格肋底毛喎!測試完畢,娜姐更高票奪得網民票選「最想變攣女藝人」冠軍添,真係估佢唔到呀!
新一輯《攣直後援會 II》可以話食正美國同性婚姻合法化條水,播咗 5集觀眾反應非常之好,新一集將請到周秀娜做嘉賓,娜姐更要問 3個大隻裸男問題,喺對答當中估吓邊個係同志.
「成日有人𥄫我!」
娜姐一開始已好煩惱,掛住望大隻男騷肌唔知問乜好,只係問吓對方鍾意食飯定食甜品;娜姐又忍唔住伸手篤肌男腹肌測試結實度,去到關鍵時刻娜姐用女性角度問:「你哋有冇剃格肋底毛?」果然其中一名肌男格肋底毛剃得乾乾淨淨,娜姐即估中佢係男同志,真係犀利!
周秀娜同時亦奪得網民投票選出「最想變攣女藝人」冠軍,亞軍和秀軍分別係蔡卓妍同譚玉瑛,主持人梁梓禧及茜利妹即席頒后冠同權杖畀娜姐.娜姐接受本刊訪問時好興奮:「好驚喜!好開心佢哋(網民)記得我!係咪因為知我冇拖拍呢?」佢又爆曾經被女同志追求:「我讀中學時第一日返學,未入課室就俾一班女仔望實,突然有個女同學拍我膊頭,送朱古力俾我,佢係代另一個女仔送㗎!佢話嗰個女仔想同我做朋友!我係冇拗攣到,不過成日覺得有人𥄫住我.」
周秀娜仲話好鍾意跟女同志做朋友:「因為佢哋好細心,又知道我需要啲乜,不過拍拖嘅話都係要保護到我嘅男性好啲!」
勁多話題
繼周秀娜同邵仲衡之後,《攣直後援會 II》仲會有前新聞主播同埋早前喺港鐵遇到惡女嘅慢必陳志全添!
跨男跨女 柳俊江,曾美華
喺大台同有線做過主播柳爺柳俊江同曾美華,會喺節目同跨仔跨女玩遊戲,咩係跨仔跨女?即係準備變性但又未變嘅男女囉!
bear bear蒲 魯芬
魯芬 BB身材絕對有份量,呢集會跟同志界肥人 bear bear type去到老蘭基吧,肯定爆晒鏡!
港鐵事件 陳志全,袁彌明
可以話係政界代表,陳志全會親自重演喺港鐵車廂俾人鬧嘅情景,佢要喺鬧佢嘅人當中估吓邊個係女同志,會唔會爆粗㗎?
反客為主 王賢誌,黃宇詩
王賢誌同黃宇詩呢集會做主持人,梁梓禧同茜利妹反而係嘉賓,更會請嚟 3個靚女試圖拗直梁梓禧添!
邵仲衡演基全裸都制
大佬孝邵仲衡則攞咗「最想變攣男藝人」季軍,贏番方展博劉青雲一次.邵仲衡攞獎時話:「我永遠 support free love!最好好似泰國,馬來西亞咁好多人着住女人衫,或者改變自己性別,可以共存嘅!」
佢又話好想演同性戀角色:「演同性戀係好有挑戰,等我自薦下先.我冇底線,只要唔係賣弄色情,全裸咪全裸囉!男人同男人怕咩啫?老婆就一定要知會聲.」邵仲衡會喺周秀娜之後嗰集做《攣直後援會 II》嘅嘉賓,會喺 3對孖仔,孖女中估吓邊個係同性戀者.


text:
Wednesday, November 11, 2009
confirmed Samantha ^^
阿sam真係好好人! 同網上評價一樣!! 名牌化妝品~ 仲有好多我完全唔知係咩黎既化妝品^^" 我對眼好快就痴好, 唔駛痴完又mit又痴又mit:p 畫眉唔係用畫粉畫筆, 用d好似gel既野, 唔知係咩黎呢?
我俾佢既要求係唔好太走樣, 唔好變左第二個…但靚左XD仲有唔要咁多色, 同埋將男友既要求同佢講--唔明對眼點解要化到咁大之類:p
其實化完出黎我都幾唔認得…朋友A就話咪又係咁, 朋友B話一黎到真係覺得好唔同, 睇睇下又慣左, 我都係咁話XD好在男友都接受左:P 阿SAM都俾我嚇怕唔敢咁重手, 佢話其實已經好淺, 另一個姐姐仔以為呢個係日妝, 要再試晚裝, 阿SAM話呢個已經係晚裝黎喇~
其實我係一個婚紗裝一個褂妝, 我夜晚係著褂既~
依家既效果我覺得似我唔化妝但狀態好既日子再靚dXD
原本搵左D鍾意既髮型俾佢參考, 整黎整去變左呢款XD 頭頂可以再墊高D
好耐冇試過咁長頭髮喇~~~難得D假髮得2隻色都同我咁夾XDDDDD好想買返2束影pre weddind~
妝前太殘唔俾全相大家睇喇~睇呢張眼部特寫啦~
跟住到褂妝~個妝轉左口紅, 眼影加左少少啡色, 試左2個頭
呢似想整復古頭, 阿SAM話我個樣好古典, 受倒呢D頭, 男友都覺得幾好幾特別
不過我同2個女仔FD都鍾意第二款多D, 但係令我考慮去masa影相整個復古頭加旗袍^^ 男友都同意~^0^
我一向鍾意自己左邊面, 阿SAM話右邊面都靚, 今晚D相又好似唔太過份地闊…同埋阿SAM話我塊面可能水腫建議我去做瘦面機, 佢話試過做2次就見效> < 問佢我仲有咩搞, 佢話都冇咩, 做多D水份MASK~
呢幅我幾鍾意
後面有d怪XD再研究下, 到時長左應該會好DX :P
仲有好多相O係阿SAM度叫佢SEND俾我, 硬係覺得佢O個部影出黎靚D :P
PS1 阿SAM話覺得男友好錫我, 我問點解, 佢話從我地既對話俾佢咁既感覺喎^^
男友話: 佢可能對個個都係咁講XD
PS2 跟住去鳳城食飯又打聽左D酒席, 我地原本就係想搵好味既酒家FOR家人食飯, 原本以為佢地咁多生意唔憂做冇得間房俾你, 依家又多個選擇^^
PS3 多謝河童丁屎既支持呀~^0^
好野~ 又完成一項喇^0^
延伸閱讀--
samantha資料
官網
book左試妝喇~
23 comments:
- 傻瓜‧菲9:34 AM
得喎....對眼SHARP左同大左好多喎.....個復古頭初初睇好似怪怪地....但睇多兩次又覺得幾靚喎....可能見慣你將蔭撥一邊....但LEE個復古頭又幾特別呀!ReplyDelete
又真係好輕手咁.....但可能BIG DAY當日重手返多少少....始終著晒婚紗,晚裝....個感覺會唔同D...
恭喜你又KO一樣喇...^^
[版主回覆11/11/2009 10:08:00]個復古頭MUA同個姐姐仔係咁話好襯好好睇, 唔係咁多人受倒, 男友又鍾意, 搞到我都有D心動, 不過都係想試個普通D既褂頭, 試完都係鍾意正路D既款^^" 不過唸住去台灣影相時整個復古頭襯旗袍, 襯褂好似麻麻 因為我同佢話唔要咁多色, 我覺得依家咁好夠喇, 我唔著晚裝, 婚紗日頭著唔好咁濃, 現場睇我已經覺得濃:P 多謝多謝^^ 好開心~
- 貓咪小女俠4:01 PM
其實試妝要在結婚之前幾耐開始做呢 ? 因為我連衫都未租 , 所以都唔知要幾時開始搵 MUA.ReplyDelete
[版主回覆11/11/2009 17:50:00]我BOOK O個陣佢地話可以BOOK遲D都得, 俾低500蚊試妝費就會幫我HOLD期, 直至有人問同一日就會叫我試妝睇下我O岩唔O岩, 因為唔會有FINAL TRIAL, 所以遲D都得, 我就驚唔O岩要再搵所以早D試左OK就了左件心事, 如果你心水MUA係好HIT O個D而你又係好日子結婚就要早D喇, 有D早年幾就BOOK 當然如果有衫先可能好D, 不過試妝只係試佢功力, 亦唔會同你襯勻咁多套衫, 一般都係2, 3個妝, 一個FOR 婚紗一個褂妝咁 搵就要早D喇, 睇多D資料同評語做多D功課, 搵埋心水造型俾佢參考


text:
返工返尖沙咀, 雖然曾經講過話放假唔會去尖沙咀, 但joejoe話想去太空館睇[史前水怪]. 就去一次睇下啦, 估唔到幾誇張, 開映前兩個鐘已經差唔多賣哂票, 只可坐前兩行, 希望唔會太差吧!?
就係睇呢套~冇咩文化氣息既我, 見joejoe一直想睇, 就試下睇睇先
同joejoe買既兩張票, 睇五點鐘~
等緊入場前先去starbucks 飲咖啡, 不知好歹既我哋竟然叫左最平既黑咖啡, 苦到我哋死死下, 加左兩三包糖及多杯skimmed milk先至唔苦, 睇黎下次唔好叫了, 順便睇下時裝雜誌, 真係舒服呢!!
套戲雖然只有四十分鐘, 而且唔準拍攝, 但都幾好睇, 好耐都未試過係投影器睇電影, 令到我哋好似置身係水底一樣, 感覺上都幾真實, 但睇得比較辛苦吧!? 睇完戲之後又唔想咁快返屋企, 於是到附近既文化館睇畫展, 估唔到國畫都可以好靚呢!!
充滿桃花樹既地方呢, 但都感到好有詩意, 望落去好舒服
呢幅比較清淡既花及鳥畫, 簡簡單單比較舒服
都係比較清淡, 花既顏色也比較特別, 唔用紅及粉, 改用藍色
都係比較自然及簡單既畫, 係花既襯托下更突出雀鳥
其實都唔只有鳥既, 花襯貓也好特別, 更表現貓高傲既一面
好靚及鮮艷既牡丹花, 唔怪之得用牡丹形容美人~


text:
途經大型市集,那有過門而不入去八之道理?
本地人真實生活寫照.
留尼旺超流行食迷你菠蘿,特別香又無渣.
留尼旺好古怪,四面環海但係海產唔平架.
每一個市集必定有雲尼拿賣,價錢相若.
佢哋會咁樣處理啲生嘅大樹菠蘿,然後再裝入類似金寶湯嘅罐入面,買賣單位就以罐計,佢哋原來可以用黎整好多唔同餸,小食架!
去完市集,下一站係雲尼拿種植場.
每小時有一次導賞團,見未夠鐘,就睇下啲副產品先!
整個環境充斥住雲尼拿嘅香氣!
個雲尼拿種植場好隱敝,點解呢?因為佢貴囉,雲尼拿係繼藏紅花之後,最貴嘅香料.
財不可以露眼呀!雖然唔係成日發生,但係真係試過有雲尼拿農民嘅雲尼拿一夜間俾人偷摘哂!
其實呢個種植場唔大,主要係用黎做實驗同導賞架.
呢啲就係雲尼拿真身啦.
雲尼拿源自墨西哥,屬於蘭花家族.當時仲係用蜜蜂授粉,後來雲尼拿果被法國人偷運到留尼旺及毛里裘斯試種,但係啲蜜蜂唔習慣移民後嘅生活,瓜哂.
冇咗蜜蜂授粉,種到花都冇用.1841年一個叫Edmond Albius嘅12歲奴隸發現咗人手授粉嘅方法,就係因為佢,雲尼拿嘅種植响留尼旺發揚光大,呢種技術再傳到附近其他地區.直至1898,馬達加斯加,留尼旺同Comoros Islands就佔咗全球80%雲尼拿產量.
咁點解人手授粉咁重要呢?因為雲尼拿花只開花數小時,要响呢幾個鐘內把握時間用手逐朵逐朵授粉先得!
每年11月至2月係留尼旺雲尼拿開花嘅時候, 啲工人好忙架!
授粉成功之後,再等6個月左右雲尼拿條就會成熟.
因為開花嘅時候唔一樣,亦要靠人手去檢察雲尼拿條是否成熟.
原來雲尼拿成熟時,唔係會散發出雲尼拿味,而係茉莉花香味!
而佢哋亦研究點樣將其他植物嘅香氣同雲尼拿融合,例如將茘枝枝葉埋在泥內同雲尼拿一齊種,咁雲尼拿亦會帶有少少茘枝香味,十分有趣呢!
因為雲尼拿貴,要用手逐枝逐枝打個名上去,避免俾人偷咗都冇得拗!
跟住趁熱包被再入木箱兩日.
跟住再曬幾日.
然後再响室內慢慢乾幾星期.
然後再入木箱焗1年.
所以1支雲尼拿要用上兩年時間先生產到!
個種植場唔大,因為佢哋可以同農民買雲尼拿黎加工.
唔同農民嘅雲尼拿放唔同位,咁將來就知產品質素如何.
然後再逐枝逐枝度長度,分類同檢查有冇爆開.
據說呢個係新產品,亦係全球最貴雲尼拿.
因為佢冇經過煮嘅過程,而佢亦會產生雲尼拿結晶,好似比較細嘅海鹽咁(影唔到呀!),所以香味非常純正同強!生產技術仲係一個秘密.
人手授粉嘅圖解.
雲尼拿種植場非常有趣,好值得睇呢!


text:
今晚放工之後去深井食媽媽及細佬既生日飯, 原本想去旺角, 仲去openrice度搵餐廳, 但因爸爸腳痛, 所以最後都係改左深井. 最後決定食泰國菜, 因媽媽好耐冇食, 佢非常想食呢!!
位於深井村內既泰國餐廳, 冇豪華裝修, 之前都黎過, 食物味道都幾好
間餐廳唔太大, 但坐得幾舒服, 格局也算唔錯
我哋位附近仲有落地玻璃, 我最鐘意呢類餐廳, 比人覺得空間感大, 食野時覺得好舒服
幾時都要有雞雞袋, 呢次同餐具影下相先
細細塊既魚餅, 好林好好味, 可惜毎人只有一塊
泰式燒雞, 好香好好味, 只有半隻似乎唔太夠喉
仲有泰式燒豬頸肉, 點埋醬更加好味
當然唔少得我哋全部屋企人至愛既邊爐魚
個人比較鍾意既泰式炒什菜, 好鬼好味
極之好味既波羅炒飯, 波羅酸酸地, 好味, 不過有我至怕既nuts, 好在姑姐及爸幫我食
仲有我至愛既泰式濕炒河, 本來想叫雞肉, 但因為我細佬, 妹及姪仔病左, 最後只好叫豬肉
呢個都唔好錯過, 仲要一叫再叫, 都只係十元四件, 真係平靚正
媽媽及細佬既生日蛋糕, 但因弟婦想佢自己及細佬減肥, 所以冇食到, 最後只好慶祝媽媽啦!!
dede代媽吹蠟燭先, 好難先可捕捉呢個時刻
媽及dede一齊切蛋糕, dede切蛋糕個樣傻下傻下, 好得意
kumi's new life
2010年11月17日 星期三
媽媽及細佬生日飯
今晚放工之後去深井食媽媽及細佬既生日飯, 原本想去旺角, 仲去openrice度搵餐廳, 但因爸爸腳痛, 所以最後都係改左深井. 最後決定食泰國菜, 因媽媽好耐冇食, 佢非常想食呢!!


text:
其實我哋屋企唔太興周圍去親戚屋企拜年, 多數都係大家出黎飲餐茶, 當作聚一聚及傾下計, 大家互相同對方講祝賀說話, 一齊飲茶, 感覺已經很幸福^^
最後都係決定去食物好味既裕滿人家飲早茶
都未開餐, dede已經好開心, 仲笑到四萬咁口
先黎炒腸粉及雞腳, 本人唔係太like雞腳既, 我唔like"損骨"
呢個煲仔粥好好味, 仲要勁多豬潤, 粥又甜
香軟既千層馬拉榚, 而且仲唔會甜到漏, 食多多件都冇問題~
當然唔少得阿媽至愛既粉果啦, 見佢個皮都好簿
當然唔少得蝦餃啦, 皮簿, 蝦又大隻
仲有呢三個蒸到陷左既流沙奶皇包~
個名叫做"小心奶皇包", 果然係名不虛傳, 奶皇真係會漏出黎, 要好小心食
弟婦叫既豆苗蝦餃, 真係皮又簿, 菜又好味, 蝦又彈牙
仲有好多至愛既食品, 包括牛肉, 腸粉等等, 越叫越多, 張台不時都係呢個食物密麻麻的情況
偷偷地影左張相, dede頑皮, 睇下弟婦點教訓佢, dede先會學乖
飲完茶之後, 就跟父母車去荔角村同婆婆拜年, 好耐冇見過佢啦, 點都要去同婆婆見面先得. 一去到婆婆屋企, 見到婆婆同舅父佢地一定食飯, 我哋都一齊食下飯, 婆婆整既冬菇花膠好味, 可惜舅父佢地係度, 費時影相, 最後只影左婆婆屋企既一盆靚靚菊花
見到鮮色既菊花, 感覺好開心, 如果毎日都咁開心就好^^
拜完年之後, 都係返屋企休息下, 打機, 就黎打機打到痴線啦...好在接到joejoe既電話, 佢已經好返好多, 聽日仲同佢一齊食正野, 勁開心^^
kumi's new life
2011年2月4日 星期五
全家去拜年!?
其實我哋屋企唔太興周圍去親戚屋企拜年, 多數都係大家出黎飲餐茶, 當作聚一聚及傾下計, 大家互相同對方講祝賀說話, 一齊飲茶, 感覺已經很幸福^^


text:
原本以為中環IFC有個時裝展, 於是同joejoe去, 點知只有介紹IFC網站既展覽, 但設計都幾得意既, 我哋兩個大細路玩下及影相先~
即刻走去fashion部分影相先, 好多lego人著住唔同衫比人影相呢
當然要同我至愛既豹紋衫lego人影張相先, 睇我挨住佢影, 幾close
等joejoe又影返張相先, 佢同豹紋人都唔close既..XD
等我呢個大力妹(!?)捧起支大酒先!! joejoe快d飲啦
joejoe飲哂成大支酒啊~唔好飲醉左, 我送唔到你返屋企架><
仲有旅客區, 不過joejoe做咩突個頭出黎啊!!??
仲有睇戲部分, 有埋副3D眼鏡嗎!!?? 旁邊仲有炮谷, 入去睇戲啦!!
我冇眼鏡, 等我用兩隻手整副眼鏡出黎先, 好白痴既我...
睇下joejoe豬訓左副眼鏡度幾寫意, 好like呢張既感覺
去完IFC玩完之後, 再到附近既美心MX食下午茶餐, 最貴都只有二十幾元份, 真係又抵又味
我叫左份公司三文治, 再加埋薯條, 都算好味, 不過三文治有雞好似怪怪地
仲有呢個鐵板牛柳炒麵, 牛柳又林, 麵又夠硬, 汁又岩岩好味
食完tea之後去另一個景點, 就係電燈樓梯既starbucks, 今日勁多人, 等左好耐先有位比我哋影相, 我哋當然先影返張合照吧
睇我塊面幾肥, 幾包包...joejoe就好啦, 塊面咁瘦
好耐冇影相, 都唔知擺咩pose, 呢張相都叫少少似model吧!? 最衰後面有個女仔背影..
呢張相既構圖我都幾鍾意, 同樣都係後面有人阻住, 差左少少..
joejoe拎起相機真係好似影師, 應該話佢已經係影師黎啦^^
好like joejoe呢張相既感覺, 望住個相機訓覺, 真係好愛攝影既感覺
全部相之中, 最鍾意呢張相既感覺, 覺得好少女既情懷, 相信係一張比較似可愛女仔既一張相
自己始終比較cool吧!? 拎起相機影相感覺好唔同, 好似好惡咁
我而家唔係影殺手啊...果部係相機, 唔係槍黎架
懶卡哇伊呢咁拎起個相機做咩!? 成個傻婆咁..
joejoe豬又係影師呢個樣, 見到佢就暈啦~~
好鍾意呢張相既pose, 感覺好型, 但又有少女打扮
呢張相好有旅行既感覺, 如果第時有錢可以拎住部相機周圍去就好, 好寫意呢!!
之後去左其中一個商場既一間雪榚店既地方影相, 其實係要人買左雪榚先可以坐, 但我又見冇人, 於是同joejoe偷偷地入去影相, 呢個係牆壁
仲有好多以品牌雪榚及choco做既布置
joejoe又出動影相啦(!?), 睇佢影相個樣幾認真
我都扮下影相先, 呢個係開心及比較少女既樣, 連自己都想嘔...XD
呢張係比較cool既, 比人感覺認真d, 就好似joejoe咁既樣
最後影埋呢個雪榚吧就走啦!! 好多款七彩顏色既雪榚, 相當吸引呢!!
同joejoe影完相之後, 再到附近既商場傾下計, 講到第時我有機會讀時裝設計既話, 我會少左時間理佢, 驚joejoe會好悶呢, 也係我最唔放心既地方, 我怕第時會太少時間理joejoe, 驚佢寂寞及唔開心, 但joejoe冇野讀都冇計啦, 最多幫我影多d讀時裝既花絮, 而我也會盡量抽時間黎陪你^^


text:
前果排落街下午茶,隔離檯坐左幾件中年人,成檯不斷係度屌鳩去佔領既後生仔,係咁話佢地唔捱得苦,少少野就對社會咁多控訴.跟住又係度打飛機話上一代人係幾咁努力,而家呢代後生仔又幾咁不濟.係你話我地唔捱得苦之前,我想先問你一句:「你訓過街未?」你試下長期係街訓得唔係幾好,訓醒去返學,放學又返黎訓街,仲要間唔中同班警渣開片.你試過既話,你就會知道我地呢班「不濟」既後生仔有幾咁捱得.
新一代人接收既資訊同教育機會多過上一代好多,係呢種環境之下出黎既後生仔理應係比上一代更加有邏輯思考同批判能力,如果你覺得咁多後生仔讀完大學都係不如上一代既話,咁唔該你班粉腸唔好再諗住將班仔女谷入大學,反正佢地畢左業係你眼中都係讀屎片.
「一代不如一代」呢個萬惡既概念,完全係果堆不知所謂既媒體機構鼓吹出黎,特別係最中意話後生仔辭工偷懶無上進心果份報紙,仲有果堆廢話有如長江之水滔滔不絕既人力資源顧問.事實上,好多時垃圾媒體都係將某堆個別例子無限發大,然後講到而家班後生有幾咁仆街.
與其話後生仔係職場上不負責任,點解又無人諗下間公司turnover rate咁高係因為班僱主仆街?而家好多老細都expect班大學畢業生十項全能,做到隻狗咁,奉旨OT,人工唔合理又跟唔上通漲,人地唔幫你打工都係想搵個更好既老細姐.要留住人才,要懂得善待員工是常識吧?
上一代同下一代既分歧都唔止係呢樣野咁簡單,我呀爸呀媽身為上一代人,有時佢地都好似睇唔透香港到底有咩咁大問題,成日問我點解而家班後生仔咁熱衷出黎抗爭.我同佢講,你個女真係睇唔透自己既將來會係點.可惜佢唔識中史,唔係既話我會一句「上品無寒門,下品無世族」車埋去,我覺得呢句說話完全可以總結到而家既社會狀況,而我,擺到明係出身於寒門的小薯.而呢一種現象,好多上一代既人係察覺唔到,佢地亦唔明白自己既仔女未來十年係會一齊受苦做隻悲慘的港豬.
係香港,如果你係大學唔係讀醫讀law呢類專業既科,基本上已經宣布玩完,餓你唔死,但無可能買到樓.見過有報導講後生仔想置業唔應該咁急進,要慢慢黎.我屌,你自己睇下而家既樓價,仲有而家香港既入息中位數,三成首期,講緊係百幾萬呀!我到底要點樣儲先可以儲到?人工遠遠追唔上火箭般的樓價,就算草到都要做一世樓奴.拿,等我教精你地,最快既買樓方法應該係辛辛苦苦用一年草到五萬蚊,然後我爸剛好是首富,我爸又剛好有百幾萬後手,咁我就可以成功上車喇.
唔好再同我講結束佔領會令香港回復正常,如果你覺得本來既狀況叫正常,Sorry,除左on9我唔知可以點樣形容你.
原文連結


text:
核心提示: 踢完國際賽,聯賽又返嚟,呢輪重頭戲肯定係下個禮拜一嘅英超「雙紅會」,由利物浦主場對曼聯.如果講利物浦今夏最好使好用嘅新兵,可能第一時間會諗起前線嘅沙迪奧文尼,但小弟覺得中堅祖爾麥迪比都唔錯,可以同曼聯嘅伊巴謙莫域爭做今季英超最佳免費...
踢完國際賽,聯賽又返嚟,呢輪重頭戲肯定係下個禮拜一嘅英超「雙紅會」,由利物浦主場對曼聯.如果講利物浦今夏最好使好用嘅新兵,可能第一時間會諗起前線嘅沙迪奧文尼,但小弟覺得中堅祖爾麥迪比都唔錯,可以同曼聯嘅伊巴謙莫域爭做今季英超最佳免費兵.
麥迪比今年25歲,喺德甲嘅史浩克04出道,嚟紅軍之前已經有近200場德甲上陣經驗.麥迪比身材高大,有1米95高,頭槌當然唔錯;不過,唔好以為佢係似紅軍名宿希比亞或者車路士隊長泰利嗰種英式中堅,呢位喀麥隆守將腳下工夫唔錯,幾有柔韌性,有一定向前推進能力,但有時專注力唔夠.唔計級數,齋睇特點的話,佢似里奧費迪南多啲.季初利物浦成日唔夠中堅用,馬馬度沙高長傷,卡拉雲同洛夫雲亦有啲「玻璃」,周不時養傷,麥迪比算係最硬淨.
麥迪比係領隊高路普睇中好耐嘅目標.以前高路普教多蒙特嗰陣,每次魯爾區打吡大戰,高帥都會留意麥迪比嘅表現,但要多蒙特直接買到史浩克嘅青訓產品,真係難咗啲.高路普自己都講過,佢一離開多蒙特後,就已經諗定如果新東家要買中堅,佢就會羅致麥迪比.機會果然嚟到,高路普喺今年一月出手,勸掂佢唔好同史浩克續約而過嚟利記;今季嚟到之後,麥迪比亦融入得好快,家陣已經鎖定正選位,係睇吓兩嚿雲(洛夫雲,卡拉雲)邊個冇傷,就做佢拍檔.
利物浦簽呢啲免費兵都幾有眼光,喺同一條防線入面,家陣踢左閘嘅占士米拿都係自由身加盟,由前任主帥羅渣士用誠意請佢過嚟.平嘢唔一定冇好嘢,件貨好唔好同價錢無關,而係同買嘅人眼光有關.


text:
8.04.2009
2009年貓狗大會
星期六去咗亞洲國際博覽館內舉行嘅Pet Expo, 真係人山人海, 陣容鼎盛. 呢頭踏入展館門口, 已經被大量大中小狗暨狗主包圍, 眾人言談甚歡, 十足十個大派對!
可愛小魔鬼狗
大狗
貓貓居然都有出席, 而且表現相當淡定 (不敢想像帶旦酥糕嚟會有咩後果)
非常漂亮嘅捲耳貓, 芳名毛毛
不過唔係隻隻貓狗都咁好彩有主人錫. 會場中有義工帶著被遺棄嘅貓狗, 佢地隻隻都乖又聽話, 希望可以被有心人收養. 呢隻可愛鬆獅狗都係度搵緊一個溫暖嘅家
呢隻得幾個月大嘅小黑狗身世可憐, 啲無良嘅人居然想煮小黑狗嚟食, 好在義工及時救返小狗出嚟
除左狗狗, 好多貓貓都需要一個家. 睇下呢隻小貓幾趣緻
黑色的也乖, 很黐人
小貓可愛, 不過大貓更逼切需要一個家 (呢隻橙貓貓真係似我家牛酥, 不過表情就可憐得多)
「我都想有媽咪爹吔錫...」
「帶我返屋企啦! 帶我返屋企啦!」
其實家貓唐狗都非常可愛, 雖然佢地外表比較平凡, 但每一隻性格都獨一無二. 而且家貓和唐狗一般身體都較強壯, 較少病痛. 我家旦酥糕就係最好嘅貓版!
另外, 大家都可以考慮收養一啲年紀較大的貓貓狗狗, BB雖然可愛, 但成年嘅貓狗性格比較穩定, 聽教聽話, 好少會搗亂. 最適合第一次養寵物嘅朋友.
睇完人地嘅寶貝, 梗係要買返啲貢品送比屋企三隻主子:
呢隻蝦仔最過癮, 有個氣泵, 泵氣時蝦尾會伸直!
Labels: 生活雜碎
訂閱: 張貼留言 (Atom)


text:
November 13, 2015, Friday -香港 - 巴塞隆拿
雙牙唔係釀牙! 我去西班牙+葡萄牙呀!
晚上十一點半機, 哈哈, 一上飛機就已經係第一天啦!
上到飛機,即刻敷個蒸汽eye mask瞓覺, 瞓咗無幾耐, 大概點幾兩點吧, 空中服務員開始serve餐
睇吓餐單又幾好喎!
不過又攰又眼瞓, 個肚又唔餓, 食咗少少就無食啦...(哼哼哼, 抵你一陣肚餓架)
Serve完餐, 全機熄燈, 全機人都一齊瞓覺. 坐响道瞓真係好辛苦,左轉唔得,右轉又唔得. 已經用咗頸泡, 都係瞓到頸攰腰痛. 飛咗八個鐘已經開始肚餓, 瞓吓坐吓又飛了共十一小時, 個肚越嚟越餓,做咩仲未到架, 又話有早餐.
早餐嚟啦....好肚餓, 覺得好好味呀!
導遊又話飛11小時,結果成13小時,卒之到蘇黎世,卒之落機, 但我地只有一小時轉機.
見到的名店都無時間行呀!回程轉機時間多的, 到時先行啦.
等安檢時連接機場wifi, 收到即時新聞巴黎發生恐怖襲擊,多處地方爆炸,怪不得安檢條龍咁長啦. 咁check得嚴密的都好嘅. 安檢時間長咗, 攪到我地要跑去閘口,仲有10分鐘就開機,好彩等埋我地咋,唔係要等幾小時坐下一班機,又唔知有無二十幾個位.
上到機大家都安樂哂,不過又要坐多兩個幾小時. 呢程飛機,有個包食,整杯咖啡醒一醒. 瑞士航空最貼心係臨落飛機前派朱古力,鍾意食攞多幾塊都得架.
由出發連轉機差不多二十四小時先到巴塞隆拿....坐長途機真係好辛苦.
上旅遊巴前有的時間, 在機場Vodafone買咗張網咭EUR15,覺得好抵, 有1.5G,可用時限九個月, 好開心啦, 個心仲諗, 好彩無响香港買的幾百文嘅網咭. 㸃知第二日的data就用哂,我地去到西班牙行街時, 去Vodafone問, 原來機場嗰個人無activate個plan, 嗰EUR15用kb計data,,唔知點解一日就無. 最終, 再比的EUR15, activate 個plan, 咁响西班牙就有得用啦.
一出機場就開始第一個行程:
球場對面就係Mega Store, 分上下兩層, 非常大, 全部都係買的球妄球鞋, 足球類物品
球星相, poster, 仲有好多其他產品
付款處Wallpaper就係整個大球場, 無入場去睇, 影張補數.
呢個巴塞隆拿球場, 係旅遊熱門地點, 好多遊客坐City Tour bus嚟呢道參觀
呢一團係遊輪乘客(我見到導遊之旗寫著Prince Cruise)
參觀完, 我同姑奶先試吓西班牙的歐陸風情.
飲杯咖啡食個包, 享受一下歐洲的露天風情, 平時我唔喜歡坐戶外, 嫌多車多塵, 但呢道無車, 天氣又好, 咁就無所謂啦. 坐咗咁耐飛機, 享受半小時都係好嘅.
導遊都算貼心, 帶我們去食個早午飯
今天食中餐呀, 呢間餐原來係香港人開架.
哈哈, 估唔到嚟到巴塞隆拿, 第一天就去到香港人開的餐館
今天仲有煲湯飲,導遊話平時多數都係紫菜蛋花湯咋
總共有六菜一湯, 呢六碟係四個人的份量, 所以都好夠餸食. 小菜味道都唔錯, 好有家嘅感覺
餐廳外見到嘅都係古舊建築物, 原來係動物醫院. 大木門, 足有兩米幾三米高.
食完飯, 我地跟著又去下一個景點啦.


text:
2012年5月19日 星期六
Akita 秋田
大公子返嚟嗰日, 我地去咗秋田食鐵板燒, 埋單時, 送咗3張一佰蚊coupon, 可以用嚟食日式火鍋, coupon有三個月期限.
Friday night, 唔想返屋企食飯, 諗著出去食, 問大公子二公子去唔去, 大公子話要打波, 二公子好似無咩興趣. 咁好吖, 我可以同型爸撐權腳. 都唔知去食咩好嘅時候, 突然醒起....
有呢三張coupon喎, 我地兩個食, 咁咪好正.
點知當佢地知道我地去秋田食日本菜, 大公子話又想去, 問我早的食得唔得.... 好, 咁六點半食啦, 佢食一個鐘先去打波. 大公子去, 二公子又去.
佢兩個一早出嚟搵型爸去飲野, 約咗我六點半喺秋田等. 點知飲野時型爸又撞到幾位朋友, 結果仲約埋一齊食晚飯. 因大公子趕著時間食六點半, 我地先食, 型爸的朋友七點半先嚟. 哈哈, 本來二人撐檯腳, 結果十個人食晚飯.
今日訂咗2/F, 食shabu shabu
我地要咗呢個corner, 可坐十一個人. 呢道係每人一爐食火鍋
呢個食shabu shabu同sahimi嘅menu
火鍋套餐有三個選擇, 咁當然可以散叫唔要套餐. 不過我地要快的叫, 大公子得一個鐘. 揀咗一個海鮮二人套餐, 加一個牛肉二人套餐, 大家share嚟食.
另外叫咗一個"竹" shashimi combo
叫咗野等食期間, 問佢地有咩野送比我地食, waitress攞咗兩碟前菜, 入面有喬頭, 淮山同蘿蔔.
原來呢的日本人叫嘅淮山, 即係我地嘅牛蒡.
每人一份嘅食具, 仲有唔同嘅豉油醬汁
跟著就比的野我地玩啦
一隻小碗, 入面有芝麻, 加一條小木捧
用嚟將的芝麻磨碎
磨碎嘅芝麻就加落呢碟麻將
嘻嘻! 都幾好玩
佢地攞個一人鍋嚟啦, 已經有三隻蜆喺入面. 第一樣係清酒火焰煮大蜆
每人一碟什菇蔬菜豆腐
個一人鍋放喺counter預設個圓孔上面, 而下面係電磁燼嘅開關
呢, 就係咁啦.
呢個係清酒火焰煮蜆, 清酒已經預先放咗喺個鍋入面, 嚟到就用打火器點著的火, 呢張相的火已經點著, 中間黃色嗰的係火光, 鍋邊藍色係火焰.
的蜆都幾好味
的魚生嚟啦. 型爸應承大公子同佢食的好的嘅魚生, 今天做咗佢嘅承諾. 呢個"竹"combo shashimi唔錯, 有生牛肉, 鯖魚, 鱲魚, 牡丹蝦, 赤貝同海膽. 好正呀!
火鍋湯底有幾個選擇, 大公子揀咗sukiyaki, 二公子揀咗日式咖哩, 而我同型爸就揀咗鱲魚湯底
淬底嚟到, 先將的什菇蔬菜放入去煮
火鍋牛肉配料嚟啦! 嘩! 二人套餐, 每樣都係得四片, 有松板牛肩胛肉, 松板神牛頸肉, 松板牛胸肉, 同鹿兒島牛舌. 我地四個人share 嚟食, 每人每樣都係得一片
呢個係佢地自家製嘅免治雞肉軟骨&鱈魚肉捧(配牛肉餐). 仲有自家製手打墨魚肉拼淤蝦捧. 我地四個人, 每人又係分少少
呢個係海鮮拼盤, 有廣島蠔, 龍蝦及一條"雞魚"(我聽嗰位侍應係咁, 但唔知係咪用呢個"雞"字, 又或者日文會有唔同.
的魚肉海鮮差唔多食哂, waitress 幫我地攞條魚骨去斬件, 又可以焯嚟食, 非常鮮甜
呢個時候型爸的朋友到啦, 佢地忙於點野食, 我地就繼續啦....
最後可以選擇食烏冬或粥(白飯), 我揀咗烏冬...好味
型爸揀咗粥, 佢地將碗白飯加咗落的鱲魚湯到..嘩! 煲起真係超好味.
我都攞咗的嚟食, 好好味呀..
型爸嘅朋友叫嘅都同我地一樣, 一係叫海鮮, 一係叫牛肉... 另外再加咗三隻南非鮑魚, 大家焯嚟食.
咁多人, 當然唔少得飲酒啦, 一開始, 開咗一支1.8liter, 太平山天巧純米大吟釀
唔夠再開多一枝1.8liter
訂閱: 張貼留言 (Atom)


text:
啟示書院旅遊與款待業 Top Up Degree Yr.2
談天欣( Yan)
21歲嘅 Yan都算係一等一好主人,「每次去旅行都一定會買手信氹小 boo,雖然有啲香港都有得買,但搭過飛機係唔同嘅,小 boo知道架!」
U花 U草
日日同愛犬傾偈 狗癡 Yan:要狗唔要男友
遇到個好主人,做狗的確好過做人,好似鄺美雲隻愛犬 Cash咁,着名牌狗衫,食鵝肝醬,去美容院歎 spa,真係幸福過好多人.
讀緊啟示書院旅遊與款待業二年級嘅談天欣( Yan)都係狗癡,雖然冇鄺美雲對 Cash五星級服侍咁誇張,不過同樣錫到佢隻愛犬燶,仲話寧願要狗唔要男朋友!
「四年前,我收養咗一隻八個月大嘅玩具貴婦狗小 boo,佢以前畀主人虐待,迫佢喺梳化底唔准佢去其他地方,而且每日得十粒狗糧食!自從我開始養小 boo之後,我當佢係自己個囡,每朝出門口前至少用 15分鐘同佢傾偈,如果我鬧鐘響即刻起身唔理佢,佢會發脾氣唔理我,下晝我上完堂就會返屋企陪佢瞓三個鐘晏覺,夜晚臨瞓前如果我玩 iPad佢又會呷醋,用手推開部 iPad好可憐咁望住我要我同佢傾偈,平時放假我都係留喺屋企陪佢,一係同佢去狗公園或者狗 cafe玩.」
Yan事事以小 boo為先,甘心留喺屋企做宅女,連旅行都少去,陪愛犬嘅時間仲多過陪拍咗拖五年嘅男朋友,「如果男朋友同小 boo揀,我揀小 boo!」有個靚靚主人錫到燶,真係做隻狗都肯!


text:
去年再婚嘅NBA馬刺球星柏加噚日嚟到香港,《蘋果》記者喺12點左右,見到柏加同埋朋友十幾人去到蘭桂芳一間夜店出席活動,柏加喺一點鐘正式出場,全場已經興奮尖叫,之後佢仲做埋DJ,去到控制台幫手打碟,之後仲拎埋咪做MC仲有rap,又同fans一齊跳舞,喺台上玩咗45分鐘之後,柏加就轉咗去台下嘅VIP區同自己嘅朋友玩.
喺VIP區,柏加同埋一班朋友圍埋飲酒跳舞,而柏加飲酒就唔係一杯一杯咁飲,而係成支香檳拎住飲,VIP區除咗柏加同朋友之外,其他人就唔可以入去,但係有啲女仔就可以去同柏加一齊玩.
雖然柏加已經有老婆,不過其間有一個綠衫大胸女同佢跳貼身舞,兩個跳到下半身貼下半身,柏加嘅手仲喺綠衫大胸女嘅大髀至屁股附近遊走,仲會喺後面攬住大胸女,咬晒耳仔好好傾,個綠衫大胸女仲全程坐喺栢加隔籬.
玩到3,4點,佢哋就離開夜店,綠衫女刻意唔同柏加一齊走,反而同柏加嘅朋友離開,喺離開前綠衫女仲同柏加嚟個眼神交流,之後柏加同綠衫女分開上車,佢哋一行人坐咗三架車分開走,但最後三架車都係返咗柏加所住嘅酒店.
2015年6月21日 星期日
NBA柏加夜蒲老蘭 同大胸女辣舞直落酒店
去年再婚嘅NBA馬刺球星柏加噚日嚟到香港,《蘋果》記者喺12點左右,見到柏加同埋朋友十幾人去到蘭桂芳一間夜店出席活動,柏加喺一點鐘正式出場,全場已經興奮尖叫,之後佢仲做埋DJ,去到控制台幫手打碟,之後仲拎埋咪做MC仲有rap,又同fans一齊跳舞,喺台上玩咗45分鐘之後,柏加就轉咗去台下嘅VIP區同自己嘅朋友玩.


text:
今日阿肶好合作,食完奶奶瞓咗一覺先返學,所以今日阿肶表現很好,梁姨姨都讚佢有進步呢!
課堂回顧:
上堂前又係有D玩具俾小朋友玩吓warm up吓,到夠鐘上堂導師就會叫小朋友同D玩具講Bye Bye,唱上堂歌,之後就正式上堂喇!
Warm up:導師又係每人派一張貼紙,讓小朋友自己伸手攞!攞完就俾佢哋自己黐嚟黐去,感受吓貼紙黐嗰種感覺.阿肶自己攞貼紙,黐喺身體唔同部位都識自己撕番個貼紙拿喺手.
活動一:導師派兩個沙鎚俾家長,小朋友坐响度,家長左右手同時遞高沙鎚,睇吓小朋友會唔會伸手攞,此活動可以鍛鍊小朋友手眼協調.今日加添咗將兩個沙鎚互相敲打同埋放喺身後正要佢轉身攞.
活動後感:呢個活動,阿肶已經玩得好熟,所以阿肶遞高手攞咗沙鎚後就勁敲個地下,好興奮呢!叫佢練習吓兩個沙鎚互相敲打,就唔係好肯同唔係好得囉!唔係佢係唔想做定唔識!不過我喺屋企見佢拿著兩個公仔打交都得o架喎!所以我估佢都係唔想做多D.至於轉身攞,佢就唔係好肯喇!我估一來佢唔係好識,二來佢好懶,所以唔係好願做.
活動二:之後一人派一個沙灘波,重溫番上次玩fit ball嗰個動作,將小朋友伏喺個沙灘波上面,雙手按住BB pat pat,將BB推向前,BB會自然地雙手按地,從而訓練佢前庭感應.跟住又俾佢坐喺個波度,扶實佢下盤,將佢雙腳企喺地,這個練習對佢將來學企個有幫助.
活動後感:阿肶可能玩熟咗喇!全程輕鬆完成,仲無叫呢!叻女!
小休,俾小朋友飲吓水休息吓,又或者換另一位家長入嚟一齊上堂.
活動三:每人俾一個膠托盤,上面唧咗D lotion,俾小朋友喺個盤度用手捽D lotion,等佢哋感受吓滑潺潺同 黐立立的感覺.
活動後感:阿肶肯做,但無可避免地整到成手成身都係lotion囉!我覺得呢個活動唔係幾好,因為好多小朋友摸完會食,有D危險.
活動四:用個碗裝住兩粒小饅頭,讓小朋友自己攞嚟食,從而訓練小朋友手部的小肌肉.
活動後感:阿肶未見過小饅頭,所以唔知食得,我放一粒落佢個口,佢知食得,就梗係肯攞,但都係未係好識放入自己個口內.
活動五:捐一條網做的短隧道
活動後感:由於阿肶未係好識爬,所以自己捐唔到,但在我和導師協助下就玩咗一次.
今日阿肶全程合作,唔知係咪關事佢已經習慣咗上堂,表現一次比一次好,又或者佢大個咗D啦!希望佢繼續進步!


text:
嚟到文化博物館一定唔少得俾佢哋去兒童探知館玩吓,喺冇準備之下發現有個特備節目叫「農村入廚樂」喎!
呢個活動係希望小朋友認識一下盆菜習俗,仲可以用俾佢哋好似煮飯仔咁用玩具製作盆菜
不過呢個活動只係俾小朋友自己入去,大人只好喺外面望入去!活動只要喺入口處報名就可以,如無意外應該都唔會爆滿(因為唔係特別多宣傳的活動...嘻)
芊芊第一次嚟探知館玩, 哥哥好似導遊咁帶住呀妹呢度玩吓嗰度玩吓!
哥哥起初開開心心帶埋妹妹一齊捐咗入去個金魚缸度, 跟住發現好逼又要妹妹出去!
之後哥哥已經唔知跑咗去邊度玩,呀芊反而同哥哥玩完個魚樂無窮之後,就拉住我入去小房間睇書同玩砌圖, 所以話囡真係唔同D!
哥哥就一支箭去遊戲機前面玩,都係一些環保意識的小遊戲,唔通真係男仔鍾意打機多D
過無幾耐就2點開始農村活動喇!媽咪喺外面望兩望,睇到職員姐姐先問小朋友一些問題,我估應該係「知唔知咩叫盆菜?食過盆菜未?盆菜有咩餸?」等問題
估唔到真係做得幾足喎!就連放柴入灶去燒柴,用扇撥火等步驟都有
之後仲要斬燒肉,落鑊炒鹹魚等... 最後要砌好個盆菜上枱
學習過程都幾得意,如果可以家長一齊入去玩就好!活動45分鐘,完咗仲可以同小朋友喺裡面影吓相, 仲有一份小禮物
Photo by CANON 5D Mark III, Len | EF 24-70mm f2.8L USM
呀劍評分: 7分


text:
( 12-FEB-2013 TUE )
尋晚燒到個人好攰 最慘係燒到 d 骨好鬼痛呀 里奧大人就每隔幾個鐘就拎粒 Panadol 比我食 要我飲哂杯水 之後我再瞓 我郁一郁呢 里奧大人就問我係咪凍呀 係咪熱呀咁 之後又摸下我仲有無燒 佢肯定成晚無瞓過呀 ~
點食退燒藥都仲係 39.8 度 所以里奧大人 9 點鐘即刻打去診所掛號 最快都要 12 點呀 所以繼續瞓呢 ~
呢間診所嘅醫生真係麻麻地架咋 但無計啦 睇開果個放假 所以一去到成間診所 full 哂 奇境呀 我會用 "執死雞" 形容 ~
今次係扁桃線發炎 醫生話成因係夜瞓同食熱氣嘢 咁佢都講得啱嘅 呢排比較夜瞓 同埋我年初一其實 feel 到有 d 唔舒服 好似特別攰咁 不過無理到 照食薯片 最邪係里奧大人問我屋企有咩零食唔熱氣 我話妳食辣又得 食薯片又驚 佢話食薯片好易喉嚨痛 我話我唔會 點知開口中 係咪咁邪先 ~
睇完醫生又番屋企瞓瞓喇 差唔多 8 點有 d 餓 勁想食魚蛋 所以叫里奧大人買番屋企食 食魚蛋唔落辣椒油 真係完全唔好味 不過里奧大人昅到實 唔會有落手嘅機會呢 ~
食完又瞓喇 真係好鬼攰 同埋仲未退燒 所以都係瞓多 d 好 d ~


text:
好耐無試過 6 點半 morning call 喇 好在起身嘅時候又唔覺得好眼瞓呢 ~
食完早餐 8 點酒店門口集口 好在所有團友都準時 咁唔駛浪費 d 時間等黎等去嘛 ~
諗住食炒米粉最穩陣 仲叫里奧大人食添 之後佢同我講話係凍嘅 因為個蒸爐係壞架喎 丫 壞就咪用啦 @.@
今日要行丹霞山 所以早餐一定要夠飽 ^^
天色灰灰暗暗 寒上加寒呀 感恩無落雨呢 ^^
出發喇
首站去韶關地標建築風釆樓 再行一行步行街 不過好多商舖未開 只係領隊想話比我地知方向係點樣 今晚行就易認 d 咁呢 ~
風釆樓
咁早店舖未開 所以無咩人行 好安靜同幾乾淨 ^^
估唔到會有教堂
周大福周生生 Crossover 有創意
貓仔好得意呀 唔知係咪養黎食呢 @.@
去埋余靖紀念館 就去被列為世界自然遺產嘅丹霞山風景區喇 ~
余靖紀念館
好古色古香嘅屋
沿途望嘅都係山 好舒服
高腳屋 ?!
終於到丹霞山腳喇 坐索道上山 ( RMB70/位 - 雙程 ) 3 分幾鐘上到山 勁快 如果徒步就要 1 個鐘 基本上我地跟團就唔會徒步架喇 邊個等妳慢慢行丫 ~
索道入口
落緊黎喇 - 每卡坐 6 個人 每次都係 4 卡車一齊開嘅 所以導遊叫佢地做 " 冰糖葫蘆 "
上山喇
好高呀 代表就快到 仍即係代表我要行好多路呢 @.@
導遊細心講解 ^^
如果我行到去個亭度就勁喇 見到條路嗎 ?!?! 無扶手架 聽見都驚
d 人 set 哂腳架影相
好多人影相
上去亭影相
景深 嘩哈哈
突起果個山似 d 咩呢 唔記得喇
丹霞山 d 石係紅色架
我影到啡色 ^^
嘩嘩嘩 我都唔知行咗幾多級樓梯咯 不過來回都應該起碼行咗 2000 級囉 攰到我呢 個個團友見到我都叫我慢慢 我話想快都唔得呀 嘩哈哈哈 ~
又繼續行喇 @.@
好大自然呀 大力索一索啖清新空氣先 但換來嘅係一陣煙味 @.@ 就黎燒埋個山喇 仲食
行呀行
獨占鼇頭 - 遠 d 望好似隻龜架 咁樣影都有小小似 但因為後面 d 人湧住黎 所以只能影到咁囉
向左走向右走 有路就好走 ^^
行呀行 行到出汗 但又唔敢除褸 驚攝一攝就好易冷親架喇 好在里奧大人幫手拎袋 今次豬咗啦 做咩唔帶定個細袋 咁唔駛咁辛苦嘛
行邊度好呢 ?!
山山山
舵石簡介
咁樣刻上去都好勁呢
濛
影睇完丹霞山 又行番落去喇 因為唔會行回頭路 所以無得行行下唔行囉 終於可以坐番纜車落山喇 真係好攰 之後去食中午飯喇 ~
雞 - 預咗每餐都有雞
雲耳炒肉片 - 呢碟好似無咩人食過 我一定唔食添呀
炒苦瓜茄子 - 我又覺得 d 茄子好好味呀
蒸肉餅 - ok 啦 要有 d 肉落肚 因為一陣又要行 ^^
蒸豆腐 - 無食呀
蒸鯇魚 - 見到對眼好驚 唔敢食
炸鏝頭 - 我平時唔鍾意食架 但今次覺得好好食 食埋里奧大人果個添呀 ^^
白飯一大盤
椰汁 ( RMB5/支 )
飯店隔離係中華性文化博物館
之後行 15 分鐘去坐 " 丹霞山錦江遊船 " ( RMB75/位 ) 因為領隊話向上望同向下望有唔同嘅分別喎 呢個船伕勁啦 Nicam 介紹景點呀 佢話望住 d 山 就係 " 三分形象 七分想像 唔想唔像 越想越像 " 像咩就唔知喇 只知道越坐越凍啫 之後我都瞓咗添呀 所以起身仲凍 Oh 連我勁怕熱嘅人都覺得勁凍呀 家姐聽見我話凍 佢都話應該好凍 如果唔係我唔會咁講 所以我落船第一件事係請領隊食凍柑 等佢知道我凍得幾咁緊要呢 ~
行行下見到座山 似咩呢 ?!?! 要想像喎
沿途 有民宿架
見到睡美人嗎 ^^
有喉核 ?!?! 錯哂啦 係翡翠頸錬呀 ^^
我地坐呢 d 船
無遮無檔 但就影到相
咩都放上身 最緊要唔好凍親 ^^
勁似鬼臉
佢張開口 等食冰糖葫蘆 ^^
六指琴魔
住呢度好無呀 ?!
住呢度好 d ?!
咁呢度呢 ?!
比山包圍住 大叫應該有超勁嘅回音
近影好清架
唔記得咩名堂
飄呀 ~~
再黎睡美人
終於番碼頭喇
呢日未完架 ~


text:
瑤柱海參炒脆肉瓜
沙嗲魚蛋雞紅 - 完全無味 @.@ 媽咪話鍾意淡喎 我話咁妳下次唔駛落沙爹啦 就咁白烚 咁唔駛嘥咗 d 沙爹醬
髮菜冬菇蠔豉燜豬手
黑豆紅棗當參山斑湯
( 31-JAN-2013 THU )
眨下眼又到月尾喇 好感恩呢個月過得好開心 達成幾個目標 2012 年所有唔開心嘅嘢要忘記 將好嘅嘢放到最大 自己講嘅嘢或者做嘅嘢令人唔舒服 一定要講對唔住 每日飲 5 杯水啦 做下運動 減肥 睇聖經 認真聽道 唔可以亂發脾氣 講嘢要留後路比自己 嘩哈哈 其實唔係咩目標 只係唔想再好似以前咁比好多藉口去逃避啫 所以我依家真係每日都好開心 個人都特別精神 d 咁架 ~
尋朝食咗米粉餐 真係太飽喇 所以今朝食番奶油多呢 ~
番到菇場有 d 嘢做 之後執下文件 又抖下咁 好快又到 lunch time 喇 ~
食完就去一田幫 8 卦買嘢 之後又行超市幫家姐買午餐肉 重到呢 ~
里奧大人上咗大陸 所以又去媽咪屋企食飯喇 真係好感恩呀 因為之前同公司唱咗 d 新銀紙 可以今晚順便拎埋比媽咪 我又可以了咗件心事 ~
家姐 6 點半番到屋企 咁又可以早 d 食飯 最好不過啦 ~
同家姐 8 點 15 分走喇 番到屋企就沖涼 食下零食 里奧大人 10 點番到屋企 見我熨衫覺得好出奇 因為我好小咁夜熨衫 其實我因為食咗零食 熨衫當做運動啫 ~


text:
買完就行下 Star Hill Gallery 全部係買名牌 連 Food Court 都靚過人呀 ~
茗茶嘅地方 放哂好多茶葉罐 好壯觀架 呢度只係一部份
條街超多人呀 應該係平安夜關係啦 第日又有假期 所以好多人出黎玩 之後經過 Pavilion 又影下相 一樣咁多人呢 ~
之後又繼續開車搵榴槤檔 不過阿表食開果檔無開 之後再搵多檔又無開 一致認為係聖誕節外遊 不過阿表知我想食 所以仲不斷咁搵 真係唔好意思 因為我認唔到路嘛 以為係番酒店 原來佢地係搵完一檔又一檔 好感恩有貓山王呀 但剩番好小咋 好在阿表小寶識揀 佢地會聞一聞 篤一篤先買 如果開咗唔靚可以唔買 如果喺香港 開咗唔買真係鬧埋全家呀 ~
( 呢檔榴槤唔靚 所以阿表又再開車搵過 )
( 終於搵到喇 得番幾粒貓山王咋 ( 粒 = 個 ) 我地開咗 2 粒黎食呢 )
( 有果王就必有果后山竹 不過我唔識揀 同埋食山竹好煩 個殼好硬好難拻 都係唔食算喇 )
始終坐喺街邊食 所以阿表已經比咗心理準備可能有巨強 or 米奇老鼠 點知一坐低已經有隻巨強行過 但就唔係行我果邊 同埋有阿表喺度我都無咁驚 因為佢會消滅巨強 之後食食下有大強飛過我地方向 我同里奧大人都好驚 好在佢飛得好高同好遠 之後仲驚嚇 小寶無啦啦指住里奧大人後面方向 ( 我地呢下係最驚最驚囉 ) 原來佢係指個牌比我地睇 佢食過咩品種 嚇得我地丫 玩嘢 ~
我第一次咁樣坐低食榴槤 食完就將粒核掉落竹籮 感覺好豪邁咁呀 再望隔離枱有個男人好 hea 咁食榴槤 比我感覺佢好似坐喺沙灘椅飲 fruit punch 咁享受呀 我食榴槤係當飯後果 所以食飽飯再食榴槤 而佢地可以當係正餐 我好難想像 不過我下次都想食榴槤 Buffet 香港無嘛 ~
未黎馬來西亞之前 我日日同阿表講里奧大人話食榴槤驚熱氣 阿表話飲椰青會無咁熱氣 所以叫里奧大人食完都唔駛驚 但我居然唔記得飲椰青呢回事 所以阿表特登喺甲洞買 100 號比里奧大人飲 呢下我好感受到阿表真係好細心呀 Terima Kasih ~
呢晚 1 點幾先番到酒店 里奧大人諗住上網 因為小寶幫我地睇咗話酒店有免費 Wifi 不過最後都係上唔到 所以都沖涼瞓覺 因為要抖足精神第日再盡情食過玩過呀 ~
呢日行程完畢 ^^


text:
離開麵包超人館之後,我哋就開始趕路返去札幌還車,一上車艾菲同燒腩仔就齊齊瞓晏覺抖吓(上車即瞓係艾菲同親米高去旅行都會做嘅指定動作,嘻...),去到輪厚PA大家都終於捨得起身,米高就建議落車換片抖吓,難得見到有熱辣辣北海道粟米賣,即刻買咗枝畀燒腩仔食,艾菲亦終於買到本靚靚貼紙書畀燒腩仔添﹗
由於我哋三個人嘅行李實在太多,還車嘅地方又同酒店有一定距離,為免米高搬得太辛苦,大家就決定還車前先去酒店check in放低行李,但之前喺麵包超人館用多咗時間,返到札幌又不停畀GPRS點我哋行D勁多燈位嘅路,再加上札幌唔係周圍都可以停車,仲要黑仔到酒店匙卡有問題要換張新,最終我哋趕極都係遲咗十鐘先還到車,真係勁唔好意思囉﹗
還車之後,我哋就要開始用雙腳去完成餘下嘅旅程,燒腩仔有BB車坐當然無問題啦,係艾菲同米高兩個辛苦D姐...我哋行吓行吓就行返去札幌北十条,陪米高去上次去過嘅Golf用品鋪睇衫,之後就去咗隔離十勝豚丼 いっぴん食呢碗喺帶廣食唔到嘅超級好味正宗十勝豚丼啦﹗期待咗好多日嘅艾菲同米高都超級like,正宗炭燒真係唔同D㗎,不過燒腩仔就唔多欣賞,最終因為我哋要趕去參加花火會,就索性唔再氹佢由佢食咗半碗飯都無都照走啦(好似好衰咁,不過佢唔乖乖地食飯又無理由要我哋花時間去氹吖,而且我哋夜晚都有補返盒奶佢飲)﹗
花火會係事前大家都無諗過參加,我哋當日五點幾六點返到札幌市內,沿路艾菲都見到好多日本女仔著晒浴衣,好自然就問米高係唔係有咩特別活動(我哋三年前來落機嗰日都係咁啱遇著夏祭㗎),然後米高答話好似有花火會,聽到有煙花睇艾菲即刻叮一聲勁想去,皆因燒腩仔之前睇巧虎學識咗s
點知我哋七點入到餐廳時,居然見到幾枱客人都係著住浴衣,明顯係食完飯就去睇煙花,艾菲就唔忿氣同米高講人哋都趕到有咩理由我哋趕唔到,米高見艾菲唔多心熄唯有問侍應花火會幾點同喺邊到搞,然後就急急查地圖睇吓可以點去,起初佢都有D大艾菲話要去就要坐的士去,咁大家都知喺日本坐的士係出名貴啦,坐幾百蚊的士趕去睇煙花,而D煙花隨時比香港迪士尼煙花差,咁就真係唔多抵,突然慳媽上身嘅艾菲就好無奈咁話放棄唔去.
正當艾菲繼續努力氹燒腩仔食飯時,米高就忽然話仲有另一個方法去會平D,就係即刻埋單(當時已經七點半,但花火會八點開始)喺餐廳坐的士去最近嘅地鐵站,再坐兩個站地鐵去中島公園駅,可以搏一搏睇唔睇到水尾咁話,既然米高話有機會睇到(通常做唔到嘅嘢佢都唔會講,講得出即都有幾大機會成功),艾菲梗係即刻gogogo啦﹗
於是我哋七點半左右離開餐廳,坐的士去到地鐵站之後,一個拎BB車一個抱仔極速跑落去坐車,終於成功喺地鐵到追上參加花火會嘅人潮,七點五十五分左右已經順利落咗車,跟住人潮上地面再向住豊平川行,無幾耐就已經見到好靚好靚嘅siu...boo啦﹗由於花火會只係歴時半個鐘,我哋又唔知行去豊平川到底仲要幾耐,亦見沿路已經好多人坐低咗喺路邊睇,我哋就揀咗個稍為空曠同睇得清嘅位停咗喺到睇就算.
起初艾菲都以為D煙花只係普通貨式,點知原來成件事一D都唔流,咁當然無香港新年煙花咁勁啦,但密集式咁放半個鐘煙花又確係幾靚同好好feel,真係好慶幸自己堅持去咗﹗
至於燒腩仔呢?第一次現場睇煙花,又咁近同大聲,全程擺出一個呆樣,仲時不時就同我哋講「唔使驚」(即係驚囉),起初艾菲都有D驚佢會嚇親,點知佢事後又好開心咁不停同我哋講自己睇咗siu...boo喎﹗真係太估佢唔到啦﹗kakaka...
睇完煙花見時間尚早,我哋本身都諗住喺附近行吓先返酒店,點知行咗陣發現都無咩啱行就決定早D返酒店休息啦,我哋今次揀咗住喺札幌站北口對面嘅Hotel Route Inn,仲一住就住足四晚(終於唔使再晚晚捱眼瞓執行李),貪佢過條馬路就到車站夠方便,又有免費早餐提供,雖然間房唔係大,但都叫做幾舒服同設備齊全,至少兩個大人一個BB瞓同一張床都OK嘛(不過艾菲就喺呢到瞓瞓吓畀燒腩仔個鐵頭撞瘀咗隻眼囉 >.<).
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2


text:
上年《天師鬥殭屍》首映,戲中伍允龍做男二,嘉欣 BB高調撐場,仲上台同男友合照,唔怪得大台諗到呢條緋聞救收視嘅屎橋啦.《蘋果日報》圖片
真面目
真人演出 出屎橋擺 3角戀上枱 大台夾鍾嘉欣戀伍允龍
連不死子珊都話離巢,大台拍套劇都分分鐘唔夠人,搵鬼睇咩?但膠劇 must go on,又被班充滿「創意」嘅極高層諗到橋,就係搵緋聞情侶拍劇.今次做白老鼠係鍾嘉欣,搵佢拍拖多年男友伍允龍入嚟,再拍傳過緋聞嘅陳展鵬,大玩三角戀,希望由開機到播映前都炒得起新聞,咁收視咪升囉.
雖然大台搵王晶出力游說伍允龍,不過一向將感情事低調嘅鍾嘉欣好似唔多想,到家下都未答應.喺囉!小心連嘉欣 BB都走埋呀!
31歲鍾嘉欣出名捱得聽話,當年拍劇拍到成面瘡都唔敢請病假就知啦,最近同黃宗澤忙拍《警犬巴打》,仲有兩個月先拍完,不過大台已諗定搵佢 8月尾踩多套《城寨英雄》,本來同一時間開兩套劇,嘉欣 BB都冇所謂,但佢最唔開心,就係大台要佢同拍拖 8年嘅男朋友伍允龍飾演情侶,再加埋傅過緋聞嘅陳展鵬炒宣傳.
王君馨隨時頂上
大台劇近年收視插水又帶動唔到煲劇潮,極高層當然要俾啲創意啦,就係諗到用緋聞炒作救收視,呢招老時常出現, 09年就用鄭嘉穎,佘詩曼呢對過氣情侶拍《宮心計》,當年由拍攝到播出都 keep住有人氣,諗住呢次舊招重用,可惜嘉欣 BB一聽個陣容就知公司想點.
一向將感情事低調,唔想被擺上枱,一向唔「托手踭」嘅嘉欣 BB第一次話諗下先;大台亦有兩手準備,萬一嘉欣 BB唔拍,就搵女二王君馨頂上.至於嘉欣男友伍允龍,原本喺電影做武指上緊位,但因為大台搵晶哥開口,恩師叫到冇得扭計.
外援多老將
當大台要搵到未拍過劇嘅伍允龍嚟幫手,就知大台小生荒幾嚴重啦,就算搵番嚟拍嘅都係 45過後嘅大叔,無論男一,甘草都冇人,唔緊要,因為一台獨大,求其畫面有人出現,廣告費一樣照收.


text:
踏入農曆七月鬼節,真係特別多神怪嘢發生,傳聞話啲「污穢嘢」最鍾意睇戲,電視城裏面亦發生過唔少鬧鬼傳聞,最經典當然係89年嗰單,有人喺清水灣電視城錄影廠見到一個模糊不清影像呆坐觀眾席,有人話係已故金牌司儀鍾保羅,搞到大家心慌慌.
睩大眼揮右手
大前日係農曆七月十四,傳說係鬼門大開嘅日子,負責主持《東張西望》嘅宋熙年突然喺直播途中,對住鏡頭做出怪異行為(宋熙年撞鬼),當時佢同陳倩揚喺無綫將軍澳電視廣播城做直播,陳倩揚啱啱介紹緊下一個環節,喺拉闊鏡頭嗰陣,就影到宋熙年突然表情好奇怪,睩大雙眼矋住右邊,個樣好似好驚恐咁款,然後就打橫揮動右手,唔少網民猜測佢當時見到啲唔想見嘅嘢,但因為直播關係,惟有死撐!
噚日聯絡上宋熙年,佢笑咗幾聲,然後話個screen(屏幕)有問題,問佢係咪見到鬼?佢好淡定咁話:「唔係,只係平時地下個mon(monitor屏幕)應該係影住我哋做直播,但當時個mon就去緊廣告,我諗住提醒陳倩揚,我將會開聲講嘢,擔心兩個叠住講嘢就唔好.」但佢當時個樣好似好驚?佢解釋:「個動作好似怪咗啲,我阿媽同經理人事後都有問我發生乜嘢事,其實我只係想拍一拍佢(陳倩揚).」
好彩宋熙年今趟時運高,乜都見唔到,但問佢驚唔驚宋熙年撞鬼?佢一副大無畏精神話:「唔驚,我都唔知係鬼節,呢啲嘢唔會唔信,但亦唔會太信,總之好彩自己未見過.」


text:
老師真係非常有效率, 上星期五先考完試, 星期一已經派卷
雖然成日都提醒自己, 唔好睇分數, 唔好同人比較只同自己比較, 今日的我打倒昨日的我! 之不過, 努力考完試, 點都想睇下幾多分
聖經最高分, 98 分, 係全班最高分既其中之一! 但數學竟然唔合格, 得 55 分
仲要錯左 20 分無謂野, 因為英文數, 文字題理解錯晒, 真係血都噴埋......
爸爸係屋企得到第一手消息先, 再打電話同我匯報
小慈問: "爸爸, 你會唔會同媽媽講我聖經考得好高分先架?"
爸爸: "唔會架, 我會講左最差既數學先"
小慈 (超大聲): "依~~~~~~~~~~~ 咩你咁架!!" 笑到爸爸碌地
派卷有驚喜, 亦有驚嚇! 除左數學差 5 分合格之外, 其餘其實全部都有進步!! 特別係中文同英文, 之前下學期測驗只係緊緊合格, 英文仲得 49 分 fail, 估唔到考試黎個突飛猛進!! 分別有 89 同 81 分! 小慈 D 卷唔易考架! 中文 11 頁紙, 英文仲 13 頁, 3 篇閱讀理解係必定既, 成份卷好少圖畫純文字咁滯亦冇咩例子, 問 D 問題又刁鑽, 如: 第二段第三句既 "我" 係指咩野? 英文教深半個學期, 已經問緊二年級學既野, 甚至會問 what word rhyme with the word "fly"?
對於幼稚園勁 HEA, 字都唔識多幾個完全冇默書測驗經驗既小慈真係追得好辛苦架!! 上學期老師讀題目問題唔係咁明顯, 因為小慈理解力冇問題, 一講佢就明係唔識 D 字, 但到下學期老師唔再讀題目小慈就企左係度, 望住成版字唔知老師要佢做咩, 漏空幾頁紙返黎, 成績插底!! 逼使我變陣出手幫下佢! 所以由下學期測驗到考試呢短短 2 個月進步咁大, 老師好安慰, 係份試卷度吸左個印仔鼓勵小慈
不枉我同佢閉關一個月, 暫停晒所有興趣班, 希望佢每日放學返黎即刻做晒功課, 等我放工返黎有時間同佢溫習, 做下補充練習咁! 不過都唔係日日咁理想, 做晒功課個日又突然要溫默書, 老師趕課程 d 默書打孖咁黎, 小慈默書都要預時間溫習, 中文平均要溫 2 日, 英文默書至少要 4 日, 因為串字弱 d 呀佢! 又有時佢 d 功課真係多得好緊要, 佢又唔係快手快腳既人, 試過我放工返黎佢一見到我就喊, 嚇得我問佢咩事? 小慈話佢未做晒功課! 應承左我但做唔到所以喊! 佢有時真係好傻妹架! 不過我真係好安慰佢好聽我話, 好盡力去配合我, 好想做好
呢 81 分好重要! 除左係由 D GRADE 變 B GRADE 之外, 小慈星期二考試, 星期一仲要返學, 放學返黎已經 4:00PM, 抖一陣先開始溫書已經 4:30PM, 我工作都忙冇咩時間出卷俾佢做, 都係俾番D 學校 WORKSHEET & WORKBOOK 掩住 D 答案要佢再做多次, 做做下望下佢, 佢竟然喊緊
即刻暫停攬住佢問佢咩事唔開心? 未開考先黎喊, 好大獲架喎!! 小慈話佢好驚唔合格
啊~ 未溫梗係唔識啦, 溫左就 OK 架喇, 快 D 擦乾眼淚即刻做工作紙, 做完就識架喇! 再強調 D 野佢係識既, 只係唔熟習所以驚! 同佢做個祈禱再溫習, 小慈就話有番 D 信心! 到第二日考完放學, 我仲驚過佢, 問佢點呀? 小慈答我考 13 頁紙, 3 篇閱讀理解佢識, 佢做得晒仲有翻睇!! 老師出既野同我俾佢既工作紙好似! 佢有信心!! 我即刻加強佢, 所以唔駛喊架!! 媽媽同你一齊, 媽媽幫你, 仲有好多人為你祈禱你知唔知?
小慈真係好傻妹! 不過就係因為第一科考得好, 至少佢冇對住份卷喊! 小慈又話佢自己考試前都有祈禱, 考完有感謝天父保守! 所以, 呢 81 分真係好重要! 神你為小慈跨過左呢一重心理障礙! 因為有你, 令佢有依靠, 有信心! 我未能, 衪可以!! THANK YOU GOD
小慈, 你好叻女架! 好努力有好大既進步, 學習態度又非常良好, 又肯同我合作, 只係考試技巧未成熟, 未夠經驗, 未掌握到, 假以時日, 一定得!!
我地一齊努力
神在我背後


text:
工人姐姐尋晚返左黎, 小慈小明好開心衝晒去門口迎接佢! 小慈仲問我掛住既英文係咩? 我教佢 I miss you, 佢就走去同姐姐講: "I miss you Vicky 姐姐~~" 姐姐開心到暈咁滯
開心還開心, 弟弟都仲係黐到我實, 餵奶換片噯訓覺全部都係 I want Ma Ma, 我都已經好醒目咁預左有呢種情況出現所以羅多兩日假, 果然弟弟一見我係屋企又係寸步不離, 連姐姐話出街去公園, 幫佢換好衫著好鞋, 佢都係要拖住我想我一齊去, 我叫佢跟姐姐佢竟然答我: "I want 媽媽度!" 好想去街又唔想離開我, 非常痛苦咁企左係門口大喊, 我真係費事睬佢, 同佢除左對鞋就叫姐姐自己去買餸, 沖涼又係咁, 明明好想沖涼, 姐姐同佢除衫又大喊大叫 "I want 媽媽洗白白...." 真係頂佢唔順呀! 怕且我聽日都係消失罷啦, 一見到我就會病發, 病情仲好嚴重個隻
不過姐姐返左黎, 我既壓力即刻冇晒~~ 至少半夜佢地喊我唔駛起身理佢地, 亦唔需要晚晚扎醒 3-4 次記住記住幫佢地冚被.... 我呢 10 日夾埋都唔知有冇訓左 30 個鐘, 意外收獲就係輕左 3 磅羅! 真係好意外, 本來自己都唔覺, 著左條褲覺得鬆鬆地先發現, 我估就係唔夠訓加每日身水身汗煮飯既結果, 每次幫佢兩隻野沖涼, 再加拖地洗衫, 我真係汗如雨下一日換衫換幾次, 可惜我唔會因為咁而決定做全職媽媽, 真係唔係好岩我性格, 如果係有工人幫手既全職媽媽就考慮下
同場加映矯健既弟弟


text:
19 4月, 2014
blog友小聚
早兩日約咗blog友阿茵,ka wan同oph去V city食lunch我哋揀咗去目利,呢間D lunch set真係好抵食我叫雞扒定食有沙律,前菜麵豉湯仲有一杯巨峰提特飲出品亦唔錯添喎加埋阿茵用信用卡仲另外有折真係超抵食呀,講返MC小兄妹兩月不見小朋友真係大得好快matthew講嘢勁叻chloe更可自己坐baby chair添真叻女,多得小兄妹嫲嫲睇住我哋仲要去埋HD食雪糕下午茶坐下傾下足足一個下午後來魚子醬母子加入更加熱鬧嘻嘻哈哈就過咗一個快樂下午so happy呢^0^
18 4月, 2014
傷心酸辣粉
我同車爸爸都好愛食酸辣粉不過車爸爸要食BB辣先得,早前去旺角買嘢行過傷心酸辣粉咦想起從來未試過呢間食店咁就試下好唔好食啦,我哋叫咗一碗酸辣薯粉,川北涼粉,口水雞坦白講好一般不過勝在抵食埋單都唔過百元求其解下辣都係唔錯嘅選擇嘅^0^
17 4月, 2014
跟風
16 4月, 2014
車哥哥又大一歲
今日係車哥哥23歲生日happy birthday阿靚仔~喺上星期日車哥哥車我同老豆返荃灣第一次坐阿囝車見住佢背影真係覺得佢大個仔喇有DD感觸呢!!到下午就同佢切蛋糕夜晚再去食雞煲同佢預早慶祝生日,靚仔祝你工作順利,生意興隆,生活愉快,身體健康^0^
15 4月, 2014
必有所求
呢個朝早車車一起身就痴咗埋嚟嗲我嘿嘿一定有陰謀隔咗一陣就見有狗走去自己個狗袋道叫我攞落地同佢去街okok等我食完lunch先帶你去喪跑拉,落到街跑完一陣就返屋企休息一會嘻嘻我話要沖涼呀車車佢即刻扮瞓覺哼同佢爸爸一樣咁好戲呀!!扮瞓都冇用一樣要沖涼haha~
訂閱: 文章 (Atom)


text:
2015年4月1日 星期三
稻香 @ 九龍灣 ( 1-APR-2015 )
四式湯丸煲 - 我想試鹹湯丸好耐架喇 呢個有驚喜 因為夠煙韌 哈哈 同埋估唔到份量咁多囉 我其實諗住今晚去客家好棧都係食茶粿 點知媽咪無啦啦話想去稻香 仲諗住無得食茶粿添 估唔到呢個湯太仲好食 實在太感恩喇
順德無骨污糟雞 - 仲以為咩咁特別添 原來係冬菜蒸雞 不過都幾好味 因為已經叫咗嘛 唔通話唔好食咩 哈
乳豬 / 燒鵝 ( 例 ) - 鵝肉好羶呀
媽咪至愛嘅杏仁茶 佢依家出去食飯都要飯後甜品 仲自己叫侍應落 order 心急到呢
( 1-APR-2015 WED )
仲以為今日係 3 月 31 日 仲諗緊點解自己寫錯日子 時間呀 真係過得好快呢 ~
今朝上天橋 有人扯我件衫尾 原來係 Ivy 我同里奧大人講話如果爭 Ivy 錢就慘 間唔中就見到佢 真係好似追債咁款 但里奧大人話咁見法 應該好快還哂 d 錢比佢就真呀 哈哈 ~
依家多數 9 點前番到菇場 就黎要拍卡架喇 不過其實都無咩所謂 對我都無咩影響 咁事實我地又係 9 點開工 遲到係唔啱嘅 ~
仍然要做 report 希望放工前搞掂啦 做呢個 report 一定要專心 唔係好易打錯數目字 20 打錯 50 都好大鑊呢 咁就成條數錯哂 死得 哈哈 ~
呢兩日都忙 係時間比自己開心下 就係食酸辣米線 依家小辣都覺得辣 所以應該唔會再食住 抖 3 個月先 同埋堂食呢 食完個身成陣酸辣米線味咁好難頂囉 ~
食完去 Panash 買丹麥酥比家姐 佢好鬼鍾意食包同蛋糕同曲奇 我就真係麻麻地喇 依家條芝士包加到 $32 超勁貴 同埋又小芝士 我唔會買囉 ~
做做做 做做做 做做做 終於 5 點做哂啦 了咗心事 因為成日有嘢 hold 住咁 我會瞓得唔係咁好架 ~
今晚約咗媽咪 家姐去稻香食飯 坐喺後面個阿伯講嘢大聲到暈 好似同人鬧交咁 我真係頭都痛 之後我要轉枱啦 我咪同媽咪講囉 明知咁嘈就唔好坐呢度啦 全場咁多枱 駛咩坐佢隔離呀 媽咪話等我黎坐先轉喎 我話第時唔駛等我黎坐先掉 因為洗哂 d 嘢先轉枱仲煩 之後就話佢黎嘅時候得阿伯一個人 唔知佢講嘢係咁大聲 原來如此 ~~~~
好感恩家姐今晚 6 點 45 分就到 不過條友去錯舊地址 打黎問我點行 其實只係佢去過一次飲茶 仲係由我帶路添 但我休養期間 就同媽咪黎飲過幾次茶 所以媽咪都以為家姐黎過好多次 哈哈 ~
食到差唔多 8 點就走喇 送埋媽咪搭車 再送埋家姐搭車 我就去爭鮮買壽司比里奧大人喇 ~
今晚唔徑步喇 因為番到屋企都差唔多 9 點 想開機洗衫同睇旅遊書 ~
沖埋涼 諗住玩一陣 Pokopang 開金蛋 點知要按 40,000 次先開到金蛋 暈啦 ~
里奧大人 9 點幾先番到屋企 佢食完抖陣都沖涼 我就仍然要玩 Pokopang 順便叫佢幫手按下 不過佢 11 點唔夠就瞓啦 ~
頂 我玩到 11 點 45 分先開到金蛋呀 d 手指庳哂 人生第一次咁打機囉 按 4 萬次 好痴線呀 ~
訂閱: 張貼留言 (Atom)


text:
( 9-OCT-2015 FRI )
眨下眼 10 月又過咗 1/3 時間真係過得超級快 ~
今朝好開心呀 因為里奧大人 10 點去北角見客 所以就陪我食早餐喇 ~
菇場唔太忙 所以又清下 d filing 唔係又一大堆唔想整架喇 ~
Lunch 食 K + 乳酪 但其實 K 嘅份量得好小 得 6 啖咋 不過懶去沖麥皮 點知阿齋食超米 香到呢 所以搞到我勁想食粉果 又要出街 哈哈 ~
去埋百佳買參蜜比里奧大人先 好難得買三送一 平均每支 $4.35 咋 所有買咗 8 支 重到呢 勁想自己有 4 隻手囉 唔駛咁辛苦 哈哈 ~
好嘢 話咁快就放工 去佳寶買皮蛋 可惜無 9 折 哈哈 不過我懶得去街市囉 ~
番到屋企要預備滾湯 之後就開機洗衫 抖陣就煮嘢 里奧大人 7 點放工 咁我都等埋佢一齊食咯 ~
是日晚餐 - 宮保雞丁 + 鹹蛋節瓜肉粒湯
宮保雞丁 - 第一次煮呢個餸 覺得十分之好味呀 里奧大人都好鍾意食 所以我勁開心 同埋多得里奧大人同事包麻辣花生咋 因為有埋花椒粒同乾辣椒喺入面 唔駛特登再買 因為里奧大人同事講佢講 話食完 d 花生 剩番 d 花椒粒同乾辣椒會用黎炒餸 咁啱我又諗住整宮保雞丁 ( 走花生版 ) 估唔到依家有包花生 可以大派用場 呵呵 ~
鹹蛋節瓜肉粒湯 - 用咗 6 個節瓜仔煲架 加埋唔知擺咗幾耐嘅瘦肉 再加 2 隻鹹蛋下下火 不過里奧大人話無用啦 d 花生好辣呀 哈哈 ~
好喇 搞掂哂都 9 點 10 分 里奧大人話唔去徑步呀 我話點解 佢話夜喎 因為我成日話 9 點徑步好夜 但今晚超勁飽 所以我話要徑呀 所以女人真係特別煩 嘩哈哈哈哈哈哈 ~
今晚徑平路 徑咗半個鐘左右 其實我想再徑 不過腰痛 所以想番屋企 里奧大人話我今晚好勁 感覺我係可以再徑咁 係架 可惜腰痛之嘛 ~
沖埋涼就睇電視 依幾晚都睇 " 世界零距離 2 " 其實真係差唔多一年無睇 TVB 架喇 除咗新聞 而呢套世界 2 係令我同阿奧會坐定定睇嘅節目 因為方東昇好搞笑 同埋介紹 d 冷門嘅地方 所以我鍾意睇呢 ~
好感恩今晚 11 點有睡意 所以即瞓喇 ~


text:
( 11-jun-2012 mon )
星期一啦 好眼瞓呀 正常的 ~
早餐食餐蛋治 但見到人地食麵又好想食麵架喎 所以如果里奧大人或者家姐喺附近番工就好啦 可以一齊食早餐或者午餐 幾咁好呢 ~
嘩 菇場居然忙呀 做到 1233 添呀 幾咁勤力 ~
Lunch 食穀麥片 + 麥精 再食幾塊雞蛋餅 其實唔飽 不過又唔想食到太飽 ~
放工即走喇 去街市買餸 買埋聽晚嘅餸 因為聽日會落大雨 都懶得去街市 濕濕立立好討厭 ~
番到屋企樓下 咁啱有人入大堂 咁我都唔駛拍卡就入去喇 我每晚都會睇信箱有無嘢 咁諗住開信箱嘅時候 居然發現原來無帶鎖匙包 搵咗幾次都無呀 即刻打比家姐 問佢喺邊 好在佢喺官塘 所以我叫佢過黎救我呀 好感恩佢有將我屋企門匙跟身咋 唔係我唯有番媽咪度囉 但一袋二袋好鬼重呀 好唔想周圍走囉 ~
家姐同媽咪都問我同一個問題 就係問今朝咪無鎖門囉 佢地唔知我早過里奧大人出門口呢 可能覺得我咁近都咁早出門口呀 ~
上到屋企即搵番鎖匙包先 真係喺另一個袋度 因為尋日換袋嘛 個袋係紅色 我個鎖匙包又係紅色 所以無為意無拎出黎囉 下次真係要睇清楚先得喇 ~
番到屋企即預備晚餐 再開機洗衫 不過今日星期一 個人真係好攰 所以都唔熨衫同拖地咯 留番聽晚先做呢 ~
差唔多 8 點先開餐 實在太熱喇 所以沖完涼先食 不過食完又覺得熱 又要再沖過 暈呀 ~
是日懶餐 - 柱候焗雞扒 + 紅豆糭 + 節瓜鹹蛋肉片湯
柱候焗雞扒 - 諗住用叉燒醬醃 點知原來無喎 所以求其用柱候醬醃算數 都懶得開火煎 就咁焗算喇 本來唔想整架 不過驚里奧大人就咁食糭無肉唔飽 所以咪焗比佢囉 食唔哂就留番聽日炒麵 ~
紅豆糭 - 媽咪知我鍾意食 所以同相熟舖頭訂 不過今次糯米唔得煙韌囉 唔係仲正 但就好多紅豆 都好大粒嘅 仲有個蛋黃同一件仔肥豬肉 我鍾意食唔熱嘅糭 因為咁樣先煙韌嘛 但里奧大人就要熱食 ~
節瓜鹹蛋肉片湯 - 有瓜有湯最好啦 我依家想滾多 d 湯呀 有湯水好似好 d 咁 ~
里奧大人 8 點半放工 番到黎都差唔多 9 點 15 分 即預備晚餐比佢啦 好開心佢都食得哂 因為我真係好怕佢一開暖壺就話咁多咁多食唔哂 我真係覺得好煩 有得食仲度嘈 同埋暖壺份量有幾多呀 點都唔夠你出去食碟豉椒排骨炒麵多啦 ~
今晚同里奧大人講開阿邊個每日用 2 度電 係環保份子 佢就話係咪架 都唔知真定假 咁之前我又講阿邊個出食譜 走個好多城市 用咗幾年時間精心炮製架 佢又話唔知係咪 我忍唔住同里奧大人講 點解同你講親嘢 你都否定咗人先嘅 佢反而話我太易信人 我話有邊個人鍾意同人傾計 一開口就比人打沉先 ?! 咁邊有人鍾意同你傾計 ?! 真係一件好替人開心嘅事 都變成一件好無癮嘅事囉 同埋下下咁懷疑人地 咁嘅心態唔得囉 ~


text:
全知言
永遠的都敏俊千頌伊 韓劇最佳 CP仲係佢哋?
家陣要煲劇,梗係韓劇啦,唔通講大台嗰啲咩?就連大台班忠粉師奶客都已經放棄部電視機,望實個 iPad過日辰,亦好自然佢哋心目中嘅螢幕情侶再唔係大台小生花旦,而係一眾韓星.
喺一班藝人心中, 13年嘅《來自星星的你》金秀賢同全智賢依然係佢哋心目中最佳 couple,不過過多一個月未必係咁諗,因為《太陽的後裔》走勢好勁呀!
陳瀅
我最深印象就係《來自星星的你》,因為全智賢好靚女啦,同埋男主角係女仔夢寐以求嘅 perfect man,最好睇係劇集中兩位好細微,但好 sweet嘅動作,唔係要做到好多嘢,買好大紥花,呢啲先叫做 sweet,好簡單喺你額頭鍚一啖,幫你蓋被,好小嘅動作,女仔喺韓劇見到就覺得好 sweet㗎喇!
蘇麗珊
我自己最鍾意嘅韓劇就係《來自星星的你》,最鍾意嘅 couple係全智賢同金秀賢,因為佢哋喺劇集入面嘅相處好有火花,佢哋相處好好笑,唔會好客氣,兩個人嘅對話都好好笑,我好鍾意咁相處.我都覺好浪漫,因為金秀賢喺劇中做外星人,咁佢同全智賢嘅愛要穿越好多年,我自己睇覺得好感動.
Christy Lai
我最近睇咗套叫《 Pinocchio》,我覺得女主角朴信惠,男主角李鍾碩係最佳嘅 couple,因為佢哋兩個好襯呀,同埋做戲好好睇,女主角做得柔情啲,男主角就做得剛強啲,兩個都做得真情流露,所以好鍾意睇.
街坊揀 CP:《繼承者們》李敏鎬同朴信惠最襯
韓劇係咪咁好睇?其實劇情都係男女感情,說穿了就係睇靚仔,人哋個個都係小鮮肉,高大靚仔大隻,唔通睇大台嗰啲年近半百嘅潮流教主咩?
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
Google+ Followers
Google+ Followers
2009年9月30日星期三
爺爺生日飯2009
27/9/2009(星期日)
同爺爺食生日飯
今晚有成30位親戚朋友
同爺爺慶祝生日
好熱鬧呀!
***
喺食飯其間有人手舞足動
2009年9月28日星期一
爺爺生日快樂!
2009年9月26日星期六
第一次剪頭髮!
20/9/2009(星期日)
軼賢小主第一次出街剪頭髮
想同佢剪髮好耐喇
軼賢媽&BE爸成日唔感剪
再上軼賢又唔肯剪
所以喺軼賢媽忍無可忍要下
唯有帶小主出街剪
因為出面比人剪成點都冇計
自己剪,有咩差池,就>_<唔好喇!
***
一入到salon,軼賢小主立即靜晒
一粒聲都無出坐喺軼賢媽大脾上
竟然冇話要落地?
可能成地頭髮喇!
其實成地頭髮都幾得人驚嫁
之後坐咗一陣輪到軼賢小主剪喇
髮型師一埋嚟都未剪到一條頭髮巳經喊到拆天
好耐無見過軼賢小主喊得咁耐同咁淒涼喇!
髮型師話好在只係齋喊...
無發爛! 咁就您有您喊...
我有我剪喇.哈哈!
不過如果嫲嫲在場
見到軼賢咁喊一定話放棄唔好剪喇!
Dry cut 十分鐘都冇,盛惠$90蚊
BE爸話邊個叫自己攪唔掂喎!
D錢係要比人攢嘅!
離開咗salon仲係眼紅紅
之後軼賢喺商場見到有好多狗狗書,
要指住埋去睇
係咁叫汪汪先唔記得剪髮嗰件傷心事
***
未剪之前嘅軼賢小主真係好長頭髮
剪完係唔係清爽好多呢!
仲好似BB咗
剪完快快手返屋企洗頭沖涼
一放落床仔即刻瞓著喇!
瞓醒同軼賢去樓下飲茶,
午飯時間軼賢媽要快快趣食完
上樓等鐘點阿姐嚟幫我家打掃
所以今日由
BE爸餵軼賢小主食飯
第一次餵飯好成功喎!
Be爸好嘢!抵讚!
2009年9月24日星期四
2009Mami - 遲來的生日飯2009
19/9/2009(星期六)
今日放工要去黃埔花園
因為好朋友話同軼賢媽補食生日飯
之前因為澄媽阿Sze好難約
所以過咗成個月大家先約到出嚟食哩餐飯
不過有心唔怕遲
一放工同CASS喺中環搭船入黃埔同澄媽阿SZE&VC會合
事前諗去邊度食都巳經好轉咗N咁多間食肆
因為大家由中環放工到達黃埔大概兩點半,
想食嗰幾間餐廳又三點鐘就收爐
最後都係由住黃埔嘅澄媽阿SZE決定
結果揀咗OUTBACK食!
哩樹出名嘅
洋蔥花
坐就幾好坐,勝在無乜人
但當日個廚房唔知搞咩,
order咗幾樣食物巳經有兩份要退返入廚房!
***
睇落好得,
但係...
牛扒煎得過份熟
(巳經好餓嘅鄒生都接受唔到要換)
牛扒凱撒沙律就咸到食唔落
(唔想再換唯有放棄唔食)
好彩仲有阿cass's
fish&chip
加埋阿Sze's漢堡飽
比大家一齊share
因為午餐有湯
又有salad 所以食到好飽
點都好喺度再一次多謝大家
請軼賢媽食哩餐生日飯
謝謝喔
***
食飽飽上樓探BB
入到屋咁靜,原來姐姐子澄瞓咗覺
妹妹暟澄巳經起咗身
6月出世嘅暟澄話咁快就3個月大喇
軼賢媽最鍾意同幾個月大嘅BB玩,
子澄一起身就去搵玩具玩
軼賢媽就捉住佢影相
子澄笑得好放呀! 哈哈!
玩咗成個下午軼賢媽
要返屋企湊軼賢小主喇!
想睇其他相片可以click入
訂閱: 文章 (Atom)


text:
今日提摩太團邀請我地一家參加聖誕派對, 完左崇拜即刻開始!
又有得玩呀, 唔好俾佢停, 一班小朋友係天台係咁跑
兩個女孩子好岩玩!
小明都有跟住跟住
玩玩下, 雋雋眼訓唔係好開心
一班小朋友埋去慰問佢
一齊氹番雋雋笑, 好溫馨既場面
團契開始, 認識多新朋友!! 玩遊戲抽咭我地要講 7 件感恩既事, 已經好多年冇咁 "正式" 同身邊既人講主既恩典, 亦都好多年冇聽過老公講, 好感動
感謝神一直帶領住我地一家, 我地有既所有野都係神俾既!! 能夠一家四口一齊返教會都係祝福, 真係一 d 都唔容易, 少 d 堅持都返唔到
小明都好自得其樂, 頂到 3:00pm 先扭眼訓已經係佢既極限
今年收到好多好多聖誕禮物!! 淨係 BEAR BEAR 熊都收到 5 隻, 加埋屋企原本有既, 真係有一座山咁高
多謝大家~~~~~~~~ 小慈小明好開心!
係呀, 我就係最無堅持果個囉, 生完BB太辛苦無返, 想返番就再提唔起..想番附近就唔識人...結果都係無返..
我絕對明白, 我之前都同你一樣架! 後來有朋友邀請我, 小慈小明又返得開心先堅持落去 (每朝都掙扎訓多一陣定起身返教會呢? 張床既吸引力有時真係好大架 ) 你有心, 神一定會為你預備架! 我都幫你祈禱希望有一間適合既教會俾你全家人返先
Ok,我會去裝吓!^^
多謝捧場
點解唔見秋官上鏡架!(我係Carol呀)
你好呀 carol 你 click 下面有個 icon 寫住 "上一篇" "下一篇" 有時有 d post 呀秋官係會上鏡架


text:
一早起身已經黃色暴雨警告. 但無損弟弟同小慈既心情! 小慈一早就做左開籠雀, 我擦緊牙時已經聽到小慈大聲唱歌, 出黎就見到弟弟望住小慈家姐開心到不停流口水! 作為一個媽媽, 最想見到既就係呢 d 和諧美好既景象啦! Keep it up~
弟弟今日 5 個月大勒! 媽媽好開心, 因為弟弟呢個星期表現大躍進! 令媽媽最開心既就係弟弟已經連續 3 日一覺訓天光勒!! 唔知係因為開冷氣定因為個米袋, 總之呢幾日就算弟弟 8:00pm 已經訓左都好, 佢都係最早 6:00am 起身, yeah~~~
飲奶又叻左, 可以一條氣 10 分鐘飲晒 200ml 奶先掃風, 1 日 5 餐依足鐵罐指示! 而掃風係一坐直拍幾下背脊就 "urk~~"一大聲!! 而家餵奶係好有成功感, 弟弟又成日笑, 望住佢單下眼/飛吻/整 d 古怪聲佢就會笑得好燦爛, 好可愛架佢! 真係越黎越得意呀!
最攪笑係弟弟扭肚餓大喊時, 我地一放低佢係尿片墊同佢除衫換片, 弟弟就會喊緊都即刻笑, 萬試萬靈架! 可能弟弟習慣換完片就有奶飲, 條件反射對張尿片墊發生感情?! 換完片我地去完洗手返黎一定會見到佢反左身, 弟弟真係好把握機會運動運動架!
暫時令人比較苦惱既就係弟弟既口水問題, 真係濕得好緊要啊! 流口水都唔係問題, 但弟弟有時係一堆口水咁 bu 出黎呢! 抹都抹唔切! 已經戴左口水肩再落埋紗巾都可以連底衫都濕架!
弟弟開始識玩玩具, 放玩具係佢眼前會望到實, 用玩具貼下佢隻手會張開手指爪玩具, 然後用 9 秒 9 時間放入口咬! 又鍾意食手, 有時拉佢手唔俾佢食都開始發脾氣喊喊喇! 不過捉住佢對手一陣佢又會冷靜番唔再食, 但要嚴密監管先得!
同弟弟出街都好有滿足感架, 係人見到佢都會撩, 又讚佢靚仔 ^^ 街坊講得最多既係話佢 "抵打!" 我估大約意思都係話佢肥, 得意, 但傳統上唔會直接讚 BB 怕佢小氣, 所以講反話啦?! 媽媽我就梗係情人眼裡出西施覺得弟弟有咁可愛得咁可愛既. 爸爸就成日話弟弟似佢細個一樣咁靚仔! 小慈就似我, 成日忍唔住 non-stop 咁錫弟弟, 趁弟弟未識反抗, 錫得幾多得幾多先! 哈~~
每次叫爸爸幫手湊住弟弟, 佢都必定抱弟弟入房打機, 不過弟弟會毫不客氣咁大大力拍 keyboard, 完全知道 keyboard 係用黎拍既!! 莫非咁都有遺傳?!
為免俾弟弟拍爛個 keyboard, 爸爸都係抱弟弟出廳玩
話弟弟肥呀, 逼佢做 sit up
食得是福呀 ^^ 幫佢換衫換片準備出街先....
小慈見弟弟換完片反左身就埋去哄佢玩, 兩個頭仔互踫好 sweet
弟弟坐 car seat 好乖架, 一撩佢就笑, 好可愛~~~
勁得意仔!!!!


text:
Day 7 -- 今朝工人姐姐想幫小慈換校服時正正係小慈同我地玩到慶高采烈之際, 於是衰妹就推姐姐 pat pat 趕佢入房, 仲話唔要書包 bye bye 陳老師要搵區老師同 Idy 姐姐仲有柏弦! 真係俾佢激死! 點可以推姐姐架?! 以為返開心豆芽組就可以同爸爸媽媽一齊咩? 小朋友既推斷力真係好攪笑, 我只係話佢推姐姐唔岩, 其他野我冇鬧佢唔想佢喊晒咁返學. 我解釋俾小慈聽學校冇區老師架, 點知小慈堅持話有, 於是我話: "咁你跟姐姐返學睇下有冇區老師返黎話俾媽媽聽啦!" 小慈竟然話好真係笑鬼死我
係樓下分手時, 我行幾步路就回頭望下小慈, 點知佢又回望我喎, 一見到我望佢即刻再次同我揮手又飛吻, 表現非常依依不捨難捨難離...... 工人姐姐話佢之後唔肯自己行呀, 氹佢自己行有糖食, 點知食完粒糖就要抱 @.@ 係學校時又係同佢 bye bye 就喊, 但有老師抱住就冇事
之後, 陳老師有打電話俾我匯報小慈返學既情況, 可能我尋日打過俾佢啦 :p 工人姐姐每日接放學時又問得好詳細小慈既情形知我地係緊張家庭就特別照顧!! 陳老師話小慈其實係 ok 既, 不過每朝都象徵性喊下, 唔係真係喊, 眼紅紅想流眼淚個隻唔係真係唔開心. 今日貝殼粉同香蕉都食晒, 但飲水時就曳曳放左隻手入杯裡面玩水, 但叫得停. 係學校賴左大便, 嬸嬸幫佢換左片片, 好合作冇麻煩. 知道小慈抗拒除鞋坐地墊點名同埋聽故事, 於是安排左佢可以食住早餐咁坐係枱度聽, 效果好好小慈好自在, 聽故事聽到好有反應會指住本圖書講入面有咩添!! 星期四會開始安排小慈係學校食午餐, 但份量唔會太多寧願佢食晒再舉手添, 所以係食唔飽返到屋企可能要再餵飯. 陳老師最後仲話小慈係醒目女黎既, 每次老師收名牌換鞋就知道放學! 好醒!
嘩~~~ 陳老師你好厲害呀!!!!! 一班咁多個學生要照顧你都咁仔細留意小慈!! 我好感動啊~~~ 之後我仲藉機會問下陳老師小慈朝早唔肯換校服既問題, 陳老師教我同佢講: "陳老師等緊你返學呀! 好多小朋友都等緊小慈一齊返學一齊玩呀" 灌輸返學係生活既一部份, 好快就可以習慣星期一至五都返學, 岩岩適應冇媽媽係身邊, 小慈已經做得好好, 叫我放心


text:
打工仔可以點樣慳水慳力做野達到最高效率?當然係精人出口,笨人出手啦!而精人是如何鍊成的?首先你要識得人多,而呢班人要係身懷絕技各有所長嘅.此外亦唔少得要有油腔滑調,識得討人歡心加埋厚一厚嘅面皮,淨係利用把口已經事半功倍.
近排因為馬浚偉喺節目講過曾飾演《鹿鼎記》中嘅康熙一角,男友一時興起就同小熊一齊重溫舊劇,明明想睇番當年嘅康熙幾咁俊俏,點知睇唔夠半集已經俾佢身邊嘅大紅人韋小寶迅速轉移咗我地視線.呢隻聰明又詭計多端嘅小鬼,好識得捉人心理,明知佢經常信口開河無嚟正經,但每次緊急關頭又可以有方法逢凶化吉,不知不覺產生咗一種魅力令人信服佢講嘅說話.
我地部門出咗名有位生得標緻嘅甜姐兒Apple,雖然年過三十又濃妝艷抹,不過佢喺處理人際關方面的確訓練有素.「Peter哥哥,我部Printer唔知點解成日Jam晒紙,你電腦咁叻,麻煩你過嚟幫我睇下啊!」其實電腦叻同整Printer根本係兩回事,只係聽到有同事咁低聲下氣「哀求」你,引導你嘅虛榮心浮面,咁搞法唔出手點得呢!Peter好簡單咁打開內籠睇下,清番入面塞住嘅紙,部機就Run得番.Apple作狀細細力拍手掌,仲加句「唉啊,你話無咗你點算啊!」邊講邊順手拎左包隔離部門阿邊個嘅旅行手信請Peter食!Peter不以為意,仲覺得咁小意思有人讚又有小禮物收,笑笑口返埋位!
就算佢同你幾唔熟都好,佢總會喺三兩個月內安排到一大班人包括你食個Lunch,天南地北咩話題都傾到.又會突然追問你最近嘅狀況,無論公事,感情定係是非上,聽著佢親切關心嘅聲線,加上群眾一致等待你回答嘅眼神,無咩抵抗力嘅人係好容易和盤托出,唔小心洩漏風聲.能幹嘅天文台將接收番黎嘅消息,整理好後當然用嚟做話題轉告俾老闆知.嗱……唔係老闆八卦問架,係佢「關心」同事轉達下佢地嘅諗法同意見啫,咁襟撈實會被加以重用,同時又唔覺意顯出佢同同事打好晒關係,一舉幾得!
人事部「做騷」嘅機會多的是,喺老闆眼中,在重要關頭「攞到人」等同獨力主持咗個招聘日一樣咁大挑戰.每次安排活動都希望可以平均地得到每個部門嘅參與,不過根據過往經驗,十次有九次都係靠我地啲同事打人情牌邀請返嚟.Apple一開頭係唔會主動插手,用順風耳留意住事情嘅動向,知道老闆想要啲咩人就開始暗地裡鎖定Target,邊個Talk得玩得,邊個演奏樂器唱歌叻,邊個做手工佈置叻,心裡有數.然後等老闆無晒計頭都痕埋好慌張周圍搵同事幫手嘅時候,Apple就會出擊!佢會口甜舌滑咁說服啲同事仔參加,就好似啲跑數嘅保險經理咁,落足嘴頭講到佢地趁機會俾人認識下係對自己前途幾咁著數,考升級試印象分都高啲.每成功搞掂一單,老闆對佢嘅好感就加一分,當佢做到Top sales個陣,紅人地位就更穩固.
一個精人,只要靠把嘴同埋平時夠眉精眼企,喺有需要嘅時候將人地嘅技能發揮到出嚟,解決老闆嘅煩惱.識得用呢招借花敬佛,你就自自然漁人得利!


text:
呢個五月話咁快就過,仲有一個星期BB豆豬就滿月啦﹗
D人成日話BB大得好快,特別係頭一個月變化最大,要同佢哋影多D相記低佢,否則錯過咗就唔同晒樣,可惜想當年燒腩仔出世時,艾菲只識為佢餐媽媽奶埋頭苦幹,撐到滿月先醒起無乜同佢影相,所以今次BB豆豬出世前,已經盤算住要盡早幫佢私影返輯初生相,亦一早搜集定唔同物資做足功課,當然都慶幸今次餵媽媽奶過程尚算順利(雖然仲係唔肯埋身...),令艾菲可以安心休息有足夠精神去完成呢件事.
一如之前嘅maternity photo,艾菲都係無俾錢搵人影,而係自己親自操刀舉機影,趁燒腩仔返咗學,BB豆豬又飲醉奶,就同米高夾手夾腳捉BB豆豬入房影,雖然說不上係專業級數,但總算係媽媽送畀BB豆豬嘅一番心意啦﹗
本來想學人包到BB豆豬成粒豆咁,但最後發現要包得靚都幾高難度㗎喎,嘻...
堅持唔同BB豆豬影露點相,始終係女仔來嘛,性感極都唔可以畀人睇蝕晒呢﹗
2016年5月31日 星期二
2016年5月24日 星期二
五日五夜仁安生B之旅~part 2
落床OK後,艾菲即去梳洗一輪再換返自己衫,之後等米高送飯過來,食飽有氣有力就準時2:30去BB房餵奶,點知...BB房姑娘居然mark錯時間,以為艾菲6:30先過去,一早幫艾菲餵飽咗BB豆豬(嗰吓真係有D晴天pig pig嘅感覺)﹗﹗﹗結果佢當然對艾菲無乜興趣,但都有乖乖咁啜咗一陣,仲畀艾菲整到一面都係奶添(艾菲當時未上奶,但其實28周時已經開始有滲奶嘅情況,所以點都有D存貨畀BB豆豬)﹗
之後一次過去餵奶房,BB豆豬更加係好乖女咁同艾菲啜咗成個鐘,相比起想當年嘅燒腩仔,BB豆豬係啜得認真同有力好多,所以當晚明知自己未上奶,又撞正餵奶房夜晚裝修無得餵,本應爭取時間休息多D,艾菲都好勤力盡量擠D黃金初乳拎去畀BB豆豬半夜食.
可惜歷史總係重覆又重覆地上演,到第三日艾菲正式上奶,BB豆豬就開始抗拒微谷嘅艾菲,雖然佢無燒腩仔當年推開艾菲咁狠,但都係keep住啜幾啖又爆喊一輪,再加上兒科醫生話佢有D黃,艾菲知道自己無可能堅持全埋身同唔補奶粉,為求令佢順利跟艾菲一齊出院,跟住幾日都係餵奶前自己喺房擠鬆,再入餵奶房埋身加補人奶同奶粉.
2016年5月19日 星期四
五日五夜仁安生B之旅~part 1
話咁快就出咗院返咗屋企一排,雖然每一日都係混亂之中渡過,但總算叫做settle down,就等艾菲記憶仲深嘅時候,快手記返低五日五夜仁安爽YY生B之旅先.
手術前一日,艾菲依依不捨咁送埋燒腩仔上校車(眼淺媽媽差D忍唔住喊...),再放肆地去東海堂買多杯抹茶紅豆來飲,就返上樓做最後點算,等埋米高下午放工返來,我哋夠鐘就慢慢出發去仁安報到,因為係預約開刀,所以要先喺樓下大堂登記,事前都同米高講過近排有幾多case係大房full咗,要加錢upgrade去半私家二人房,點知真係畀艾菲開口中,咁呢D情況其實都無得揀㗎啦(除非臨時話返QE生),好彩一早同米高打定底有個預算...
艾菲上一次生燒腩仔時係住四人大房,感覺比半私家二人房仲闊落,而且都係兩個人share一個洗手間, 同二人房分別唔係太大,但今次住完二人房就覺得加錢upgarde都係值嘅,至少少咗一半病人,醫護人員同親友輪流入房嘅比例都少咗一半,真係靜好多休息得好D,特別係艾菲嘅同房都有個兩歲半大嘅小朋友,雖則醫院講明唔畀十二歲以下小朋友入病房,但我哋大家都OK唔介意,所以燒腩仔來探艾菲都好方便,而最最最正嘅係最尾兩日,同房走咗之後就一直無人再搬入來(應該係過咗五一黃金周所以好多吉位),變相艾菲自己一個住私家房,就住得更加清靜同爽YY啦﹗
喺大堂登記完就有staff帶我哋上三樓,上到去要先跟姑娘入房磅重(最後一星期都係無重到㗎,即成個懷孕期只係重得14磅)同量血壓,對個人資料,再同你做一輪答問環節,包括講解手術流程,教點著手術袍,提你幾點開始禁食,問吓BB飲咩奶粉(開刀第一日唔落得床點都會餵咗奶粉),揀邊個兒科醫生,老公入唔入去陪產,要唔要留臍帶血,要唔要手術室D相之類,基於有過上次生燒腩仔嘅經驗,艾菲都有晒model answer,話咁快搞掂,之後姑娘就會叫另一個同事入來剃毛毛,係有D唔舒服同尷尬,但來到呢個moment,艾菲已經豁出去啦﹗
手術前一日,艾菲依依不捨咁送埋燒腩仔上校車(眼淺媽媽差D忍唔住喊...),再放肆地去東海堂買多杯抹茶紅豆來飲,就返上樓做最後點算,等埋米高下午放工返來,我哋夠鐘就慢慢出發去仁安報到,因為係預約開刀,所以要先喺樓下大堂登記,事前都同米高講過近排有幾多case係大房full咗,要加錢upgrade去半私家二人房,點知真係畀艾菲開口中,咁呢D情況其實都無得揀㗎啦(除非臨時話返QE生),好彩一早同米高打定底有個預算...
艾菲上一次生燒腩仔時係住四人大房,感覺比半私家二人房仲闊落,而且都係兩個人share一個洗手間, 同二人房分別唔係太大,但今次住完二人房就覺得加錢upgarde都係值嘅,至少少咗一半病人,醫護人員同親友輪流入房嘅比例都少咗一半,真係靜好多休息得好D,特別係艾菲嘅同房都有個兩歲半大嘅小朋友,雖則醫院講明唔畀十二歲以下小朋友入病房,但我哋大家都OK唔介意,所以燒腩仔來探艾菲都好方便,而最最最正嘅係最尾兩日,同房走咗之後就一直無人再搬入來(應該係過咗五一黃金周所以好多吉位),變相艾菲自己一個住私家房,就住得更加清靜同爽YY啦﹗
喺大堂登記完就有staff帶我哋上三樓,上到去要先跟姑娘入房磅重(最後一星期都係無重到㗎,即成個懷孕期只係重得14磅)同量血壓,對個人資料,再同你做一輪答問環節,包括講解手術流程,教點著手術袍,提你幾點開始禁食,問吓BB飲咩奶粉(開刀第一日唔落得床點都會餵咗奶粉),揀邊個兒科醫生,老公入唔入去陪產,要唔要留臍帶血,要唔要手術室D相之類,基於有過上次生燒腩仔嘅經驗,艾菲都有晒model answer,話咁快搞掂,之後姑娘就會叫另一個同事入來剃毛毛,係有D唔舒服同尷尬,但來到呢個moment,艾菲已經豁出去啦﹗
2016年5月7日 星期六
Hello!
大家好﹗我就係燒腩仔個妹妹BB豆豬啦﹗雖然我第一日個look激似哥哥,但媽媽就一直堅持我同哥哥係唔同樣,佢話我女仔D﹗似媽媽多D﹗眼線長過哥哥D﹗連喊聲都溫柔D﹗你o地又點睇呀?
來到呢個世界幾日,我暫時最大o既工作就係食同瞓,最大嗜好係嘟咀同微微咀笑,媽媽讚我食得比哥哥叻,每次埋身都肯認真啜,唔似哥哥餐餐都呱呱嘈,不過媽媽一開始上奶,我就明顯食得差o左,希望我o地出院後可以慢慢夾到,等我做個全人奶B,幫爸爸慳返D奶粉錢啦﹗
至於媽媽呢,雖然所有o野都係預計之中進行,但佢話今次唔知點解比上一次生哥哥辛苦,傷口同宮縮都比上次痛,唯一係休息就好充足,皆因心情比上次輕鬆,同埋大房無位upgrade o左佢上半私家二人房(艾菲:今晚同房走o左,直情變o左私家房添﹗),清靜好多無咁多外來騷擾,佢話等佢抖夠返屋企settle down之後,就會慢慢同大家分享佢呢個五日五夜仁安之旅.
好啦,我宜家食飽奶奶好眼瞓啦﹗遲D先再同大家慢慢傾啦﹗
2016年5月4日 星期三
寫在BB豆豬出世前...(38W)
仲有唔夠三十六個鐘,BB豆豬就會出世,個肚明顯吹漲咗但都仲未到38寸,胎動喺呢幾日明顯少咗好多,下面三角位間中會有酸痛畀針拮嘅感覺,宮縮情況多咗但有過陣痛經驗嘅艾菲知道係假像來,只要平安度過今日,一切就會on schedule咁進行...
回顧返成個陀BB豆豬嘅過程,早孕期嘅不適係艾菲意料不及嘅,嗰種辛苦同無助感實在令人諗起都想喊(最唔開心係當時連米高都唔諒解,可能係陀燒腩仔時艾菲實在太輕鬆掛), 到中期開始回復正常就只係一心諗住爭取持間同燒腩仔四圍去玩,甚麼胎教傾偈講故事係少之又少,直至中後期大病一場然後開始自覺輪盡行步路都唔行得快,難頂但深知做N無FTM係無可能有產假,唯有頂硬上繼續陪燒腩仔作戰到最後一刻.
來到呢個moment,走佬袋一早執好,BB豆豬嘅出院衫都預備好,入院期間照顧燒腩仔嘅事宜已經安排好,BB豆豬嘅嘢都準備得七七八八(剩低嘅就交畀米高喺艾菲住院期間完成佢啦),陪月都confirm咗邊日開工,預備畀BB豆豬返屋企時送畀燒腩仔份禮物已經pack好,就連之前set畀自己嘅target都完成晒(1. 整BB豆豬對鞋仔同口水肩 2. 一口氣睇晒汪培珽老師三本書 3. 影大肚相 4. 煲晒全套太陽的後裔 5. 食好東西),大致上可以做嘅嘢艾菲都處理好.
不過心情呢?艾菲到底準備好做第二任媽媽未?來緊一湊二嘅非人生活有信心捱過嗎?唔知點解,由37W開始,艾菲就有D忐忑不安,再一次諗返起2014年尾出現過嘅「佢」,艾菲知道BB豆豬得來不易要好好珍惜,亦因為BB豆豬艾菲先終於放得低「佢」,但眼見燒腩仔嘅不安情緒,每晚半夜起身喊住大叫「我要媽媽」,不禁又會懷疑自己堅持生兩個嘅決定啱唔啱,當初決定再生係想燒腩仔有手足之情,他日艾菲同米高老咗有咩事,都有個伴有個親人同佢有商有量,但艾菲同米高又係唔係真係做到對佢哋兩個公平公正不偏心?還是會令燒腩仔覺得爸爸媽媽畀妹妹搶咗?甚至搞到佢哋大個反面不和?
至於手術又係唔係一切順利?雖然今次已經係預約開刀,所有嘢有得一早預算好,無上次緊急開刀咁驚險,但意外嘅嘢真係話唔埋,萬一有事的話米高承唔承受到?唔好話手術出意外咁大件事,簡單如之後艾菲又因乳腺炎被捉入醫院幾日,燒腩仔同BB豆豬點算好?如果再一次畀醫生勸停餵母乳,艾菲又接受到呢個打擊嗎?無間餵奶同時招架燒腩仔嘅情緒,搞到屋企出現六國大封相嘅場面艾菲頂得住嗎?
OKOK...其實艾菲都知所有嘢只係自己諗多咗,「船到橋頭自然直」係燒腩仔出世之後艾菲一直沿用嘅態度,做咗三年半媽媽無理由仲唔明好多嘢唔到自己主宰,艾菲不過係得閒得滯所以搵D嘢來擔心吓,為咗燒腩仔,BB豆豬同埋米高呢三個至愛,艾菲一定會積極去面對將來嘅一切,大家安心等艾菲返來報喜啦﹗
2016年5月3日 星期二
行路問題@第三次物理治療
呢個四月幾乎每個星期都要出入診所同醫院,唔係艾菲就係燒腩仔輪住來,終於來到BB豆豬出世前最後一次陪燒腩仔去做物理治療,由於米高今次真係請唔到假要艾菲單拖帶佢去,為免艾菲太頻撲我哋無揀到朝早嘅期,直接同燒腩仔請一日病假下午先去覆診(本來呢日學校生日會,艾菲都唔想佢miss咗,但安全計真係無辦法),見難得唔使趕頭趕命趕返學,兩母子拍拖去樓下pizza hut食個lunch先出發,確保大家都keep住開朗嘅心情.
食飽飽就出發啦,沿路有傾有講有笑,唔...我哋兩母子好似好耐無咁溫馨過,有時困喺屋企艾菲成日忙呢樣忙嗰樣,真係好難做到呢個效果,我哋早咗少少到,照例登記完同姑娘打個招呼就入得去玩,今次明顯比上次多人,前面有兩個BB練緊腳仔(其中一個應該係早產B,滿一歲但個size大概只得半歲,係睇見都覺心痛嗰種,所以話BB足月出世真係好緊要),同時間就有兩個同燒腩仔差唔多年紀嘅小朋友.
事前已經同燒腩仔講咗成晚,叫佢要乖要專心同聽姑娘話,明顯今次表現係有進步無之前咁失控,不過相對其他差唔多年紀嘅小朋友,佢確係比較唔專心嗰個,成日D嘢叫佢做兩做就偷懶,尤其係某D對佢來講有D難度嘅動作,佢通常試一兩次都唔得就叫唔做,搞到艾菲想話偷懶坐埋一邊都唔得,要不停喺佢側邊同佢打氣加油同教佢搵D成功嘅竅門出來(因為姑娘要一個對三個,仲要去處理paper work,所以吩咐好教咗D動作點做就會行開一陣).
一入去姑娘就叫佢上彈床跳15分鐘,之後同佢做基本測試,姑娘都讚佢雙腳跳有進步,但單腳跳以三歲幾嘅年紀去睇就仲係差D,右腳會好力少少叫做跳得到,左腳就真係好勉強先跳得起,咁大家都明人總係取易不取難,既然右腳得左腳唔得,好自然燒腩仔練習時就更加只係集中用右腳唔用左腳,所以姑娘有提醒艾菲要睇實佢做,逼佢用返多D左腳來跳.
跳完彈床之後,姑娘跟住就拎咗個拋圈圈嘅玩具出來,叫燒腩仔要用腳逐個將D圈圈撩返出來,明顯同上次用腳面踢豆袋入籃嘅原理一樣,想燒腩仔多D用單腳,同領悟吓點樣喺單腳企時平衡個人,初時撩頭頂幾個都好容易做到,不過到最底兩個就真係有難度,一來燒腩仔隻腳仔唔太靈活,成日好傻瓜地用上而下踩落個圈到嘅方法來撩,要艾菲不停提醒先識得喺圈下面用腳指同腳面撩出來,二來係兩個圈D軟膠都有D啜身(上面D係硬膠圈),幾次佢都想坐低放棄浪費晒D時間,好彩逼吓勸吓都叫做完成到三次.
跟住姑娘畀佢玩咗陣回吓氣,就拎咗個波波出來,畀佢夾住跳過兩個矮欄,夾法係夾喺腳眼位,同我哋之前同佢練夾小腿唔同,目的其實係想佢學識雙腳跳時雙腳著地,其實呢個對佢來講應該唔難,但由於佢實在太唔專心,所以都搞咗好耐先做到一兩次...
做完夾波跳,唔覺唔覺又夠一個鐘,姑娘就埋來同艾菲傾咗幾句,佢話燒腩仔大致上都係差唔多情況,要繼續keep住練雙腳跳同單腳跳,然後約咗五月底再去做多次物理治療,重點係下次會換新姑娘跟進,唔...下次艾菲應該係坐月中,都唔知偷唔偷走到出來陪佢覆診,希望燒腩仔生性唔好蝦新姑娘啦...
訂閱: 文章 (Atom)


text:
22 May 2011
浪茄Camp2010
好好天既71回歸日,去到壩時已經好靚,行入浪茄時CAMP既人唔多,而且CAMP SITE整大左,果時只可3-4個營加下我相信7-8都可以,第時可以多D入去CAMP唔洗怕冇位了
食過LUNCH後就出去游水了,水仍然係好清雖然係公假但遊艇總比之前既SUNDAY少,都叫做有D位遊下,之後四點左右有人要走所以得番我一個係沙灘,所以就襯住冇咩攪周圍行下睇下,去左海灘既左手面,第一次發覺原來好靚,個景影埋去完全唔似香港,正
之後日落人亦好少好少,相當寧靜,不錯
夜晚食過DINNER後出左去睇星星,因為個天冇咩雲而且月亮係早期時見唔到,望到好多好多星,可惜係海中有幾隻漁船,攪到有少少光,如果唔係全黑就正了,後來月亮出黎左,打上水上面,又係靚的,不過因冇帶腳架,所以攪好耐先影到一張半張滿意既相,仲比人話我好似戰地記者咁成件扒左係沙灘,XD
第2朝5點幾起身睇日出,可惜比個山遮住左,所以只見太陽光打上天同埋D雲度,但都其實幾靚
之後訓左陣又遊多左次水,海就真係比之前一日更靚,真正做到海天一色,開心極了
食過LUNCH後見到一班人係西灣過番黎走,因為之前帶左幾L水入去後尾雖然條喉關左但都搵到水源,所以走時D水用唔晒就問下果班人要唔要水,到我fill比佢時見知佢地行到冇咩水,後尾仲有人行錯路,幾個鐘冇飲過水, 仲問我地浪茄有冇士多 @@ 真係唔中暑都偷笑,最後我地自己留番每人1L其他就比晒D水佢地
其實再之前我地收營時見到2公婆,又係西灣行過黎,見到我地CAMP已經好好奇咁望望下,之後聽到個老婆同老公講前面好似冇路喎,個老公依依餓餓研究係咪行番轉頭 @@,我忍唔住要stop佢地千其咪係12點行番上西灣山,叫佢地晏少少再行番出壩搭的士
oh god!!!! D人真係好危險,西灣山真係成日死人架喎,不過好在D樹高番D而且收到電話,所以依2年死少左人,但都要小心D先得架大佬
之後3點零鐘就開始走人,天氣真係好熱,行左少少已經流晒汗要休息,但上高少少浪茄真係好靚,好耐冇試過望得咁遠,忍唔住講晒粗口,好L正呀

Photo Link <<<<<<<<<<<<<
No comments:
Subscribe to: Post Comments (Atom)


text:
其實去依個旅行都唔算攪左好耐,由上年年尾抽起條根話去,到今年年頭先開始計畫初步行程去訂機票車票等等,再之後成2月先開始訂酒店,因為得2個人去,長時間住doom唔多方便(唔理貴重野外,洗衫後要long衫都好煩),所以我地基本上係住hostel或民宿,全部都係以方便及價錢為首選,印象中好似攪左2-3日,英及西班牙網上睇,後者仲包埋早晚餐,25歐一晚有房住真係抵到爛,法國就係朋友介紹既,地區方便35歐仲獨立廁所,想點丫
其他行程基本上我都冇乜參與planning,因為實在忙到痺,我地好似差唔多出發前2-3個禮拜先攪好行程,last一站行程計畫仲異常簡單,可能問人借左本書同埋有部gps啦,哈哈
忙歸忙,出發前我都搵左日出旺角同埋鴨記買左少少野,因為我地係以經濟為主,會有好多晚食麵,hostel問過都唔會有煲依類奢侈品,所以我就買左個旅行水煲(開頭想買電匙圈煲水,但其實依樣野好危險,好易攪到跳灰士,格過價買外國牌子同旅行水煲都唔差得遠,所以最後放棄左),另外因為旅行日子長,好多野回港後好快會唔記得,而我又唔中意寫字,所以係鴨記買左隻平平地既mp3機去錄低所發生既事(其實我想做依樣野好耐,有時出去影想好想將果一刻既感覺除相片外用聲音記低,所以今次買左依隻mp3機正好有依個用途)
最後就係預備衫褲日用品等等,因為我係一個唔到最後一秒先做野既人,所以行李真係last果日先執,哈哈
上過網見氣溫唔算太凍,所以以短衫快乾褲為主,當然出得門,梗係要帶件防水風褸/褲同埋1-2件厚少少既衛衣同一件抓毛褸先岩數
拖板,拖鞋,叉電機,相機,食野及焗麵既餐具當然唔少得,銀包帶左2個,in case比人打劫都有得交代下,仲有個紅白藍膠袋要黎寄倉,仲帶多左個眼鏡,因為我好深近視,冇眼鏡我唔識行路既,哈哈....背囊其實唔算太重,起碼輕過平時去camp,都ok啦
依個trip既前夕係我做野咁耐最冇holiday mood既一個假期,平日放假多過3日以上已冇咩心機做野,今次放成3個禮拜一d holiday mood都冇,可想而知忙成點,太可怕了


text:
關於我自己:由別人眼中的小公主變成好似好掂的新手全職媽媽,有個可愛的小Anki,世界都因佢而變得更有趣! contact us: yuki_pang927@yahoo.com.hk
2014年9月24日 星期三
8月生活
Anki終於可以自己好返,真係放下心頭大石,
呢日去了菳灣,老公收工就出去,
呢度有動物餅餅影相,現在Anki識行識走,想影張好好底嘅相真係難,
睇返好多都濛,真係激死人,
捉實就唔笑
佢嘅笑容真係好可愛
呢部比8蚊就有2個小朋友玩
一路玩一路揮手
而家出街我仲有整自家飯出街,學識焗粥就真係方便啦
我習慣,得閒就著靚同Anki影相,
呢日天氣又差,同佢無野好做
影百幾張得廿張好睇
呢張幾陶醉XDD
病左咁耐,食藥都唱巧虎首生病歌,Anki仲學會咳要掩口
小朋友扮大人,我要自己睇衫衫
呢日爸爸就開心啦,上年佢已經想Anki去啦~
但Anki仲係手抱B,今年我同Anki出,仲好似咁岩佢地著上父女裝
以Anki咁親善大使上身,見咁多朋友仔,仲唔玩返夠本,
連佢同事都話Anki好乖好好玩,
佢仲自己走左去另一組,老公都唔識,
我果日累到爆,剛想坐底佢又走去撩人,我捉返佢走佢仲揮手hi人,
笑死我~
一來到就88掛掛
人地撩佢即做氹人動作
落去玩囉,Anki雖仲係細B,好多野都唔岩玩,但佢幾興奮
果日有小醜摟波波,人地一摟佢就嚇到彈起,笑死我~
其實當小醜出現Anki已經驚左,諗起人地整好比佢佢都唔要真係無奈
好彩人地夠專業
玩左陣老公返去做野,我就負責睇女
成個office都好多小朋友
呢日我帶左蛋,自家制包,Anki都一一同我食哂
睇佢幾咁唔怕醜,行到去盡頭8野都夠膽
之後放工去附近睇象象
無PG返,我只好帶佢行街街,Anki連呢隻兔都驚到彈開
我捉佢摸諗住走開影佢又呀呀呀走開
無聊在家整下包,我記得呢個奶油卷Anki上次同我等睇醫生,
買左一個比佢佢好like,事實我諗長條形好紮手
佢食到好似人地返工咁喉琴
蛋糕,會縮哂水
對自己好D,近來個個搵象印焗湯,不過我都係搵以前燉Anki果個燉樽燉
Anki同我清哂嘅燴通粉
金罐曲奇,唔使排隊都食到熊仔曲奇
呢日屋企人聚,玩得超開心,成個空地無人,哇,好正
我們仲玩數字球,好似返返細個咁~Anki第一次參加呢D聚會
佢就睇我玩,我老公幾衰,係咁叫女叫我,我走緊架~係咁想我輸
Anki表E媽影到,我睇到好心寒,咁岩果排做中奸人
魔鬼E媽
Anki已經學識吹泡泡睇佢係咁吹勁攪笑
夜晚去姑婆家食飯,太喜歡與家人聚聚啦
Anki對住果個係寶品黎架,不過呢日無咩交流
夜晚三舅父送左沖繩特產苦(掛)BB
Anki玩佢方法係強踩佢令佢發出聲音
訂閱: 張貼留言 (Atom)


text:
秩父神社呢邊無羊山公園咁熱鬧
就係呢度有免費bus
有韓文.... haha, 呢間廟最多人求學業
跟住我地由神社行番去車站, 由於一早已訂左3:25PM車, 又未夠鐘, 行陣街先
之前個蕎麥麪唔多夠, 食多個烏冬先
回程又狂瞓, 一醒已經係池袋lu, 跟住番酒店check-in, 我都想推介下呢間酒店, 2009年9月新築, 由JR濱松町行過黎唔洗10分鐘, 仲唔洗行樓梯, 另外激近都營線大門站, 我地黃金週住都係9600yen一晚, 張床都有5呎闊
有埋speaker, 擺部iphone落去可以播歌, d staff仲好helpful, 呢度尚算方便, 一落街已經有4大便利店, 唔憂無野食, 不過當然無百貨公司啦, 但係我自己最怕新宿, 好壓迫, 我自己住近地鐵就ok, 唔洗附近有野買
我地有個JR PASS, 當然唔可以浪費, 馬上又去原宿, 我真係好鍾意去原宿, 一來可以睇下有咩流行事物, 二來呢度好多明星相同concert 飛賣, 仲有比我發現呢間好正既 AU 館, 因為有arashi做代言人
成間館都有arashi poster, 仲有大銀幕不停播arashi廣告
仲有d staff會用佢地賣廣告款手機幫你影相, 個background同佢地個廣告一樣架, 仲即刻print埋幅相比你, 超讚


text:
08 January 2015
大嶼山3日2夜camp(東涌昂坪羌山龍仔大澳) - Day.02 (16Nov13)
貳零壹叁年拾壴月拾伍至搭柒日 - 大嶼山3日2夜camp(東涌昂坪羌山龍仔大澳)
9點半左右先起身整早餐,都係輕便為主,米粉加二個罐頭,不過因要體力,所以多左個即食湯包,飲完咖啡收好營十點就起行了,先去左心經簡林,第一次睇都真係幾靚,排位有計過而且幾有氣勢,加上一早無咩人,所以感覺唔錯,經奇趣徑行番市集,見到有2隻牛係度,完全唔怕人,同佢一齊左陣再番出昂坪市集買少少野經過大佛開始多人,見有d狗係度訓覺,聽講係士多養既,雖然唔夠彌勒山附近既狗長毛,不過都係厚毛為主,見佢係陽光下訓覺,幾舒服咁,後尾因有人要去廁所,我係市集既舊亭度訓下,原來陽光下加埋涼風真係好正,怪不知d狗咁嘆
買完野行番心經簡林,睇清楚途中間舊屋,見有隻窗開左之後比d樹根纏住,睇黎都荒廢左好耐咁,anyway,上左心經簡林,諗住行山路過羌山,點知行行下已經無左條路,沿途既絲帶都唔見埋,但見gps條路係岩既,地圖係實線,應該係有清楚既泥路,唔知點解會行行下無左條路(後尾check番原來睇左點點線條路,而本身要行既應該係要由石壁郊遊徑接鳳凰徑4段先岩,難怪係心經簡林度行入去時有牌寫前路崎嶇啦)
我地行左個幾鐘d草越黎越密,但明明聽到有聲,電話亦有connection,但好似真係唔多對路,見前面好快就係獅子頭石,整條路都係一公里,只爭一百米度就可以有條古路出番大佛後面,一係就行番個幾鐘轉頭,諗住得一百米而且聽到人聲應該唔遠,番轉頭既路都其實唔好行,d草好高又有荊棘,行左咁耐遠望見到大佛側面,唉,真係逃唔出佢既五指山
最後我地決定前行,但就越黎越密荊棘亦越黎越多,卒之明白荊棘滿途係幾咁淒慘,最後行多左兩個鐘先見到條石路出番文明,當中有60米我地用左成個鐘行.短短既一公里路我地用左3.5hrs,唉,因途中其實不停咁聽到人聲,我地感覺係係市區入面既森林迷路,好奇怪既經歷
最後我地要行馬路,經昂坪路入深屈道羌山道入鳳凰徑5段,見到個羌山真係高到呢,唉
係亭度坐左陣就起行了,由馬路上觀音山434m,跟手要落60m再上番羌山459m,因一條山路睇清楚既,明顯要落谷位再上山,感覺真難受,係觀音山頂好多蘆葦草,而且岩岩日落都幾靚,但睇左影左再行,一見蘆葦草就大風到暈,真係少見多滋味多見就想死,係某一山峰見到鳳凰山,岩岩開始magic,加埋個月亮,幾靚
無幾耐上到頂以為係羌山頂,原來仲要轉彎再上,咁岩聽到d烏鴉係度叫,聲音就係笑緊我地咁,佢地忍唔住係山度大聲鬧佢地,哈,苦中作樂,
又食完麵同罐頭9點幾就訓了,朝早既3.5hrs既迷失叢林真係用左我地好多體力,研究過就算行長既路由石壁郊遊徑經大浪分流二澳入大澳條路都應該唔洗咁睏,今次既短途揀左行山路唔行馬路真係錯晒
時間已經成三點,用左好多體力流晒血咁實在辛苦而且肚餓,就咁係路上食包之後就行番出昂坪污水廠,再過番市集seven買水,真係白行一場,太過份了
差唔多到頂見到彩霞,係山頭大聲嗌頂埋果十幾級樓梯卒之上到頂,雖然好大風但風景不錯,影左幾張相快走,就快吹到頭暈而且成身濕晒一停低就好凍
半個鐘度就落左山,係黑暗中睇地圖搵路,再行多半個鐘先到萬丈布營地,去到當然無人,咁遠咁荒蕪既地方,而且太黑只可以係路邊好似坑渠既河仔度羅水,雖然睇落都幾清下,但水都係要煮多陣穩陣
[15to17/11/13]
Photo Link <<<<<<<<<<<<<<<<
Posted by q"._."p™ at 10:00 Labels: *Photo, *Share Something
No comments:
Subscribe to: Post Comments (Atom)


text:
天氣開始熱
眼見唔少朋友都開始幫小朋友戒片
波媽亦的起心肝於兩星期前正式開始
“我們” 的戒片記
因為Ballmama真係同佢一齊努力
一齊解決戒片期間各種煩惱
第一步係拎返個POTTY出黎
之前為左慳位放梯仔俾波哥洗手
收埋左個POTTY轉用麵包超人廁板
可能因為安全感問題
波哥變得唔主動去POOPOO
思前想後
決定叫POTTY重出江湖
我地用呢款Intelligent Potty
第二步準備去VEEVEE尿兜仔
要波哥用尿兜仔唔難
因為返學後佢已經識用
買左用左一段時間
呢個可以就咁拎起倒
淘實幾十蚊貨仔
都幾靚下
唔特別好Rilakkuma
揀呢款純粹為左襯返洗手間顏色
而家就只係訓練佢可以主動自己去
第三步準備戒片褲同底褲仔
其實Ballmama上年已經買左幾條戒片褲
一心想試下同波哥戒片
由於波哥好抗拒
一叫佢去VEEVEE就爆喊
基於未READY原因
我地試左兩日就放棄
今年再努力
由於天氣熱
戒片褲我無揀好厚,怕好焗
(越多層數越厚)
慳家Ballmama覺得之後可以當褲仔喺屋企著返
因為我地夏天好FREE
多數俾背心同褲仔佢喺屋企著
另外買左少少底褲仔
戒片MODE啟動後
除左夜晚瞓覺外
我地喺屋企已經無再包片片啦
~~戒片過程~~
由於波哥返學係下午1:30-4:30pm
Ballmama覺得最難係唔可以長時間同佢喺屋企練習
往往係朝早幾個鐘,放學幾個鐘咁
但為左9月開學前KO戒片呢PART
都唯有頂硬上
用返POTTY後
波哥去POOPOO去得自在左
除左第一日有痾落片片到
頭幾日我地食完午餐就會去坐POTTY
之後已經會主動叫去POOPOO
每日都有著落,有時仲一日去兩次
仲會好興奮話我知佢痾左好多好多
好好笑~~
成績好好
POOPOO 呢PART我暫時當成功左
除非之後突然唔肯去
至於VEEVEE
雖然波哥一直都識用尿兜仔
但就一直都唔會主動話要去
戒片MODE開始後
喺屋企除左夜晚瞓覺外
我地都100% 時間用戒片褲
初初頭幾日未習慣會懶出黎
我地都由佢,但就會隔1個鐘度問下佢
總覺得懶完流出黎俾佢知道係一個過程
佢由第一次唔知發生咩事
到有一次佢發現懶VEEVEE會整濕
會整污糟SOFA而企落地後
其實前後真係懶出黎都係幾次
Ballmama認為次數可接受
亦同時見到佢有進步
經過兩星期一齊努力
雖然仍然未能主動話去VEEVEE
(我地都有教佢如果想去就同我地講 “我要VEEVEE呀”)
不過由剛開始唔太願意去
(一聽到VEEVEE就話唔要仲扭喊)
到而家我地問佢,佢都會話好呀!
去BEARBEAR熊到VEEVEE呀!!
仲會自己著返褲仔
成績比我預期好
始終急唔黎
反而夜晚條片片就完全無濕
我每朝早見佢一起身就第一時間同佢去左先
試多幾日後
我就直頭午睡都唔用片
我應該會再等下先真正戒夜片
只係而家見佢唔濕就等佢養成呢個習慣啦!!
基本上而家只有出街返學先會用到片片
突然覺得慳左唔少
接住落黎等波哥可以主動講到“我要VEEVEE呀”
就會同學校講試下唔著片返學先
期望6月可以開始
我們的戒片記 ﹣ PART II
待續


text:
早前得到itrial既邀請黎到Nars中環新開既旗艦既間格非常鮮明, 所有產品分鋪得好清楚.今次黎到主要目的係可以得到香港無得賣嘅胭脂霜.
呢盒係兩色既胭脂係一淺一深既組合.一邊係近皮膚色既淺粉紅,而另一隻就係非常鮮豔既桃粉紅.
呢個胭脂組合令我非常興奮,因為顏色真係好靚,仲含有維他命E,可以保持皮膚既水分仲有抗氧化作用,可以係化妝既同時保護肌膚.淺色搽出黎果效果係健康膚色帶少少粉紅.而鮮艷桃粉紅色,顏色非常鮮艷,可愛感十足.2色胭脂實用性好高,任你點用.可以用其中一隻色或者溝色都得,溝色用仲可以增加層次感.
最後有一個小分享,如果大家想溝色用,最好用掃掃淺色先掃鮮色,就唔怕鮮色既色粉污染左個淺色.每次掃完色可以用紙巾抹走殘留係掃上既顏色, 咁就唔怕2邊面會鴛鴦色.
呢個雙色胭脂,一隻係近皮膚色既淺粉紅,而另一隻就係非常鮮豔的桃粉紅色
試上手既效果
一盒仲可以變妝. 日妝:可以以2比1既比例,先掃2下淺色再掃一下鮮色. 晚妝:都係用2比1比例,不過今次係1下淺色再掃2下鮮色.
輕輕用手指彈下個掃柄先掃上臉
想打造成熟美,可以用掃由臉珠底部向上打斜掃去顴骨,咁就有埋瘦面效
襯埋nars呢個lip gloss,成個感覺巳經好精神.


text:
Wednesday, June 23, 2010
保護傘理論
好多粵人都憎死啲中原撈頭但問佢哋點解唔獨立於中國之外,佢哋嘅答案係國家大防禦外敵有保障,我認為呢個論點有問題.中原撈頭係歷朝都冇好好經營我大粵,幸好我大粵冇和其他周邊鄰邦發生衝突,如果唔係,打起仗上嚟啲中原撈頭一定第一個走佬.近代明朝撈頭生吃咗袁崇煥,打都冇打過就把大粵拱手讓畀滿人,何來保護?唯有我粵人英勇時時都反清複明,中原撈頭老早就做咗清狗啊Q.清末西洋各邦殖民中國,滿清大筆一劃香港同澳門就咁割咗出去.何來保護?唯有我粵人英勇三元里抗禦外敵.海內外粵人努力奮鬥建立民國,捐錢出力畀北伐,最後撈頭一腳就把粵人踢出權力中心.對日戰敗啲撈頭就逃亡去咗重慶搞到廣東香港淪陷,何來有過保護?國共內戰,國民黨兵敗,棄我大粵不但只,仲破壞我大粵建設,洗劫粵人財物.何來保護?共產黨建立新朝廷,當年抗日文人被打成右派反革命,愛國華僑土地被沒收仲被侮辱係外國間諜.眾多鄉紳被殘殺,土地被撈頭強搶.兩廣分立,欽州,防城港,北海被劃入廣西.海南獨立.橫琴島割讓比澳門.何來保護?而家所謂中國強大啦,但我大粵一向宣稱擁有主權嘅西沙南沙列島都被南洋諸邦佔據,我粵漁民係自己地頭打漁反被外國扣留視為違法,中原撈頭從唔過問,何來保護?而家又話南海有可燃冰,先至派部漁政船嚟候住.何來保護?大粵只不過係中國嘅殖民地,中原撈頭比其他西方殖民者更差,佢哋毫不顧我粵人生死又點會為我大粵提供保護?


text:
有好多人都因為鍾意寵物小精靈或者圓一圓做精靈訓練員而玩Pokémon Go,但係我只係因為呢隻game 係Niantic 呢間公司出我先至有興趣玩.
PkmGO少咗個種互動
大大話話玩咗Ingress三年幾,由14歲玩到而家18歲,真係乜人都見過.就好似會係公園吊住人屎忽行嘅夫婦,長期冇嘢做係屋企附近遊蕩兼掃蕩嘅阿叔,仲有為咗玩Ingress有平啲機票所以去因航做嘅有錢佬.但係我哋出街見到玩緊嘅人點都會say個hi,或者知道係對家會扮下嘢放低部機,睇住佢搵我唔到果種真係好爽.
另外我哋出到外國玩點都會帶啲小禮物畀當地agent(Ingress玩家嘅官方叫法),就好似biocard,自製貼紙呢啲我都收過唔少.我仲記得有次係加拿大玩果陣,專登為咗見個當地agent跑咗5條街,最後畀咗我張Ingress 卡片同埋影咗張合照,重要發現佢原來識廣東話架lol
其中兩款派俾遊客嘅香港藍營卡片
除咗會去旅行玩 Ingress之外,我哋將會為咗玩Ingress 而去旅行,最好嘅例子就係Anomaly.Anomaly 亦即係Niantic 搞嘅官方event.香港有好多agent都會組團一齊去玩,係響台南旅遊局官方Page 睇到佢哋幾十人一齊去旅行(打機)真係好熱血lol .成班人係個公園分晒Team望住部電話,然後隔住耳機聽住Intel 嘅指示去打機,你話係邊度會搵到.
Posted by 台南旅遊 on Sunday, May 29, 2016
反而玩咗兩日PkmGO我完全感受唔到個種氣氛.係街見到人玩大家掂行掂過點下頭笑下都唔會我明,而家周街都係Trainer,如果下下打招呼會好煩.不過琴日去到間山區大學,有粒Portal (aka Pokestop) 係無可能係你部scanner 開住GPS 嘅情況下掂到,除非你爬過2米高嘅鐵欄再帶把開山刀去為咗幾粒精靈球.我分別叫住一家大細同一個廿歲尾嘅人果粒portal 無可能掂到佢哋都繼續去,當然最後行到盡頭都係掉頭返嚟.個陣係Ingress 見到對家係一啲危險位置為咗打粒儲緊日子嘅成就Portal都會主動提醒佢哋要小心,或者邊個位置會容易行啲.
係山區大學玩完之後落咗海濱公園,成班人就係係度督督督部電話,完全無組織,咁其實 PkmGO 分 team 嚟做乜?又唔互相提醒?另外大家見到新奇罕有嘅精靈係可以講出嚟架,就算人哋捉咗隻嘢仲會係度唔會唔見咗架.琴日某外掛網站Po____sion 死咗server 個陣大家都唔知鹿尾係邊,呢個時候就係靠大家實際分享情報嘅時候,而唔係收收埋埋唔俾人知係邊到.
Ingress 玩嘅係人 | Pokémon GO 玩嘅係 Game
Ingress 永遠有個原因令你玩落去,而呢個原因會一直變.我以前好鍾意Submit Portals,去到邊都要submit 一餐.當 Niantic 宣布唔再俾agent submit portals 個陣我真係無興趣再玩落去,因為我覺得 Ingress 其中一個吸引我嘅原因就係將生活融入遊戲之中,而唔係好生硬咁將罐頭地標,好似消防局,社區中心呢啲咁塞入個 game 到,而係由玩家一齊 Build Up 呢一個 game.不過之後可以俾我哋 Submit mission,都算係解咗我個癮~就好似香港第一個砌圖 Mission – 香港旗,果陣時要由中環行上半山再落碼頭過尖沙咀兜油尖旺兩個半圈先可以完成成個系列任務.你話仲唔係玩人嘅 Game?
香港旗mission banner @Ingress
睇番 PkmGO,用嘅 pokestop 同 gym 全部都係以前 Ingress agent 一齊 submit 出嚟嘅 portals 直接移植過去.當大家玩果陣會好出奇「嘩任天堂改埋啲咁嘅名唔怪得知入唔到大陸啦」「啲名好搞笑呀邊個改架」「相信有關地點名稱是遊戲預設」(香港01 , 2016)……Trainers 係無機會建立自己係遊戲嘅足跡,gym俾打咗就無,但係 pokestop 同 gym 係好難刪除到.佢嘅遊戲方式根本俾好少機會各位 trainer 感受自己社區,個個都係係度捉小精靈,完全無需要留意身邊嘅pokestop究竟係乜嘢嚟,只需要知道果粒係pokestop 就得.呢個玩法唔係話唔好嘅,會好容易就失去各種樂趣,捉晒151隻小精靈,然後呢?
PkmGO 都係同朋友一齊玩好啲
呢兩日我都全力係度PkmGO,同班朋友一齊組隊,一齊衝過去為咗捉隻背背龍果種感覺大家應該好新奇,好多人都應該未試過呢種為咗打機要9衝幾條街嘅感覺;而我亦都未試過同唔係 Ingress 嘅朋友試過哩種感覺.而家PkmGO仲未營造到個氣氛比唔相識嘅玩家一齊同心協力去玩~所以暫時我都係晚晚約friend 玩PkmGO算~~


text:
第四天(續)
由新山北上,好快就去到今日既目的地馬六甲啦!
未到馬六甲古城,已經可以感受到古舊氣息,馬路兩旁全都係舊建築,望見騎樓有一種熟悉感覺,冇錯啦香港舊區都可以搵到好多相類似既舊建築
可能置身外國,呢道既舊建築感覺帶有外國feel
「2008年被列入世界文化遺產的馬六甲,英文名稱為Malacca,馬來文為Melaka.於西元1511年淪為葡萄牙殖民地,1641年後改由荷蘭人接管,1785 年起則為英國所統治,1957 年時脫離殖民統治,成為馬來西亞第一個宣告獨立的地區.」
馬六甲受過咁多國家管治,唔多唔少都可以反映出唔同國家特色,係建築上就可以睇得比較清楚,紅色建築就係當年由荷蘭人興建
遊馬六甲古城最輕鬆就係坐三輪車,古城周圍都可以見到遊人坐住三輪車到處遊覽
但我覺得三輪車裝飾得太誇張啦,成部粉紅色都唔好意思坐上去,而且車頭掛個大花圈,中間放隻公仔係道,唔知大家係唔係同我諗緊同一樣野呢?
好多美女來到馬六甲古城
遇見有位外國人由歐洲開電單車來到馬來西亞,一邊玩一邊賣小飾物籌集旅費,唔可以唔佩服佢既毅力,加油!
THIS IS MY DREAM!四個字已經講出左重點,人冇夢想同條鹹魚有咩分別!人唔單只要有夢想,實踐夢想先係最重要,佢已經做到啦,好厲害!
來到馬六甲首要任務就係搵食,見到呢隻大船就知道我已經到左華人居住既社區Jonker Street雞場街(雞場街個名好似奇怪左少少,不過真係有雞食架^^)
由朋友帶領之下,直衝去一間又出名又好食既餐廳「古城雞飯粒」午餐,呢道連旅遊節目都有介紹過,我相信一定好好食!
間屋已經過百歲
有好多好野食
傳說中既雞飯粒出現啦,只有馬六甲先可以食到架
飯同雞融合一齊變成雞飯粒,一啖就可以食到雞同飯,口感都幾特別!因為佢圓圓地成個波咁我地幫佢改左個名做「波波雞飯」(不過呢個名唔可以亂講,比人聽到會笑死,哈哈)
仲叫左好多餸,好好味!之前我話過新加坡天天海南雞飯啲雞唔好食,呢道隻雞就好食好多啦,比起天天好食100倍!
食飽後就係古城漫遊,呢道建築色彩繽紛好靚
隻Hello Kitty好假
對上一次見到福建會館係四川,估唔到係馬六甲都可以見到
路過一間特產店,大家就入去shopping一下;A1肉骨茶包好出名,幾位馬來西亞朋友都推薦,我都買左兩包返香港,煲出來好香藥材味道,應該係真材實料
買完野就到甜品時間,食呢個馬六甲先有既珍多冰
我地叫左原味珍多冰同榴槤珍多冰(Durian Cendol)
呢個睇上去就好似一碗普通刨冰,咁當然冇咁普通啦!刨冰上啡色既係馬六甲先有既馬六甲椰糖(Gula Melaka),食落口好香好香椰子味,一碗普通刨冰因為椰糖就變成好好食既椰糖珍多冰啦^^而珍多冰入面仲有紅豆,仙草等等配料,好特別!
食完珍多冰叫多碗娘惹叻沙,都幾好好食
係古城隨意參觀,古城建築又特別又靚
街上見有人賣榴槤就買左個來試試,不過唔好食既
好快就係古城行左一圈,行到返出去入口位置lu;我地出返去,先去酒店返低行李,然後再出發晚餐,今日好多時間都係食食食!馬來西亞最出名就係食野ma,哈哈^^
呢間就係全個旅程最靚既酒店Hatten Hotel Melaka,比起琴晚個間靚好多;一間房大約港幣640一晚,唔算好貴
梳化呢道都有電視可以睇,不過都睇唔晒兩部
房間下面就係泳池,可惜冇準備衫褲游水,係熱帶地方游水應該好正
房間向外望
呢間酒店實在太舒服啦,大家係道休息左好耐,到出去既時候已經天黑,而家就去搵晚餐既地方
成架車都發光,洗唔洗整到咁型丫
今晚去食既就係馬六甲其中一樣特色美食沙爹串燒火鍋,就係好出名既沙爹碌碌(Satay Celup),而沙爹碌碌之中最名就係老字號佳必多,長期都排滿人!我地落左車穿過黑暗既街道,尋找佳必多蹤影
搵左一陣終於去到佳必多啦,不過去到門口見到咁既樣...唉...六合彩又唔見中竟然撞中佢冇開門......
佢冇開門都冇辦法...見對面有另一間沙爹碌碌咁就入去啦...一場去到唔通咩都唔食就走人咩...不過呢間冇咩人心諗都唔方好食......
食沙爹碌碌方法好簡單,先出去雪櫃揀自己想食既串燒,拎返來然後放入中間沙爹湯底碌熟就ok,最後埋單時點算竹籤數目來比錢(個個都食咁多心諗數少幾枝老闆都唔會發覺架啦,哈哈^^不過我唔會咁衰既)
呢個沙爹湯底唔係我地平時打邊爐用既沙爹湯底,而係沙爹醬湯底,睇上去唔係咁好睇,但就香噴噴,食起來有好香沙爹味道;有沙爹醬啲野食當然好食啦,不過食咁多沙爹醬會非常口喝,飲多幾枝可樂都補唔返
拎左好多野食
原來沙爹串燒呢道係小印度地區
食完沙爹又到甜品時間,去到酒店附近一間Secret Recipe食cake
啲cake好好食架
慢慢歎左半個鐘cake,離開時見到有張告票係車頭
好多人都話馬來西亞警察出名工作效率低,今日又會咁勤力抄牌......
食完甜品仲未返酒店住,仲有生果時間,今晚又去到食榴槤啦
今晚試左兩個唔同品種,食左D24同紅蝦,都係好好食架
剩返好多榴槤皮
食完榴槤就返酒店訓覺啦^^今日係馬六甲食左好多餐,又重左幾磅,哈哈^^
第五天
呢間酒店訓得好舒服^^訓醒時見到出面落緊雨,今日天氣唔多好
酒店包左早餐,我都有幾耐冇食過酒店既早餐啦,所以就去試下
一般早餐有既野都有齊,算係唔錯
拎左少少野食咋,幾好食架
食完就返上房拎行李check out,見到天氣好似好返啲,冇落雨,好野!
首先去到紅屋附近落車,有部舊飛機同火車
繼續向前行就到A'FAMOSA(聖地牙哥城堡),呢座葡萄牙城堡係1511年興建,可惜荷蘭人來到馬六甲時破壞左城堡,而家只係得返見到呢小部份咋...
大砲係荷蘭人修補城堡時加上去
城堡旁邊停左啲車比人參觀
睇完城堡就返到去雞場街旁邊既馬六甲河
馬六甲既屋真係好大間,雖然門面唔闊,但就好長
呢間賣咩雞架?
沿馬六甲河河邊行
前面有隻鄭和寶船,記念鄭和下西洋時多次去到馬六甲(真既鄭和寶船比呢隻大得多)
有班小朋友坐船遊馬六甲河,來回都好開心同我揮手
馬六甲河美景
離開馬六甲河進入古城區
目的地係呢間「峇峇娘惹古跡博物館」;峇峇﹑娘惹係明朝中國移民同馬來族人通婚混血既後裔,男叫峇峇,女叫娘惹;峇峇娘惹除左帶有傳統中國文化色彩之外,又帶有馬來西亞文化,將馬來人既語言﹑服飾﹑飲食等等習慣融入自己日常生活,所以呢個文化幾特別架
博物館呢道係以前有錢人住既屋,融合左中國,英國維多利亞同荷蘭風格;不過博物館唔可以影相,只係唔小心影左幾張咋...
參觀完博物館,又到開餐時間
去到一間好靚既餐廳,電影「夏日的麼麼茶」都係呢道取過景(不過我未睇過@@);呢道設計得好有特色,環境好舒服^^而且時間尚早人唔多好寧靜呢
叫左一個椰青,第一次飲呢種綠色椰青咋
不過呢個椰青唔太好飲,酸酸地飲落去好怪,唔岩我口味...
其他野食賣相唔錯,不過我冇食,唔知味道點啦
食飽後馬六甲之旅亦都去到尾聲,我地要起程向吉隆坡機場出發;由馬六甲去機場有百幾公里路程,所以要早啲起程,再見啦馬六甲!
馬來西亞油價比香港平好多
吉隆坡呢道好好天,藍天白雲陽光普照
我地來到吉隆坡最新既KLIA2,當時只係用左三個幾月咋,設施好新好靚,所有Airasia航班都由之前既LCCT搬到KLIA2運作
KLIA2有個大商場,喜歡shopping既朋友可以係呢道作最後衝刺
都係超級市場最吸引,可以買到好多馬來西亞特產
可以睇到飛機
入到客運大樓都係咁靚
check in時問職員可唔可以影張相,佢地就笑得咁開心,哈哈(一定唔係我問啦,我邊敢問呢)
check in後仲有時間,又可以開餐,機場有好多餐廳選擇
我地揀左呢間馬來西亞餐廳
呢餐超好食,色香味俱全
朋友仲準備左娘惹糕比大家作為甜品,都係好好食丫,好細心呢,多謝
食完呢餐時間都差唔多啦,夠鐘入閘lu;不過我暫時仲未離開馬來西亞,我地八個人會分開三路,有朋友會返香港,有朋友會返吉隆坡屋企,而我將會自己一個繼續北上檳城^^五日愉快旅程好快就結束,希望之後幾日都係一樣咁愉快啦^^


text:
自從上一次係廣州食過好好食既腸粉之後對腸粉念念不忘(已經係年幾前既事啦),今次借住朋友邀請我去廣州乘機黎一次腸粉之旅,食香港好少機會食既布拉腸粉;上次去廣州係坐舊式綠皮火車,可惜呢班車已經冇左啦,今次選擇坐呢班去昆明既長途車,而且車費仲更加平呢
廣州2天行程:
Day 1: 香港 - 深圳 - 廣州 . 番禺晚餐﹑芳記腸粉
Day 2: 廣州.銀記腸粉﹑小洲村﹑有軌電車﹑紅磚廠 - 深圳 - 香港
廣州住宿:春田花花青年旅舍
3-1-2015
第一天
今日上午係銀行處理好戶口問題,食過午餐後坐地鐵到布吉站,即係火車深圳東站所在地,一出地鐵就可以見到火車站係面前
有天橋連接地鐵站火車站,唔怕唔識路
不過地鐵站呢邊係東面廣場,想買飛既話要行去西面廣場售票處
行左5分鐘先行到呢邊售票處;一直以為深圳東站火車唔多,人都應該唔會多,所以只係預早50分鐘到,不過咁就出事啦,呢道好多人!
一早係網上訂好火車飛,但呢道冇專用取票窗口,想拎飛就要齊齊排隊;呢道咁大都只係開四個窗口,變成四條好長既人龍...
眼見排唔切隊冇車搭既時候,望到旁邊有職員坐左出來想開新隊,咁就博一博排上去呢個窗口,今次好好彩比我估中左,成功拎到火車飛...所以呢下次坐火車一定要預多啲時間先得,就算訂好飛但係冇拎到出來一樣冇得上車
拎左飛就即刻上去排隊入候車室,又係好多人
入到候車室見冇咩人,原來大家已經上緊車啦,去一去廁所後就跟大隊上車,時間岩岩好
今次坐呢班車比上次更加平,只係¥24.5咋,超抵!(有一班去廣州最最最平既車只要¥23.5,不過時間地點都唔好所以唔會選擇)如果想買呢班車有個小小特別既地方,就咁search深圳去廣州係搵唔到,只要search深圳去佛山呢班車就會出現,可以照買去佛山,早一個站係廣州東落車就得,我坐個個車箱大部份人都係廣州落車
呢班車總站係昆明,全程要行28小時57分鐘,我就頂唔順坐咁耐啦...好彩去廣州只要1小時24分鐘,比坐巴士更快
快啲搵返自己個車箱上車先,今次係無座要早啲上去霸位
今次黎到深圳東站之後,我終於去齊晒深圳站﹑深圳東站﹑深圳西站﹑深圳北站呢四個深圳主要火車站啦,哈哈
部車暫時唔full,不家都有位坐,不過有啲乖客有位都唔坐,我估佢地係長途乖客,要霸定個靚位過夜
廣深線沿路都係城市,冇風景好睇
個零鐘車程好快就去到廣州
離開火車站就見到日落lu
係火車站出面等左陣,我既廣州朋友開車黎到接我去食飯啦,今次我地去左番禺一條食街食晚餐,呢道好多人亦都有好多餐廳,我見順德菜平時比較少食,咁就隨意揀左一間順德菜館試試
朋友好好客,我地五個人叫左好多野食
食到八點出來已經天黑,係時候返去廣州lu;返到去朋友有事要先離開,我就去到hostel check in
咁早去到hostel緊係唔會訓住啦,九點零鐘去到東方賓館等朋友落車,仲有兩個朋友夜晚收工坐6:45直通巴黎廣州;大約10點佢地終於出現,我地四個齊人啦,即時坐的士同佢地搵地方食晚餐,目的地係位於西華路既「芳記小食店」
芳記小食店由廣州朋友介紹,係廣州其中一間做腸粉最出名﹑最地道﹑又最好食既布拉腸粉店,睇落都覺得呢碟腸粉超正
唔係講笑,呢道啲腸粉又滑又好食,好耐都冇食過咁正既腸粉啦
下次去廣州一定要返黎呢道食先,100%推薦!最衰個時太飽冇食多碟!
價錢好平,幾蚊有交易,絕對可以話係平靚正
食到10:40先走,咁夜比起日頭少好多人,呢道成日排長龍架
由西華路行返去hostel,慢慢行行左半個鐘
係hostel附近見到間小食店又入左去食野啦,不過呢道既腸粉同頭先比差好遠,完全比唔上
食完腸粉見到有間糖水鋪,食地道廣州沙灣甜品,入去食返碗都好,呢道有好多甜品選擇
呢道既糖水同香港糖水好唔同,平時係香港好少好少見有得食呢啲
食完就返去Lazy GaGa Hostel,呢間以前已經介紹過,今次唔講咁多啦
第二天
朝早9:30出發離開hostel
Hostel對出環境好寧靜
路過Pizza Hut想入去舒舒服服食個早餐,但間Pizza Hut竟然多人到要等位,最後是但入左一間快餐店食少少野就算(呢間個名好霸氣)
平時豆漿就飲得多,呢間有米漿飲,第一次飲又幾得意
今日行程好緊密,食完就去到廣州東站買定今晚返深圳既火車飛,咁就唔怕冇車返屋企
可以用回鄉證係自動售票機買,好方便
搞掂好火車飛,坐地鐵去到客村站,兩個朋友去左電訊公司處理電話問題,我同另一個朋友就偷偷地去到銀記腸粉店食腸粉
銀記腸粉都係好好食架,以連鎖店黎講做得好好,而且周圍都有分店好多地方都可以食到,咁岩比我見到緊係要入去食
不過最後都比朋友發現左我地偷食腸粉,哈哈^^食完就要開始我地今日豐富既行程啦,好多地方要去!


text:
講起華山,第一時間就諗到金庸筆下華山派,什麼華山論劍﹑獨孤九劍...好多武俠小說都有華山出現,而華山永遠都係代表正義一方;《笑傲江湖》入面有五嶽劍派,嵩山派﹑泰山派﹑華山派﹑衡山派﹑恆山派,雖然現實中冇五嶽劍派,但就有五嶽劍派中既五嶽,華山地處較西方所以就成為「西嶽」啦
今日又要一早起身出發,為左可以一日來回華山所以要坐八點半火車;其實當時有好多時間足夠係華山上住一晚,欣賞日出日落,但都係因為一個「懶」字,所以就冇咁做lu;買早餐用多左時間,買完早餐就要迫入西安站追火車,好彩岩岩好趕得切,坐低幾分鐘火車就開車啦
當時係第一次搭高鐵,座位又闊部車又定,舒服過坐普通火車好多好多
高鐵行得好快,半個多小時就可以由西安去到華山北站,如果坐普通火車就要兩個幾鐘;高鐵快咁多我都唔執輸坐下先
鄭西高鐵連接鄭州與西安,而我今次只係坐西安至華山一小段,沿途路經一大片平原,如果冇記錯呢道就係關中平原,以前中史堂經常都出現呢個地方
火車話咁快就去到華山北站,我坐呢部係CRH2,亦即係日本新幹線E2系1000型列車,之前係日本已經有過一面之緣,唔怪得熟口熟面啦
出到火車站,要先去售票處買回程車票,但我想買個班車竟然取消左...咁就唔買住lu,落左山先再打算,咁多交通工具選擇唔一定要坐火車既
火車站要坐車先可以去到華山遊客中心;由離開火車站個一刻已經有好多的士同其他人拉客,由門口一路跟跟到出馬路,真係好煩丫!一向都覺得呢啲係呃人既所以打死都唔上!去搭巴士最穩陣!
本來部巴士得四個人,等左20分鐘下班火車到站,黎左個旅行團上車,咁就坐滿人可以開車lu
由火車站去一條直路就到遊客中心
但呢程10分鐘都唔知洗唔洗既車程就收10蚊,真係好貴好貴好貴
路過一個唔知咩雕塑
話咁快就去到遊客中心落車
去到遊客中心就係買門票時間,入面有便利店可以買定食水乾糧,順便買多對勞工手套就出發啦,上到山勞工手套好有用架
山下都有積雪,山上應該都有掛?未見過真雪既我見到有雪特別興奮
來到呢道可以選擇行上山定坐纜車上山;我呢啲懶人就緊係坐纜車上山啦,咁就要坐多一程車去纜車站
坐一坐車又要比多20蚊
而家華山有好多條路上山,如果係行上山多數人都會去華山峪行「自古華山一條路」,因為古時華山就只得呢一條路可以上山,路上有好多唔同風景可供欣賞,但我地呢啲潺弱書生都係坐纜車安全啲
好快又落車;呢道有條九十年代開鑿既「智取華山路」,自此之後華山就有第二條上山路啦;係道影張相當行左,哈哈
纜車站先係我要到既地方
我去既時候華山就只係得呢條北峰纜車,而家去就多左條西峰纜車,可以由西峰上北峰落,行起來會舒服好多,因為西峰比起北峰高好多架,行落山點都好過行上山;不過新個條西峰纜車真係好貴,冇記錯單程要140蚊,咪即係成兩舊水港紙!咁貴我自己行上山算啦......
北峰纜車望上去好高!
隱約見到山上纜車站
纜車去到既地方其實只係一千五百幾米高,距離最高海拔2154.9米既南峰仲有一大段距離,就算坐完纜車都仲有好遠路要走,冇計啦冇得偷懶就要頂硬上,華山真係一個考驗腳力既地方
上車出發
就咁睇華山真係好高,車程就唔係好長,七八分鐘就到
纜車下既智取華山路,見到都唔敢想像佢有3999級樓梯
已經上到好高啦!纜車路程雖然唔長,但上升高度高,望落去就好似垂直一樣
話咁快就到站啦,華山之旅正式開始
一開始就要上落梯,得一條路揀想偷懶都唔得;冬天華山真係好少人,如果係旺季呢道已經迫滿人啦,但今日人影都唔多個,可以慢慢行慢慢影相點玩都得;山上又唔係想像中咁凍,我諗大約零下十度左右,感覺上比起北京暖,但事實山上應該凍過北京,因為水樽入面既水都凍到結冰,北京反而冇呢個問題
遙遠既山好似有雲海bor?不過冬天咁乾燥邊會咁易見到雲海...呢一層應該只係灰黑色污染物,行高小小就可以見到成片大地都被污染物幅蓋,呢邊污染真係好嚴重
成個華山都係石,全都係堅硬既花崗岩
纜車站就係北峰對下位置,距離北峰最近,咁就先上北峰啦
沿路好多平安鎖
上北峰就先要穿過北峰酒店;北峰呢道真係冇咩位可以起到酒店,所以酒店就咁起係路上
財富山?
呢個又咩山?
行得高視野變得開揚,望下身後,嘩...華山雖然冇黃山呢啲山咁大,但見到其他山峰都咁高咁遠,今次真係有排行啦
左右見到個好似Y字型既山峰就係東峰同西峰,不過東西峰都冇去,哈哈
唔理其它山峰住,要先上北峰;華山自古以險見稱,有「華山天下險」﹑「奇險天下第一山」等等稱號,下面見到既樓梯係華山黎講都唔算險,有更多地方更險,但因為坐纜車上而避開左好多險要地方lu
山上都有水井打水既?
來到華山其中一個開心既地方就係真真正正見到好多真雪丫
要多啲走上雪上面踩下先,白色華山望上去都幾靚啦;不過呢道既雪變左冰唔係咁靚,一陣上高啲雪會更多更靚
慢慢行慢慢行,終於到達海拔1614.9米高既北峰(雲台峰)
由北峰向外望,好似太多樹睇得唔係咁清楚...
望出去雖然唔太清楚,但望上華山就好清楚;望向華山方向可以清楚見到華山山形同東南西峰,係上面可能唔太覺,係呢道睇就可以睇到華山左右兩面都係懸崖峭壁,一差錯腳就會飛落懸崖之下!好彩我唔怕高!加個華山論劍係呢個靚位,即刻有少少華山派氣氛,好快就要挑戰後面咁高既山峰啦!
見到有咁多平安鎖,我都買左一個
平時我就唔會花錢買呢啲野架啦,不過上到華山心情好,個老細又好傾,所以就買左個;鎖上面刻上屋企人名字,然後就可以鎖係北峰上;不過咁多鎖要揀個靚位都有少少困難,哈哈
把鎖鎖好之後,鎖匙要掉落山先叫完成;我都唔想亂拋垃圾+高空擲物,但冇辦法啦入鄉隨俗,就算衰都要做一次,大大力將條鎖匙掉左落山
離開北峰落返去lu;山上垃圾桶又幾可愛,襯返附近環境
Google相簿又自己將相加左落雪效果,又真係好match
似唔似有條魚張開個大口呢
落返到北峰同其他山峰既交界點,而家又要開始上山啦
一開始就係漫長既樓梯,要努力上
一路上景觀開始開揚
一路都係樓梯,轉個灣又係樓梯,原本以為天氣凍仲帶多左件衫係背囊,而家唔洗著不特只仲要除低件外套,行兩行已經出晒汗......
嘩...望下條樓梯,差唔多垂直
比起北峰行高左好多,呢道可以清楚見到大地被一層灰黑色污染物籠罩,不過只要高過層污染物,就會見到藍色既天空
望到頭先坐過既火車路bor
向左行由蒼龍嶺上
又一條漫長樓梯;華山好多路都起係懸崖之上,左右都係懸崖,細膽一啲都唔敢行
沿路積雪好厚;而家有欄杆就算申個頭出去睇都唔驚,但跟據華山「走路不看景﹑看景不走路」做法,都係專心上山比較好
望落山下,真係好高丫!下面屋仔細到幾乎睇唔到!
呢個好似叫「臥牛石」?
經過一大段樓梯後,有地方可以休息一下;飲水時發覺樽水已經開始變冰,所以可以飲到天然冰水
石上刻有好多字
休息完又要再努力上樓梯;傳說漢武帝﹑唐玄宗曾經來到華山,路兩旁設有欄杆方便皇帝上落,所以呢道叫「御道」
又係無盡既樓梯,望唔到盡頭,可以做既就只係努力行行行行行
經過一段又一段樓梯,到左另一個休息地方;呢道有間士多,有野食有野飲,咁辛苦上到來我都買返支可樂慶祝一下,過左呢道仲有好長路要走
前面就係鼎鼎大名既蒼龍嶺;遠睇蒼龍嶺係一條好窄好窄既路,因為兩旁都係懸崖所以就好似係崖頂上行走一樣,好驚險;古代時候蒼龍嶺冇欄杆,行起來就更驚險,相傳唐代文學家韓愈來到華山遊覽,落山時見到蒼龍嶺雲霧彌漫,山脊若隱若現,驚到落唔到山而痛哭,仲寫好書信拋落山與家人訣別,可想而知蒼龍嶺驚險程度有幾高;而家係蒼龍嶺之上有一個地方「韓愈之投書處」,用來紀念韓愈呢段經歷
行左上來啦
蒼龍嶺長度唔短,慢慢行終於行到頂;如果假期多人都唔知可以點行,咁細條路又要上又要落,容咩易比人迫左落山
換個角度睇,懸崖近在咫尺
蒼龍嶺之上又可以慢慢欣賞風景;可惜能見度實在太低,遠既景色就睇唔到啦...
華山有好多山峰,北峰已經去左,前面仲有東﹑南﹑西峰,而係三個山峰入面我選擇先去南峰,因為南峰係華山最高既山峰,而且更加係五嶽中最高既山峰,一場來到就上到最高先再打算啦;上南峰途中經過南天門,南天門其實係兩棟清初時期興建既廟宇,已經有幾百年歷史
南天門所在位置已經好高好高,望向西峰方向可以見到呢道同海拔2082米高既西峰高度差唔多
西峰頂上冇人既
山峰上有住宿地方,如果唔係咁懶係道住返晚就好啦,應該可以見到好靚既日出日落,仲有滿天星星
南天門有士多餐廳補給糧水,當然係山上所有野都會比山下貴啦,而我就係呢道食左人生最貴既一個杯麵,比起日本杯麵更貴,盛惠20人民幣一個!不過食住個熱辣辣杯麵,再飲枝冰凍可樂又真係幾正
而且食杯麵呢道風景一流,望出去就係270度無敵華山靚景,呢個view20蚊抵到爛啦
向西面望係一望無際既山脈
向東望就見到華山其中一個好有趣既地方--下棋亭
下棋亭係古代已經存在,相傳趙匡胤同道士係下棋亭打賭捉棋,頭兩盤趙匡胤輸晒所有錢同財物,第三盤仲輸左華山,所以華山有「自古華山不納糧,皇帝老子管不住」講法;傳說係真係假就無從考究,現在見到既下棋亭起係大石上,三面懸空,想去就要先經「鷂子翻身」爬落去,真係唔可以唔佩服古代人竟然可以係咁危險既地方起個亭,仲要咁好心情係道捉棋
繼續出發向最高峰南峰前進
南峰有一個可能係華山最出名既地方--長空棧道,不過都係睇下就算,唔敢玩
見到傳說中既長空棧道
唔敢玩長空棧道,都係專心四圍睇下風景仲開心
繼續向上行,已經高過海拔2090米既東峰好多啦,睇黎目標在望;原來東峰都有酒店,住係東峰酒店等睇日出真係一流,一出來行上少少就係東峰頂,對正個太陽點睇都得
有幾個人好努力上緊東峰
由上面睇落去,啲人仔細細粒就好似螞蟻一樣,大家都好努力行上峰頂,我都要加油丫,仲差少少就上到南峰頂啦
就到啦
幾經辛苦終於來到華山最高既南峰(落雁峰)峰頂啦!南峰海拔2154.9米,除左係華山最高峰,更加係五嶽最高峰,雖然未去過另外四嶽,不過來過最高最險既西嶽華山,我已經心滿意足,其他四嶽可以唔去lu
南峰已經係最高峰,望去邊個方向風景都係咁靚;企係道有種大地在我腳下既感覺,而家我就係關中最高既地方啦,Yeah!!
又望到東峰頂
其實華山就好似一塊大石頭,而我就係呢塊大石頭之上;可能松檜樹生命力特別強,竟然能夠係呢塊冇咩泥土既大石上生長,佩服佩服
人在高處視野特別廣闊,隱約見到遠方地平線,只可惜咁既空氣...又點可以睇得清楚呢......
太多工廠,空氣想好就難少少啦
身邊就係懸崖
係南峰睇夠lu,要開始落山;雖然好鐘意呢道,但送君千里終須一別,唔捨得都要離開啦
華山好多山路都整得好靚,就算落雪都唔需要擔心,有人掃雪清理山路
積雪好深丫,哈哈
由另一條路落山,呢邊好多樓梯!見到都覺頭暈!都唔知頭先係點上到咁高!
一路向下行,南天門已經離我越來越遠
落到去中峰;華山除左東﹑南﹑西﹑北峰,仲有一個唔顯眼既中峰;中峰海拔2042.5米,但因為中峰位於東,西,南峰中間,被三峰包圍所以風景冇其他幾個山峰咁好,好多時都被人忽略
中峰有「玉女祠」,傳說係春秋時秦穆公女兒弄玉修身之地,所以中峰又叫玉女峰
呢個位就係中峰頂啦
遠睇中峰就只係兩間屋同一個小平地咋
中峰外印住好多大字
離開中峰又要繼續落山,仲有好長路要走
嘩...望到下面有好多樓梯,唔係一陣要行掛
唔知呢個係咩地方呢?心諗點解有人咁勁可以將啲平安鎖鎖到係咁高架!唔係要爬上去先鎖到掛?
太陽好似開始落山,我都要快啲落山
見到一把大金鎖,睇黎去到金鎖關啦
下面就係金鎖關;金鎖關最特別既地方係關前關後路邊鐵鍊上,都有數以千計同心鎖,相傳夫妻或有情人係金鎖關鎖上同心鎖,然後將鎖匙拋到懸崖下就會夫妻同心!
由金鎖關望落去,下面就係華山所在地華陰市
離開金鎖關就繼續落山
一轉眼就返到纜車站,華山之旅係時候畫上句號啦
有纜車真係好,唔洗再行呢啲樓梯,如果真係要行我都未必有機會上到華山...
好快就落到山腳,華山再見啦
離開纜車站就要坐車到遊客中心,再諗辦法離開;部車係到遊客中心前先停係一個巴士站,所有返西安既人都係呢道落車,因為呢道有巴士返西安;最後得返我同朋友兩個人到去遊客中心,因為我想先返遊客中心去去廁所
呢個時間遊客中心既遊1已經走左,冇車返西安lu!附近又冇的士,要諗諗睇下有咩辦法走人先;見到有部旅遊巴停係停車場就試下問問佢係唔係返西安,咁岩佢又係bor,話收每人50蚊車費,係冇得揀之下都要上車啦;其實呢部係人地旅行團既車,咁岩車尾仲有兩個位就比我地上埋,不過部車好舊又行得慢,足足搭左三個鐘先返到西安
返到去回民街旁邊鼓樓落車,已經夜晚咁就唔入鼓樓參觀lu
去左回民街行下,順便搵地方晚餐;係華山行左成日只係食左個杯麵,返到來要食餐好先得
回民街係西安著名既美食街,好多西北特色小食都可以係呢道搵到
除左食,回民街仲有好多特色野賣,好多人好熱鬧
西安有一種美食,差唔多每個去西安既旅客都會品嚐一下,呢樣就係泡饃;回民街有一間老字號泡饃店「老孫家泡饃」,一場來到當然要入去品嚐一下
環境算乾淨企理
我既羊肉泡饃到啦
泡饃係西北地區回族人特色美食,當中西安最出名就係羊肉泡饃,蘇東坡有詩句講述泡饃,「隴饌有熊臘,秦烹唯羊羹」,羊羹就係我地所講既羊肉泡饃,證明羊肉泡饃係西安有幾咁高地位;不過講真,泡饃真係唔太岩我口味,泡饃中既饃係一種烤餅,食個時再將烤餅met成細細粒放入湯中,感覺上怪怪地,唔識得形容...
食飽就返hostel lu,不過唔知呢邊有咩車返去,見好多人都坐三輪車咁我都貪方便坐下;一向都知道呢啲三輪車會扼人錢,如果唔係咁過份我都冇所謂,hostel職員話由回民街返hostel車費最貴係十蚊,問左一架車開價二十蚊,雖然貴一倍但都係我負擔能力之內所以就上車lu;到落車比錢時車伕竟然同我講二十蚊一個人而唔係一部車!真係想叫佢食屎連二十蚊都要呃!今次當係自己經驗唔夠比人搵左笨,我都費事浪費時間同佢嘈,二十蚊就當比「乞衣」(乞衣我都會尊重,但呢啲只係扼扼騙騙既人我覺得連乞衣都不如);冇咁易比啲衰人影響心情,入到hostel去暖爐邊暖返一下先,頭先坐三輪車冇門其實係好凍好凍好凍...拎部電腦出來上下網,又玩到好夜lu,唔緊要啦聽日冇咩地方去訓幾耐都得


text:
第五天
蘇州除左水鄉出名之外,園林都係一樣咁出名,中國四大名園之中蘇州佔有兩個席位(四大名園包括北京頤和園﹑承德避暑山莊﹑蘇州拙政園﹑蘇州留園),而蘇州園林之中最多人認識既我相信就係拙政園啦,話咁快就到旅程最後一日,把握留係蘇州既小小時間去拙政園參觀
今晚就要返香港,仲有好多地方想去,所以事不且遲一早7:30就出發;由於真係好早,好多店鋪都未開門,隨便係KFC食個早餐就算,粥加油炸鬼都只係6蚊,加幾塊薯餅加多3蚊,配搭有少少奇怪
食飽左就即刻坐遊1去拙政園,時間尚早拙政園呢個時候仲未好多人;買好門票就要快啲入去,當時票價係60蚊,而家旺季票價已經加到90蚊,唔平架!
一入去就係園林景色;拙政園早係1997年就列入左世界文化遺產
拙政園係明朝已經建成,有幾百年歷史,不過經過咁多年洗禮,而家見到既拙政園比一開始時已經細左好多(都仲係好大),而且佈局可能同當年已經唔同晒,不過冇變既係拙政園依然咁吸引人
一朝早拙政園冇咩人,成個園好似比我地霸晒咁,行都行得舒服啲
園入面有小橋流水﹑亭台樓閣,古時既人真係識享受,如果而家有間咁既屋就好啦
仲有好多花
佢地係咩黎架
環境超靚
係園入面慢慢行不知不覺就行左好耐;差唔多十點鐘啲旅行團開始黎到,原本寧靜既拙政園即刻變左做街市,所以此地不宜久留,係時候離開
門口好多人啦
蘇州隨處可見小橋流水,係拙政園行出來已經見到
拙政園旁邊係忠王府,古時忠王府係拙政園其中一部份,太平天國時忠王李秀成將拙政園部份地方同民居改建成王府,而家呢道係當年太平天國留存落黎最完整既建築物
忠王府旁邊係蘇州博物館新館
新館由建築師貝聿銘設計,2006年先落成所以睇落又新又靚;博物館入面既展品唔影相啦,影下博物館外型就算
而家忠王府屬於蘇州博物館一部份,經博物館入口就可以入來,免費入場唔需要買門票
太平天國幾個字都有特別架,「國」字入面係「王」即係「囯」,而「天」字兩橫應該係上長下短(不過呢道睇唔到)
正殿大廳
正殿旁邊偏廳
太平天國被清政府打敗後,忠王府被改為八旗奉直會館,大廳被改建成戲廳
明朝時文人才子就係呢道飲酒品茗,吟詩作對
春暖花開
太平天國以上帝之名立國,教堂當然唔少得,忠王府後殿就係一個小聖堂
由忠王府出返黎啦
街道上暫時未見春天氣息,今年天氣較正常凍所以好多花都未開,相信遲少少風景會更靚
坐巴士返酒店拎行李,然後再坐巴士到火車站,告別美麗既蘇州
係蘇州逗留左短短兩日一夜時間,話咁快就要走啦,今次係蘇州去左虎丘﹑山塘街﹑拙政園﹑忠王府等等唔同地方,行程都叫做豐富,而且玩得好開心,希望將來有機會再到蘇州呢個咁靚既地方


text:
第三天(續)
阿里山有5個特色自然美景合稱為「阿里山五奇」,包括日出﹑雲海﹑晚霞﹑森林同鐵道,日出﹑雲海﹑晚霞今次就無緣見到,森林﹑鐵道都叫體驗過;阿里山國家森林遊樂區除左祝山之外,沼平﹑神木都有鐵道連接,今日繼續漫遊森林與鐵道
由祝山返到停車場,已經見到有大量旅行團進駐阿里山,平靜既阿里山即刻噪到拆天,此地不宜久留,要搵地方閃避
而家又咁好天!我住既青山別館有包早餐,不過就唔係旅館食,而係係一間叫松閣餐廳既地方食,而家首要任務要係九點之前搵到呢間餐廳,遲到就冇早餐食!
係最尾間鋪搵到佢啦
嘩...好多人,所有旅館住客都被安排到上層
叫做有得食自助早餐,見到賣相都唔會期望好食,但求可以維持生命
食完早餐就去7-11買定落山車飛,再返旅館check out,然後去火車站繼續阿里山旅程
今次坐火車去沼平,來回NT$80
去沼平火車大約半個鐘一班,去到即時買車飛就可以上車
唔係好多人
幾分鐘車程就到沼平車站
見火車冇人影下相先
火車頭係日本製造,有種好懷舊既味道
阿里山樹高過人,連電線杆都特別高
冇櫻花既櫻花老街
冇咩紅葉既秋天
好多人都會由沼平車站起步,經姐妹潭﹑神木步道,去到神木車站坐火車返阿里山車站,沿路由高向下行唔會覺得辛苦;出左沼平車站後大家就向住姐妹潭方向行去
沼平都有酒店
不論大人細路或老人家都係咁鐘意行路軌
轉入森林享受一下森林浴
以前阿里山係林場,將大量巨型紅檜砍伐,紅檜而家已所餘無幾,取而代之係種返一啲生長比較快既杉樹,杉樹睇落好幼但都生得好高
紅檜砍到得返個樹頭,可憐...
向姐妹潭行去
首先見到妹潭,唔睇都好啲一睇真係冇眼睇,一潭污水竟然係阿里山咁出名既姐妹潭,都唔知好嬲定好笑
冇眼睇走人
好彩姐潭都叫做正常小小,起碼唔會係污水先
水中倒影好清楚
睇完個潭繼續落山
好多似係未開既櫻花,仲有木蘭花
行到去一個熱鬧既地方,有好多商店,亦都有好多人
見到有超多人係道排隊,仲以為有咩特別野睇咁多人排,原來係啲旅行團係道等車
呢道有阿里山園區入面規模最大既寺廟「受鎮宮」
離開呢道,進入巨木群棧道,棧道穿過幾十棵巨大紅檜木之下,紅檜樹齡最少都一千幾百年,大既二千年都有,由下向上睇感覺到真係好高好高
紅檜配上編號,無論樹齡大或少,總之棵棵都又高又大
森林之中空氣特別清新
原來係行緊2號棧道
終於去到神木車站
阿里山之中曾經有一棵三千年既紅檜作為地標,稱為「阿里山神木」,神木車站因佢而名命,遊人坐火車上阿里山都會一睹佢風采,可惜神木始終挨唔住雷擊同大雨,最終都要倒下...我地只可以見到佢訓係地上咋
離開神木就要上山,要辛苦小小
呢個位冇雲海冇晚霞睇出去冇咩特別
去到慈雲禪寺,門口兩旁有好靚既銀杏樹,可能天氣未夠凍銀杏仲未好金黃
慈雲禪寺係一間日式寺廟,已經有差唔多一百年歷史
有間小小既博物館,入面有阿里山相關介紹
樹可以數年輪去計樹齡,八百幾年樹真係可以數到八百幾個年輪出黎
經過台灣最高學府香林小學,真係係最高架
三代木可以見到樹有3層,底層係第一代,第一代樹有1500年樹齡,枯死後上面生長出第二代,而家第三代仲生長緊
似象鼻?
呢道特別多人
二千歲巨木
由另一條巨木群棧道行返去神木車站
神木車站呢邊突然間大霧左好多
有啲霧先似仙境ma,朦朦朧朧覺得特別靚
就係神木車站坐車返去阿里山車站,用返頭先沼平個張車飛就得;呢道超多超多大陸旅行團坐車返去,等車時係咁迫差啲比班人由後面推落路軌,好彩有職員開聲教佢地排隊!上到車都唔好過,車已經迫爆人佢係仲要不停係車入面大叫,唔知佢地想點!
幾分鐘車程迫到返阿里山車站...星期六郵局冇開門,冇得買郵票(7-11好似有郵票賣,不過我唔敢問...)
去返郵局對面既山賓餐廳,今日終於有位啦
今朝買左下午3:40去嘉義既車飛,而家先兩點,可以慢慢食個飯先走
今次有四個餸,比起琴晚個餐今餐好食好多,而且更加平,記得呢餐唔洗四百蚊台幣,可以話係平靚正
最後清晒所有野
食飽冇野做出去散散步
行出左去大門口出面睇風景
唔知呢啲算唔算係雲海呢?風起雲湧,為呢個阿里山小旅程畫上句號
時間差唔多,行返入去準備坐車走啦;出黎一定要帶門票,經過收費站望一望就可以入返去
岩岩先爆出關東煮既負面新聞,唔敢食
今次就係搭呢部車落山,又大又舒服
上左車就落大雨,時間岩岩好,阿里山再見
巴士開得好快,用左2小時8分鐘就去到嘉義車站;阿里山有二千幾米高,巴士不停落山,足足落左個半鐘先落到平路,我應該係第一次咁短時間上落咁高既山
大約六點返到嘉義市,天都黑晒;今次坐車專登坐頭位睇風景,比我留意到原來路邊真係有好多檳榔賣架,不過檳榔西施就留意唔到,哈哈
到站落車
去到嘉義冇時間留係道玩lu,企係道望望之後就入去火車站坐車返台南,我既行程開始要回程啦
阿里山小旅行完成,今次睇唔到日出叫做有小小美中不足,不過我都係覺得阿里山好靚好好玩,好值得去!以前要買阿里山來回奮起湖既火車票太麻煩,令到好多人想買都買唔到,由其我地唔係台灣要買到既話更加難,不過而家有個好消息,由今個月1月14號開始火車飛可以係網上購買再用信用卡比錢(不過我未試過唔知work唔work呢!),咁就易買好多啦,但我相信要買到飛既話都要同好多人爭,所以想去阿里山既朋友就要加油啦!而且最好係買上山個程,坐火車上山係開心過坐落山架!


text: 毛記Like后盤菜瑩子,之前做訪問點都唔肯講真名同芳齡.點知佢個真名都未起到,就有人大爆佢曾經割雙皮同隆鼻整容.日前《蘋果》讀者爆相爆片兩張盤菜兩年前嘅相,分別係餐廳同港鐵入面同朋友影嘅合照.相中笑容燦爛嘅盤菜,招牌酒凹冇走樣,不過雙眼屬單眼皮矇豬眼,比宜家明顯細一半.《蘋果》今日就問番盤菜本人,出乎意料佢竟然爽快直認雙眼曾經做過吊線手術:「我兩年前做嘅,整得靚唔靚呀?以前靚啲定依家靚啲?其實我覺得依家都仲係好細(眼).」盤菜話做手術時,雖然醫生有落麻醉藥,但做嗰陣都feel到痛:「做手術嗰陣醫生先喺你眼側面打麻醉藥,然後翻起眼皮,鏠幾針就搞掂,唔係嚇你,成個過程唔使5分鐘就做完,但就有啲痛.吊線只可以keep幾年,總之唔靚就再整.不過我絕對唔會整個鼻,因為以前睇電視,話整過鼻嘅人,大力扭個鼻會歪.」做完手術,盤菜話最方便係化妝嗰陣慳咗唔少時間:「以前化妝要化個幾鐘,依家15分鐘就可以出門口,講真,冇得驚人講乜,自己整得,預咗啦,不過我都係為咗靚之嘛,又冇打家劫舍!」其實盤菜亦被網民起底係樂隊Autumn Cicada嘅成員,唱動漫歌又有玩cosplay,有人搵到佢演唱嘅舊照,當年個look仲好薯嘜,不過肯大方承認自己整容嘅女仔真係冇乜幾個,盤菜其實除咗個樣,佢敢言夠真先係最大賣點!


text:
噚日上進用skype打電話俾宇媽,之後,上進聲音流露出不滿咁打俾小嘉,原來宇媽話D工人噚日只係做左一陣間野,一落雨就走人,而且覺得佢地呢排根本好似無進度咁,D牆角都無咩點包到咁.於是,小嘉見佢話仲有時間,就不如直接打俾D君啦!
後來上進話俾小嘉知,原來B君安排 左D 君,壞人J同鄭姓師傅去左開會,所以上進就叫小嘉遲D再打佢問問個情況喇!
到左放工,小嘉打俾D君不過都仲係無人聽電話,於是小嘉就留message喇!過左一陣D君就覆喇!
原來,噚日佢地見落雨都做唔到D咩,而D君又覺得那個鄭姓師傅好似好唔掂,講D野無句真咁,於是就一次過捉晒佢地上去office度開會喇!.
咁D君之前聽那個吹水王鄭姓師傅口口聲聲話,D批蕩兩個星期都做好,但D君覺得無咩可能,覺得唔多對路,於是經過噚日開會後,定左一定要係十月十日前完成所有批蕩既工作.
哈!D君噚日問吹水怪鄭姓師傅嚟緊有幾多人開工,可能呢個鄭姓師傅終於發覺唔可以再亂講,於是佢就唔肯講有幾多人做野.而D君話遲D會俾一個progress list俾我地,當中會寫明邊日會做完D咩野,如果發現吹水怪魔鄭姓師傅做唔到,就會向佢開刀兼開火還擊(我都不知幾想佢快D走,換人做好過!)
而小嘉同上進都擔心咁搞法,我們家幾時先可以完工呢??!
咁D君就話,按佢地呢家個schedule,都一樣可以係十一月中前搞掂,不過D工程將會一個接一個,唔可以再做完一part停一陣先做第二part(小嘉心想…乜唔係不嬲都應該一路做唔停咩???),所以佢地都訂好晒磚, 十月十日 一搞掂D批蕩就即刻鋪地台喇!!!
咦!咁佢地會幾時約quickstep個邊度尺呢??
真係希望今次既progress係可以跟到啦!一切都交給天父帶領!


text:
Wednesday, 12 November 2014
錦田鄉村俱樂部
18 comments:
我地星期五都會黎呢度學校旅行呀....ReplyDelete
- Replies
我地無所謂架,之前夏天就多數四五點先去.如果你地去呢度msg我吖!Delete
好搞笑,一落草地就僵硬化左咁!ReplyDelete
- Replies
包包係個頭圓碌碌呃得下人,病完之後仲瘦左呀Delete
你地咁近錦田俱樂部可以成日去玩又幾方便喎!ReplyDelete
而家個天真係好早黑, 冬天來了!Replies
我地呢啲住鄉下地區嘛,因為成日去返而覺得無咩特別呢Delete
而家啲天氣都好適合互外活動ReplyDeleteReplies
係呀,包包病左無得同佢去玩好唔開心呀Delete
哇,SO GOOD 呀,其實都近我呀,不過我一次都冇去過,真係要搵日去下,嘻嘻....ReplyDeleteReplies
你嗰度揸車黎應該只係10分鐘,快啲帶巨龍黎啦,he'll like it!Delete
屋企附近有大草地比小朋友玩,好好呀!ReplyDeleteReplies
咁又係,但呢度嘅草地同外國嘅真係無得比Delete
雖然你話佢吾食野,但佢又真係幾肥嘟嘟wor....ReplyDelete
HK 11月都仲可以著短袖,真令人羨慕Replies
感恩包包好吸收.不過佢只係頭大面圓,個身一啲都咁肥架.Delete
呢個星期香港突然涼左好多了.


text:
事源科學館最近攪咗個古怪動物園做主題嘅展覽
今日係星期三係免費入場,不過古怪動物園都係需要買飛入場,大人$10,小童就只需$5,妹妹3歲免費入場
一嚟到就整古整怪嘅哥哥!
搭扶手電梯落去地下低層,就係古怪動物園入口!
一見到就係呢隻鸚鵡先生歡迎大家入到嚟古怪動物園
最吸晴都算係呢隻大烏蠅,佢一跟郁仲識講嘢
謎底終於解開啦,依家知道烏蠅點解咁鍾意「嬲」住D屎啦
仲有呢度有隻牛,講解牛係點進食!點樣用四個胃嚟進行反芻
哈哈哈!仲有講解吓動物氣味嘅重要性,等哥哥試吓聞一聞話俾大家知香唔香先
咦好核突呀,乜我肚裡面有條咁嘅蟲㗎?!
場內的其他裝置都設計得幾得意!
我好鍾意呢個介紹吸人血昆蟲的部份,佢個枱面就係一隻手,模彷被昆蟲吸吮的情況,又可以讓小朋友移動控製桿,增強了互動性!
仲有呢度有個搶答小遊戲,大家望着上面的熒幕,鬥快估一估是甚麼顏色,再按下前面的製鬥快搶答,答中的話前面的圓柱體就會向上升一級!
再進入另一個區域有更加多互動遊戲設施!
小朋友可以伸手入去摸摸不同動物的(模擬)皮膚質地,然後再估一估係邊隻動物
離遠未開始玩都已經見到前面呢架潛水艇上面隻大八爪魚
不過我哋先排隊玩芊芊最鍾意的蛙蛙遊戲,遊戲只需要將波波放入這個發射器,跟住射出波波入洞就得㗎啦,簡單又易玩!
嚟到八爪魚下面排隊,其實都仲未知玩乜...嘻嘻!
幾有心思嘅設計,排住隊都有嘢學!可以認識吓海洋生物,等你排緊隊都冇咁悶
原來潛艇係一個瀡滑梯嚟嘅!真係啱哂芊芊,兩個乖乖的放好自己對鞋
入到嚟潛艇第一時間就跑去開船,睇住熒幕裡面的海洋片段,就好似自己揸緊架潛艇一樣!
不過略嚴展板太多字,同埋因為怕擔延後面排緊隊嘅家庭,所以唔會有機會慢慢睇!
在潛艇逛逛後就吹佢哋快D爬上去條蛇度瀡出嚟!無錯佢哋瀡出嚟就到咗「蛇口」啦
仲有另一邊有個冰天雪地區域,又係有隊照排唔知玩乜!幸好今日唔算多人,每一個遊戲都係排3-4分鐘,好快就有得玩!
原來裡面係俾小朋友搵屎!呢度幾隻唔同嘅動物配對地上面唔同嘅便便!
呢個動物園果然夠哂古靈精怪!唔係講臭又係講屎!
好先進嘅科技呀!只要用瞄準器對住動物掃描一下,然後再瞄準地上嘅屎掃描一下就可以配對成功!
4隻動物得企鵝先生係識得眼眨眨頭拎拎
就連芊芊咁細個都玩到!真係夠哂老少咸宜,呢個主題展覽真係適合一家大細
離開咗呢個咁古怪嘅動物園之後,我哋行番出嚟見到「兒童天地」,原來搬咗落嚟呢一層,3樓就做緊工程,唔知會改成點呢?
一場嚟到就喺度俾佢哋玩一陣啦!
本來都想走㗎啦!點知呀妹又發現咗有個illusion,所以又入去打咗個轉!
呢張相我要幫佢起番個題叫「芊與千尋」,邊個先係真 ‧ 芊芊呢?
古怪動物園 簡介
開放時間
星期一至三,五:上午10時至晚上7時
星期六,日及公眾假期:上午10時至晚上9時
星期四(公眾假期除外)休館
展覽日期
2016年7月1日 – 11月2日
票價
成人$30, $21#, 小童$15*(星期一,二,五,六,日及公眾假期,票價已包括參觀常設展覽廳)
成人$10, $7#, 小童$5*(星期三)
#20人或以上於同時段參觀的團體之標準票特惠價
*適用於全日制學生,殘疾人士(及一名陪同的看護人)及六十歲或以上高齡人士 博物館通行證持有人及由攜票成人陪同參觀的四歲以下小童免費參觀 星期三免費入場安排不適用於此展覽
電話
2732 3232
電郵
enquiries@hk.science.museum
網頁
http://hk.science.museum


text:
踏入九月份之後, 一早一夜都明顯有了秋意的感覺, 又係時候可以開始野餐的季節了. 其實莎拉係一位野餐控(野餐狂熱份子), 所以嚴選衆多野餐場地, 迪欣湖始終都係莎拉首選, 因為莎拉係無車人事, 所以地鐵去到既地方就最方便. 二來迪欣湖地方又大又空曠, 唔似佐敦谷咁人貼人迫住野餐. 至於講到環境就當然係Very good啦, 大大個人工湖加上一條緩跑徑環繞住迪欣湖, 小朋友可以係緩跑徑踩單車玩scooter, 唔似得政府啲公園樣樣都唔俾玩.
陶寶B一坐低就急不及抹定手準備開餐. 今日簡簡單單準備咗Homemade burger, 一人一個好方便.
唔講大家未必知道, 其實陶寶B平時係屋企係唔食包, 但係每當肚餓時就咩都會食, 睇吓佢拎住個漢堡包食得幾滋味.
天氣咁熱, 不如飲翻支”荷蘭水”呢?! 莎拉自家製荷蘭水, 查實係韓國果醋加梳打水, 小小酸味小小甜飲落好似汽水, 呢支荷蘭水絕對可以滿足小朋友想飲汽水既慾望.
至於今日既甜品就係蟲蟲提子, 簡單地將紅色綠色提子串到好似魚蛋咁一串串.
除咗係一呃like之作之餘, 小朋友都會食多啲水果, 吹住風一邊食一邊傾吓計真係好寫意.
迪欣湖一向都有唔少情侶嚟呢度影結婚相, 不過係咁近距離影就真係第一次了, 睇嚟個攝影師都係睇中我地身後棵三色樹了, 真係唔好意思, 係咁浪漫既情景吓, 有3位路人甲乙丙係度阻住晒, 麻煩PS時執走我地.
食飽既陶寶B又點會乖乖坐下來呢, 叉足電就當然係玩踢波啦, 今日公園無咩人, 所以唔怕要避開的單車或人.
當謝菲嗲哋招呼緊陶寶B時, 莎拉就一個人瞓係樹下, 吹吹風享受吓真係好容易就瞓著, 話唔到一陣間, 謝菲就要抖一抖想瞓吓, 但陶寶B就當嗲哋係榹仔坐.
野餐真係一個非常好既親子活動, 一來小朋友最鐘意就係跑跑跳跳, 戶外地方無任何限制點樣放電都可以, 二來野餐真係所費無幾, 最貴或者就係交通費吧, 啱晒莎拉呢種慳家C9心態.
雖然話就話天氣開始轉涼, 但係中午時份天朗氣清下都可以熱到成30度, 所以有得玩吓水消消暑就好了, 啦啦啦, 迪欣湖就可以滿足呢個願望了.
因為係呢度有個兒童公園, 入面有個小小噴水裝置, 小朋友可以玩吓水開心吓.
玩完水仲可以係公園玩吓滑梯, 小朋友一定會樂而忘返.
迪欣湖係莎拉眼中既放電聖地, 睇吓, 陶寶B回程時就已經攰到要瞓了.


text:
三余庵
響大浴場浸完個美人湯,返房hea左一陣,差不多六點就去食晚餐嘞......食事處叫「春秋」~
以往我地住過幾間比較貴嘅溫泉旅館,基本上用餐嘅地方都有獨立個室,但呢度就無囉,只係枱同枱之間有塊布簾摭擋,其實無咩意思,完全睇到人地嘅食相聽到人地嘅講野聲,無乜privacy,比較遜色囉......我知道佢都好似有個室,不過唔知係咪只招待多d人嘅family or VIP 啦~
旁邊係open kitchen~
我成日見d blog友都係咁影呢個shot,好鬼型,等我都影下先......
個醬油樽好可愛~
餐前酒 (我隻手又抽筋)
不過按慣例我地都會另order個sake或者beer......
今次要左樽十勝啤酒,cheers~
叫beer真係啱,因為呢度d暖氣好鬼勁,再加上我地浸完溫泉,真係好鬼熱呀!!
個Menu 好靚,有寫我地兩個嘅姓嫁~
至好係有日文同英文呀! 一路食一路睇住係d乜
Menu仲印埋當日食材嘅出產地......三余庵最出名嘅其中一樣野係佢地嘅食材全部都係天然,多數都係附近農家有機栽培或者手工製作嘅元氣食品,所以我地對呢一餐夕食都滿懷期待~
呢一個前菜好精緻,望住佢幾乎唔捨得食......每一款都好好味!! 其中有個鴨肉係註明以65度蒸一粒鐘,好花時間,我估....(我都唔煮飯,如果你叫我花一個鐘只係去整呢一小片肉,當然覺得好花時間啦)
呢個壽司叫snow crab,唔知係咪即係雪場蟹? 左邊係鯖魚壽司,好味,不過可唔可以多兩舊呢?
Soup,好多料,有我鍾意食嘅三文魚子,but又有白色一舊舊嗰d,睇見有d打冷震......不過老爺話其實幾好食~
好型嘅食具,不過over左,唉,我d影相技術,唔係手震就over晒,慘不忍睹......
下面呢一碗野,個menu無論日文同英文都係無show出黎嘅,大概就係我地個package所指嘅 "旬の食材1品付プラン",不過我地真係唔知係乜東東.....呢幾片魚睇落似三文魚,但係就凍冰冰仲好鬼硬,打得死人咁滯,咬極都咬唔開,於是我地就問下個女職員呢一道菜究竟係乜同點樣食?
Serve我地嗰位,又係嘞,旅館搵左一個非常非常green嘅女仔serve我地,佢唔曉英文,連單字都講唔到幾個,我地問佢野,佢聽唔明,咁我地就用手勢表示想知嗰幾片野係點食,佢就即時用佢嗰個無線通訊器去問人,我地問一句佢就跟手又問一句,講真當時嘅感覺幾差,覺得唔係咁受尊重,點解由一開始到而家serve我地嗰d人全部都咁無經驗嫁?? 好似個個都係實習生咁!!.....算,本來你問完人答得返我問嘅野我都算數,但搞左好耐佢都係答唔到我地想知嘅野,最後我地放棄,唯有硬啃左嗰幾片凍冰冰嘅魚.....老實講,當時係有小小不滿,本來成個好美好嘅dinner就係咁打左折扣.....
事後諗返我就問自己,究竟係咪我過份挑剔呢? 係咪因為呢間係三余庵我對佢嘅要求就特別過份高? 如果係第二間酒店,遇到咁情況我九成會一笑置之唔會咁計較......我唔排除我地係對三余庵有較高嘅期望,所以當有小小唔妥我就會有失望嘅感覺......但個問題係,我地而家講緊嘅唔係一間二,三星嘅酒店,而係一間響北海道眾多旅館中,回客度最高又得過服務最優秀旅館獎兼收費好昂貴下嘅高級溫泉旅館喎(!)......我不滿嘅係,第一,你指派一個職員響食事處專serve我地,係咪都應該對我地嘅menu有返小小瞭解先呢? 我想知嘅野其實好簡單,點解一d咁基本嘅問題你都答唔到? 由一開始呢間旅館就搵d好green嘅職員serve我地,係咪因為我地個package係最平所以我得到嘅service就相對無咁好?? Sorry,我其實唔想咁諗人地,但佢地provide嘅service唔到我唔會有咁嘅懷疑囉.....第二,我唔識日文,係咪就唔能夠要求對方唔可以唔識英文? 如果你間酒店d職員全部唔曉英文,你可以唔接待外國遊客,但我響做reservation時清楚講明我地唔識日文,我而家唔係要求你要搵個識廣東話或普通話嘅人黎serve我地,我只係好基本地expect你會搵一個at least識小小國際語言同有返小小經驗嘅人黎接待我啫,仲有我只不過係想知要放入口嗰d係乜同點解硬倔倔咬唔開咋喎! 好過份咩?? 我思前想後,反覆思量,就算再俾人鬧我港嬸都係咁話,我始終都係真心覺得我嘅要求唔算好過份囉~
食完個和牛好滿足,然後就上呢個外形會令人誤會係蒸蛋嘅sorbet.......
之前睇blog友 d post已經知道呢個中途上嘅sorbet唔係dessert黎嫁,只係俾你清下個味蕾,幾有心思~
呢套碗好靚......
係chicken & mushroom in soup,有杞子添,真係要俾個like佢!!
絕無歎場,d 蜆肉好大隻嫁!
個飯同樣整得唔錯幾好食!
最後係dessert......
係無花果蜜餞......
同埋ice cream,yummy!!
食到飽一飽,上埋杯溫熱嘅綠茶消下滯,個胃好舒服呀~
呢一餐dinner,唔計中間遇到有小小嘅唔高興,整體黎講食物嘅質數真係幾高,我地食得好滿足,完全體現出旅館所標榜嘅「五感」當中嘅味覺享受,ichiban呀!!
食完已經過左七點半,離開時發覺原來之前接待我地嗰位男職員一直企響門口等我地,原來佢係要提我地夠鐘去參加祭典,不過我地未食完佢唔好意思打擾我地,只能夠好心急咁企響門口等.....嘻嘻,呢度真係幫呢間旅館挽回唔少分數呀! 我地離開食事處,時間已經好急趕下,但因為我地著住浴衣,仲要上房換衫,好驚趕唔切,呢個時候,有個女職員走埋黎同我地講 "大丈夫",佢會通知叫個shuttle bus一定等埋我地,請我地放心上房換衫~
上房拿拿聲換衫著定保暖衣物,然後就出發去睇十勝七彩燈祭彩凜詩啦~~
(...待續)


text:
鹿頸>鳳坑>榕樹凹>鎖羅盆>荔枝窩>三椏村>三椏涌>上下苗田>九手旦租>烏蛟騰
因天雨及雷暴警告關係一度想取消,但一早未見有狂風暴雨所以研究過後我地照舊9點半到粉嶺集合
經過鳳坑一地都係蠔殼,多到比d海浪沖埋晒一邊,可想而知真係多得幾緊要
到左谷埔村附近既松記本來想食蠔,但得番d珍珠蠔,仲要羅黎整蠔餅,所以冇食到就走人了,之後經榕樹凹走左入榕樹凹村,依段路因鎖羅盆已經封左,所以一路都見唔到人行,而且仲生左好多蜘蛛網,去到榕樹凹村,又係廢村一條,但我地出左去海邊睇睇,環境不錯,仲對到正鹽田港,所以就順手食埋lunch,之後無聊既關係,仲走埋出海邊睇下有冇蜆之類既東西,點知比佢地發現左原來有蠔,拆左隻出黎仲好肥下,所以就開始左執蠔拆蠔煮蠔大行動,我見真係幾肥美下所以就生食左一隻不過真係好咸,都係煮左好食d,行動直至2點幾3點,佢地爭d唔願走要係度扎埋營咁濟,但之後我地繼續番本身既行程去到鎖羅盆
到左鎖羅盆並冇想像中既鬼異,相反仲有好多樹比人斬晒攪到黃泥處處,破屋亦同其他地方冇咩唔同,只太多蚊同趕路既關係,所以我地冇咩逗留就快速走人,去到路口見到個地盤,仲有水喉,所以就問左d地盤工人想羅羅水煮埋先走人,後尾我地考慮緊要繼續行走係附近扎營算,因已差不多天黑,而且我又好想睇荔枝窩d古樹,黑蚊蚊咁經過好似浪費左個行程,而且又有水源,地盤工仲好好人咁同我地講如果落雨叫我地入去間屋度訓添,不過就提我地好多蚊,所以後黎我地出左堤壩度扎營,點知夜晚都係比蚊/蠓仔咬死,所以我著晒襪,風褸笠埋頂帽避開d蚊&蠓仔,蠓仔真係唔怕蚊香仲要一咬就痕成個禮拜,太可怕了,後尾食過飯後就快快訓覺,果時都未夠10點,真係最早訓覺既一次camp了,本來以為除左我地中途比水警照後早早訓覺就完事,點知我可能因下晝食左6-7隻蠔後頂住左個胃,攪到12點幾要出營嘔,就係依度出左事,係我嘔既途中比蠓仔狂咬,卒之就咬到腳有7x幾粒,手3x幾粒,痕死我o剌今次,為左食幾隻蠔依下我真係慘,下次都係咪理咁多,如果多蚊既地方even出一出去小解都係做足安全措施算了
丫,爭d唔記得講我地岩岩到鎖羅盆時見左1男帶2女影相,女既仲作cos-player打扮,果時見佢地露出兩條大腿日落時間走入鎖羅盆,應該都知比蚊咬死,開頭以為佢地影完相後會出番黎原路走or租左船出番去,點知一直都唔見人,如果佢地跟我地原路走應該會好有問題,因一來已天黑,就算唔比蚊咬死佢地既裝扮入山都會好凍,2來佢地就咁行都好困難,因岩岩落完雨,成地都係泥,我地行山裝日頭有d路都唔好行,仲要係cosplay既裝扮上山一定好冼好難行,仲要唔知有冇水有冇電筒而且出番去都要3個鐘去到村口亦冇van仔,唔知佢地點攪,但已經太遲我地真係幫佢唔到了,果刻我地只好祝佢好運,雖然預知就算冇事佢地應該都會比d蚊/蠓仔咬到睇醫生了
因為係壩度訓,第二朝一早起身唔想阻到人,我地食左早餐後9點零就起行,去到荔枝窩睇過古樹後就食豆花同埋沙薑雞,價錢及質數尚可,同村民講開係鎖羅盆扎營,佢地就講果度好猛鬼,仲講左我地訓果條堤壩原來6-70年代因偷渡關係,好多人死左收唔切,條壩就做左臨時放屍地,哈,我地不以為以果時我仲心諗猛唔猛鬼我唔知,我只知鎖羅盆d蚊&蠓仔好猛就真
後尾坐左陣就走人,雖然某d古樹地方已經比政府欄起晒入唔到去睇,但出荔枝窩條小河就好靚,好有一種原始感覺,d魚仲好大條,揀左日頭先行荔枝窩係好岩的
之後經三椏村出三椏涌,上下苗田,九手旦租出烏蛟騰,因之前出黃竹角咀已經行過所以冇咩特別,前前後後兩日用左6個鐘左右行晒成段路,食過蠔睇過一二處我地想睇既地方,幾ok了
下年應該會再plan去鳳坑執蠔,因為實在太多太肥了,嗯


text:
2013年9月25日 星期三
掛泵
唉...
冇鬼用的我終於頂唔順要掛泵了!
我敵不過一個月塞咗四次之苦而叫停(乳線炎呢...4次都發高燒)
其實第一次都有去睇醫生
不過醫生俾抗生素我食
但我唔想食(因佢都叫我食咗塞果邊胸d奶暫時唔好要)
所以當晚就自己焗身汗挨咗佢
第二日再去健康院
人奶姑娘叫我靠豬仔包把口幫拖啜鬆佢
而且都叫我唔好食藥
兩日後的確好番
所以第二第三次我都係貢做
但到了第四次,家人同陪月EE都叫我唔好再死頂
要再睇下醫生,因為我好似塞得太密
...
餵人奶真的好辛苦
而我又真的我太冇用
屋企雖然有人幫手,但仍然舞唔掂兩隻大小魔怪
大嘅失心瘋
細嘅成日扭抱
要settle down佢哋又要去泵奶d時間簡直全天候俾晒佢哋 (而且我用單泵,每次泵清兩邊要45mins...我都知埋身唔泵方便d,不過唔想令陪月家人question唔知食幾多,所以我就泵出來俾佢哋睇,而且又可以儲冰奶)
我成日覺得餵人奶同坐月係好矛盾
明明坐月期間係要好好休息調理番個身子,但人奶媽偏偏頭兩個月又會無覺好瞓
其實我今次上奶上得幾好
好快餐餐都泵到6安
至高峯係兩個單泵每邊有200ml
所以要係未返工前早貢多斷人奶路呢個decision 真的令我唔知點好
有奶唔去餵好衰女貢
但另一方面,我又好想返工前有覺好瞓有dd私人時間
所以最終叫陪月EE整幾碗淡豆豉湯我飲
飲時感覺似飲孟婆湯一樣!
但真的好見效,一飲奶量即急降一半(不過我食ing抗生素,所以d奶都要不得)
之後再減少泵奶次數
慢慢地奶量過了幾日就得番一安
其實過了一個多星期,我仍然有谷奶同漏奶情況
有時都怱發奇想都有諗好唔好推倒從來再谷過奶
不過沒有當奶媽的日子,我可以一覺瞓天光
可以陪多咗芝士餅同豬仔包玩
可以出街唔水計時趕返屋企
可以飲大補湯同奶茶...
都可以叫有d安慰
當然人奶係對BB最珍貴最健康嘅禮物
但我家豬仔包同佢家姐姐芝士餅一樣
都係食兩個月左右就冇得食 (好彩之前爆雪櫃,豬仔包仲有stock食)
呢個冇用媽媽,唯有用更多嘅愛對待包包去補償自己唔可以堅持人奶媽呢條路
所以我覺得可以堅持半年甚至更長日子嘅人奶媽好堅好偉大
我由衷的佩服她們!
人奶媽我永遠支持你!!
訂閱: 張貼留言 (Atom)


text:
入到車廠(係我地眼見既地方)其實唔算太大,感覺比銅鑼灣舊車廠細(細個時有親戚住正係果度對面既舊樓,真係成日見,但果時唔識影相,冇影落留record)
因電車師父未到,所以就講下石塘咀既由來,應該好多人都知依度係一個好出名既妓院雲集既地方,原來之前一開始係石磺場,之後整整下有個塘咁而且外型似個咀,所以加加埋埋依度就叫石塘咀,本身香港有兩處妓寨,西人既就係吉士笠街(即有稱為紅毛嬌街),佢旁邊既擺花街據稱係因為去幫襯西人妓寨就要帶一支花去,所以就有擺花街既出現,至於華人既就係水坑口街,後尾因填海既關係,就將依度既妓院搬晒去石塘咀
1935年前就出現左最旺盛既塘西風月日子,周邊有好多酒樓戲院等等,習俗亦比較有趣,原來有出一個叫做骨子既報張要黎報導塘西風月既人與事,而有張叫局票既東西,原來係用黎請大妓寨既小姐去酒樓陪食飯,張票係由一種叫豆粉水既小角色帶去大妓寨,收費一蚊,所以之後就有一蚊雞既說法,而二妓寨呢就係平d既地方,多數係係附近既碼頭既咕哩幫襯,所以亦出現左咸濕佬既說法,哈,有趣
上車前講左原來電車路線同之前既有少少唔同,之前係水手館俱樂部既地方(即皇后大道東至軒尼斯道一帶)要彎入去既但後黎拆左層樓就拉直左車軌,即係我地依家行緊既路,再入就係大佛口(即皇后大道東同金鐘道既交界),果時依度掛左一張大佛相,所以d人就叫依度做大佛口,黎到依度就知入左灣仔
後黎電車師父到左,我地可以上車了,120車果真係古舊,車盆仲係用轉果隻轉速器,而且樓梯位有d特別,居然樓梯底有個位係度,坐位呢就全部都係木造而且有藤椅既設計,燈係鎢絲燈,窗框就仲係木邊,依加既已經多數係金屬把手而且冇邊,依種車細個果時好似有坐過但真係好耐冇見過(可能真係少又或者係我唔係香港人,所以坐電車機會少)
開車後第一站講番太平戲院既位置即依加德輔道西東方護老院果個位,導賞show左張賣飛既價錢出黎,有好多唔同既票價,因附近妓院既小姐好中意睇戲,所以有好多唔同既設計又有唔同既消費,都幾有趣,再前少少就係七號差館(即猛鬼差館又即係依家既西區警署)門口有兩支炮係果時係地下掘出黎就擺番係門口
再前少少係海味街,果時叫咸魚街,之後因個名唔好聽所以先改名叫海味街,順手講左南北行既故事,果時香港係轉口港,所以就有ed商行經營運貨同其他進出口業務等等,而且會抽佣2%所以亦叫做九八行,再前少少係三角碼頭,真係聽就聽得多,原來係干諾道西巴士車廠果個位,再前有一間舊式餐廳叫海安咖啡室,即現翠華老細曾打工既地方,見佢門口好似好舊咁,已經有60年,搵日要去食番餐先,再前係四大百貨公司既位置,現只有永安先施另兩間大新同新新已經冇左,果四間公司當時創左不二價依種售賣方式,睇海報好似好熱鬧咁
再之後左郵政總局既地址(即現環球大廈)睇相真係好靚好靚,拆左真可惜,仲有東亞銀行,門口支舊旗桿係一直用緊,怪不知咁古舊感覺,再前就係立法局,美利樓舊址
行前就入左灣仔,經過大佛口去左莊士敦道當時好多既酒樓地方(之前聽飲食個tour聽過,唔講了),再前係灣仔二號警署同救世軍既舊址,再前就係香港殯儀館既舊址,原來當時屍體係由集成隔離球場既樓梯搬落黎行軒尼斯道經天樂里出快活谷,所以出現左天樂里個名
再前係鵝頸橋,木橋近鏡相之前見過,但咁開揚既相真係第一次見,好大好多樹,果時依度係香港八景之一鵝澗榕蔭,真係靚,前少少六福金行果個位,之前有個轉軌架,用人手轉軌入波斯富街但轉自動化後,個台拆左了,再前就係快活谷跑馬地一帶,之前去大靠山tour時聽過又唔再講了
之後轉回頭路,開始講電車歷史,電車由1904年開始,第一代車得一層但有兩款,頭等車有10架二等車有20架,見到頭等車既相,基本上同纜車一樣,guide話係同一類東西,而二等車係冇邊既架所以d人基本上係自出自入自由上落車,好危險咁哈
第三代係1920年,加左個頂但樓上周圍都係冇窗,落雨時好似渡輪咁拉高帆布咁
1930年第四代,已經有依加d車既雛型,有前後門,前門頭等買飛上樓上,樓梯係一條直上的,後門係下層二等位
1949年係第五代(即我地坐緊既120號車),因戰爭電車由一百廿十架得番十二架,所以係戰後就要再整好多車出黎用,中間講過電車廣告既資料,當時係手畫既,一整架電車主要分左八部份黎賣廣告,當時係手畫既,基本上要2星期先畫好,一賣就最少賣半年,電車先生(即電車會會長Eric)再講左係香港歷史博物館同海洋公園都有兩架舊式電車展覽,亦係第五代既產物,由電車公司送出,而海洋公園果架係同類車既第一型,樓梯係直上既,比歷史博物館或120號車還要舊款
第六代車係1988年,即現時流通行駛既電車,外表同第五代差唔多,不過就將個燈箱放左上車頂等上層後排既人唔洗咁熱(印象中細個真係好似搭過,果個位隻腳唔痴得埋去),而且車底加左裙腳位,等d車聲唔洗咁嘈
2000年出左架千禧電車,基本上係加晒車窗而且係鋁合金製造,但個感覺好核突,成架巴格士咁,而且eric話依架車市民話核突車長話熱死,所以冇人中意最後失敗了,現時應該得幾架仲係度,我就真係未見過
第七代係2011年既車款,都係鋁合金,而且坐椅改左其一中排位置改左,唔係對住坐所以唔用落車時頂住腳好難行,但佢改左lcd燈箱,真係好難睇,遠望都唔知咩車,之前舊式既除左底色顏色唔同代表唔同線之外亦比較易睇,真係追車都方便d(因電車開得慢,所以追車其實好普遍)
因果度未有地鐵,所以都係搭叮叮落番中環轉地鐵走人,又再坐電車,今次係150號,即第六型車,我地成日坐果d,真係冇留意都唔知同第五代既分別,哈

Photo Link <<<<<<<<<<<<<


text:
昨日同大少爺晚上要去一個安息禮拜,所以崇拜後都回家休息
但又諗唔到食乜,通常星期日你既心情係出去食,沖出你所在既區域出街食
當有一個星期叫你留番晌自己區域食既時候…你會覺得唔知有乜好食
咁不如自己煮?
但星期日你又唔甘心去煮,話晒星期日都係安息日,有乜奶油煮
不過要煮都煮d唔係平常既食物
我無辦法下午煮午餐係正正常常咁一餐飯,佢完全唔配合我星期日既心情
星期日既心情有點替星期一擔心,咪以為我唔使做無呢種忐忑忑忐喎
於是諗一大爛餐後就整…rice burger
佢有飯,適合大少爺,佢似burger適合星期日覺得自己唔使食飯既我
想當年香港未有mos burger,去親日本總會去食佢既 rice burger,而家…過門而不入卻居然自己整
佢當然唔難整啦!
個餡料係用日式火鍋豬肉片,加洋蔥,加紅蘿蔔絲
豬肉片好薄,通常一片片圓形,你可以一開二,用少少生抽同o急汁去撈一撈佢
跟住爆香洋蔥絲同紅蘿蔔,兩加入肉片炒香,加少少大約2茶匙日式燒烤醬汁(任何牌子都可以甚至A1或OK汁亦可)
跟住試味ok既話就夾晌飯中間
飯更加易,最好用珍珠米,跟住用個圓形模整個造型,然後可以放入焗爐焗到表面脆脆地,如果唔想焗就可以
如果要焗咪用220度焗,時間自己睇下想要既金黃色程度
但我無焗到金黃色就已經要出爐,因為大少爺好肚餓呢
Fans page仲有新blog. Click here and like ---> https://www.facebook.com/taisiu9
仲會講祕密


text:
2014年7月9日星期三
摩洛哥燒雞脾配椰絲飯
點解?因為呢度啲人每逢入球都響咹同吹號角,噚晚咁短時間內吹得咁密,我拿拿淋check分數,竟然係3比零,再過一陣5比零,王子竟然唔信,話冇可能網頁一定有錯,拿拿淋double check另一個網頁,真架!王子呆咗幾秒,仲係有啲接受唔到...
跟住外面開始燒煙花放砲仗,完場時7比1,外面嘈到超誇張呀.
我真係有段時候,驚巴西發生球迷暴動架...
趁超市雞脾大減價,入咗啲.
呢排鐘意用摩洛哥香料,今日用黎醃足1日再焗到塊皮脆卜卜.
雞皮本身無益,焗到脆卜卜先食好似無益得黎又抵咗咁.
配椰絲飯仲有沙律.
雞脾裡面好多汁,用雞汁撈椰絲飯食係我鐘意嘅呢.
22 則留言:
我都係睇左下半埸, 睇到7-0先開始睇, 我同某人講, 尋晚博彩公司(外圍佬)贏哂回覆刪除回覆
個賽果真係o哂嘴,睇報紙啲巴西人喊得好淒厲呀刪除
我就唔明白你住在德國,為何會驚巴西發生球迷暴動?回覆刪除回覆
因為我怕見流血事件囉,尤其啲樂極生悲,無無謂謂果啲,好似當年蘭桂坊事件咁刪除
我諗巴西都要學你整雞肶食,愛嚟補下對腳,嘻嘻.....回覆刪除回覆
我諗佢哋要補下個心先,應該好傷呀刪除
尋晚頭個半個鐘,德國入球好似開機關槍咁架.回覆刪除回覆
係呀,不過我諗:唔知佢哋下半埸有冇特登放水,唔好去到咁盡呢?!刪除
噚日睇都唔係好信幾分鐘又入一球.回覆刪除回覆
幾分鐘又入一球果下,出面狂吹號角,王子都唔信咁快呀刪除
真係唔係好信, 7:1, 好似打假波回覆刪除回覆
最搞笑啲巴西球員話解釋唔到點解輸成咁,自己落場踢都唔知?!刪除
覺得好假,今次世界杯真係.....唉,好彩昨晚荷蘭阿根廷有啲睇頭回覆刪除回覆
我哋度相反呀,啲評論員話荷蘭對阿根廷場波悶,話兩隊表現唔出水準呀刪除
7:1 真係好離譜呀, 噚日人人都講緊, 連我囝囝班小學同學都好熱烈談論呀.回覆刪除回覆
我哋覆天蓋地咁報導,今日就狂講星期日果場刪除
見到7:1真係嚇死, 未見過咁多入球!回覆刪除
椰絲飯即係純加椰絲入飯?回覆
報導話係有史以來呢round有個咁嘅賽果情,難怪巴西人咁難過.刪除
椰絲飯:白鑊炒椰絲至微黃,迫出香味後加鹽及適量水煮飯,如果想再香啲可以用椰奶代替部份水煮飯,不過要小心火,加咗椰奶會易燶啲架
巴西世紀大敗:-(:-(回覆刪除
我都唔睇波都知!
我至like炸雞連皮食,
超好味回覆
我都係,完全唔睇波都知!刪除
脆卜卜雞皮真係好食,雖然無益,但係唔食好嘥呀
果日慶祝完奶奶生日,趕返屋企睇,入球多到離哂譜,替巴西傷心呀.回覆刪除
星期日對阿根廷爭冠,緊張呀!回覆
依家全國咁大期望,啲球員應該好大壓力呀刪除


text:
2016年4月7日星期四
五香酥炸魷魚鬚
但係,我雪櫃有盒魷魚鬚喎,咁唔理啦,快啲解凍整啦.
今次整五香酥炸魷魚鬚,在脆漿內加入五香粉同黑椒,炸出嚟嘅魷魚鬚就會多一份五香粉香氣.
小菜園嘅kale又長出新葉來,咁不如整個蠔油油菜啦.
兩樣小菜,夠食啦.
20 則留言:
- 回覆
係呀,而且炸魷魚鬚有種特別嘅香味,我好鍾意㗎刪除
我老公同仔大愛.回覆刪除回覆
我家王子又係超鍾意刪除
wow wow wow 炸魷魚鬚我都好耐無食過,香港的酒樓都唔係日日有.回覆刪除回覆
係呀,尤其係大嘅魷魚鬚,好食呀,不過好難見到刪除
乜呢排炸o野食嘅?回覆刪除回覆
我家王子都有咁問我,一來係今年少咗食紅肉,咁要搵啲新嘢食吓,二來係新廚房好咗好多,炸嘢唔會搞到成屋有味,三來係成日見其他人出街食飯飲茶,成日都會食到炸嘢,反而我哋真係冇乜機會响出面食炸嘢,咁諗諗下,覺得偶然炸都ok嘅刪除
很怕吃酒樓的炸乜炸物,因為一聞到啲油味就知有幾耐的廢油!不過自己炸又唔同.回覆刪除回覆
係呀,你講得啱呀,如果响外面食,真係唔好深究,深究完自己又唔安樂刪除
今餐真係很簡約.回覆刪除回覆
王子食咗蛋糕做下午茶,所以我唔使煮咁多刪除
魷魚鬚很難炸得好食.回覆刪除回覆
係吖,炸得過火好易硬㗎刪除
咁好你有魷魚鬚買,我哋好鍾意食㗎.回覆刪除回覆
我哋都幾易買到㗎,我估係因為泰國同越南人都食呀刪除
細個去飲茶一定叫呢樣架, 不過好耐無食, 成日想自己整但都未的起心肝整, 好怕炸嘢.回覆刪除回覆
星加坡飲茶係咪無呢樣嘢?刪除
以前炸魷魚絲多數點淮鹽食回覆刪除回覆
係呀,有一小碟淮鹽另上,不過依家通常係椒鹽鮮魷,黃金鮮魷多刪除


text:
第二站去左搭電梯,上左中區警署古蹟群,之前開放日入過去,原來對上一次已經係最後既open day,加下已經維修緊,再開時已經唔係之前既樣,又唔知會變成點,另原來有對住街既中環警署係第二期,雖然已經1919年但入面既第一期係1854年起既(2004年已搬走晒),入過去真係好大,而且仲過埋隔離既中央裁判司署都已經係1914年既建築物,再過隔離既域多利監獄係1841年,之前open day入過去,真係好古老好傳統既監倉,依個中區警署古蹟群,係一條龍既設計,由警署再到裁判司署再到監獄都係內部完成,當時英國人既想法真全面,睇完警署,係奧卑利街既冷巷行入去見到一間相當古老既飛髮鋪,聽講都有好多好多年歷史,行過真係非常之舊,特別係佢果兩張倚同個價錢牌既古老寫法
再行係鴨巴甸街,之前係宿社,加下已經包晒野維修緊,唔知之後咩樣,聽guide講當時鴨巴甸街以西係華人住既,以東呢就係西人住,加下重建拆卸部份主力係東邊,所以已經見好多靚樓係度lu,真係唔講唔知原來果度行落去既樓梯係舊式公廁,仲已經係二級歷史建築,我之前行過只覺d磚仔好靚,仲以為係入宿社既門口或雜物房添,原仔咁大來頭,guide話當時依條街好熱鬧好多街邊檔食野,所以有個公廁係度,但因怕臭,所以起係地底,聽講全香港仲剩番一個仲用緊,但我已經唔記得左佢講咩街,但印象中一定有經過,有機會再搵搵
再入左華賢坊西華賢坊東,都有少少舊樓係度,聽講好快會拆,之前我入過既中和里,之前以為已經入唔到原來要係入面入,依幾條街真係比較舊,隱約仲感受到少少當年既生活,但已經好少人住而主力既印刷鋪亦已經關晒門,好快應該會消失既一條街,所以guide專登帶我地入左去睇
經城隍街入左永利街,之前未出名前已經去過,雖然佢係戰後樓(即50年代)都覺幾特別既一條巷仔,後尾因套戲出左名,加下要保留,都算好啦,至於佢隔離既必列者士街街市,前身係美國公理會,亦係孫中山受洗既地方,有佢既保留價值
經樓梯街(好多年前好舊好舊果棟樓仲係度,以為比人拆左添,但原來仲未拆仲有人住緊)再行儒林台,醫學榭博物館(1906年鼠疫既治療地,而且係愛德華式建築),中華基督教青年會(1918年,已經係一級歷史建築)落番文武廟,都好多年冇入過文武廟,印象模糊,加下再認真睇多次,原來都真係幾靚,本身文武廟既建築年份並無記錄,只憑入面刻有年份既鐘,估計最少1847年已經建成,但見唔到門神(我入廟最中意睇門神,好多都好靚),唔知咩樣既呢


text:
梁桂儀 Abbie Rain 22歲 時裝及紡織系 Yr.3
U花 U草
理大辯論女王 堅愛杜如風
原來 Abbie之前叫 Rain,但因為去外國時俾啲外國人話 Rain根本唔可以拎嚟當名用,不過佢又好鍾意 Rain呢個字,而佢乳名叫做阿 B,所以索性兩者二合為一,變成𠵱家 Abbie Rain呢個名.
世界級港女杜如風主持大台旅遊節目,《流行首爾》俾人插到飛天,除咗因為佢大癲大肺嘅主持手法,仲有杜如風鐘意「買咩就買咩,講咩就講咩」的真性情,被觀眾,網民喪鬧是常識吧!
咪以為杜如風係「全民公敵」,其實都有唔少人撐.好似讀香港理工大學時裝及紡織系 Yr.3嘅梁桂儀( Abbie),佢就好欣賞杜如風 style嘅主持風格,「係講嘢慢咗少少啫,但起碼有人會記得佢,同埋睇得出佢每樣嘢都係真心推介俾觀眾,唔係照稿讀,交行貨!」大台啲觀眾口味,我識條鐵咩!
雖然 Abbie𠵱家讀時裝及紡織系,但其實佢話最想係做旅遊飲食節目嘅主持:「一嚟自己強項係講嘢,二嚟自己好鍾意去旅行,試新嘢,所以希望可以將興趣變成職業.」問佢會唔會擔心對住鏡頭口窒窒,又或者好似杜如風講嘢咁慢,佢充滿自信話:「你放心,我係理大辯論隊嘅主力嚟㗎,平時對住百幾二百人講嘢滔滔不絕都係咁,冇問題!」
一般學生妹閒時都係鐘意買衫食甜品,睇戲唱 K,但 Abbie就好鐘意試新嘢,細細個已經跟哥哥去學潛水,仲考埋國際認可 PADI的進階開放水域潛水員資格(可潛 40米),又鐘意一個人去背包旅行,有次去印度旅行,見到有馬術學,仲特登留在當地學咗一個月:「我學騎馬唔係諗住俾訓練員拖住就算,我想人馬合一,喺草原策馬奔馳嗰隻,我𠵱家都可以一個女仔騎住隻馬四圍跑!」有樣有身材,講嘢又叻,仲識埋潛水騎馬,未來旅遊節目主持 icon仲唔係你?
Abbie話愛上潛水,全因細個受猛料哥哥(持有可潛 80米的教練牌)薰陶,仲話第時要同哥哥一齊深潛沉船探險.